އިންތިޚާބާ ބެހޭގޮތުން ބޮޑެތި ޢިލްމުވެރިން ބަސް – ޖަމްޢިއްޔަތުއް ސަލަފް\nއިންތިޚާބާ ބެހޭގޮތުން ބޮޑެތި ޢިލްމުވެރިން ބަސް\nތާރީޚް: 14:33 02 އޭޕްރިލް 2019\nތަރުޖަމާ: އައްޝައިޚް ޒަމްޒަމް ފާރިޝް\nޑިމޮކްރަސީގެ ޙުކުމަކީ ކޮބައި ހެއްޔެވެ؟ އަދި މަޖިލީހުގައި ބޮޑު މަޤާމެއްގައި މަސައްކަތް ކުރުން ނުވަތަ ޑިމޮކްރަސީ ސަރުކާރެއްގައި މަސައްކަތް ކުރުމުގެ ޙުކުމަކީ ކޮބައި ހެއްޔެވެ؟ އަދި ގުރުއަތުލައިގެން ޑިމޮކްރެޓިކް މަގުން މީހަކު އިންތިޚާބު ކުރުމުގެ ޙުކުމަކީ ކޮބައި ހެއްޔެވެ؟\nޑިމޮކްރަސީއަކީ ބިމަވީ ނިޒާމެކެވެ. މާނައަކީ ރައްޔިތުންނަށް ޓަކައި އޮތް ރައްޔިތުންގެ ވެރިކަމެވެ. އެހެންކަމުން އެ (ނިޒާމުވަނީ) އިސްލާމް (ދީނާ) ޚިލާފުވެގެންނެވެ. ފަހެ ޙުކުމްވަނީ މަތިވެރިވޮޑިގެންވާ އެންމެ ބޮޑު ﷲ އަށެވެ.\nއެހެންކަމުން ތަޝްރީޢު ކުރުމުގެ ޙައްޤު އެއްވެސް އިންސާނަކަށް ދެވިގެން ނުވާނެއެވެ. އެއީ ކޮންމެފަދަ މީހެއް ކަމުގައި ވީނަމަވެސް އެވެ.\nހަމަކަށަވަރުން ”موسوعة الأديان والمذاهب المعاصرة“ (2/1066، 1067) ގައި އައިސްފައިވެއެވެ.\n”އެއްވެސް ޝައްކެއްނެތް ގޮތުގައި، ޑިމޮކްރަސީގެ ނިޒާމަކީ، ކިޔަމަންތެރިވުމާއި ، ކިޔަމަންގަތުމާއި، ތަޝްރީޢުކުރުމުގައި އަލަށް އުފައްދާފައިވާ ޝިރުކުގެ ބާވަތްތަކުގެ ތެރެއިން ހިމެނޭ ވައްތަރެކެވެ. އެއީ އެކަމުގައި ޚާލިޤުވަން ހުސްޠާހިރުވަންތަ މަތިވެރި (ﷲ ގެ) ވެރިކަމާއި އެކަލާނގެއަށް ވާ މުޠްލަޤު ތަޝްރީޢު ކުރުމުގެ ޙައްޤު ބާޠިލުކޮށް، އެއީ މަޚްލޫޤުންގެ ޙައްޤުތަކުގެ ތެރެއިން ވާކަމެއް ކަމުގައި ކަނޑައަޅާތީއެވެ. ﷲ ތަޢާލާ ވަޙީ ކުރައްވާފައިވެއެވެ:\n( مَا تَعْبُدُونَ مِنْ دُونِهِ إِلَّا أَسْمَاءً سَمَّيْتُمُوهَا أَنْتُمْ وَآَبَاؤُكُمْ مَا أَنْزَلَ اللَّهُ بِهَا مِنْ سُلْطَانٍ إِنِ الْحُكْمُ إِلَّا لِلَّهِ أَمَرَ أَلَّا تَعْبُدُوا إِلَّا إِيَّاهُ ذَلِكَ الدِّينُ الْقَيِّمُ وَلَكِنَّ أَكْثَرَ النَّاسِ لَا يَعْلَمُونَ ) يوسف: 40\nމާނައީ: ”ތިޔަބައިމީހުންނާއި، ތިޔަބައިމީހުންގެ ކާބަފައިން އެ އެއްޗިއްސަށް ނަންދީފައިވާ އެއްޗެހިތަކަކަށްމެނުވީ، اللَّه ފިޔަވައި ތިޔަބައިމީހުން އަޅުކަމެއް ނުކުރަމުއެވެ. އެ އެއްޗަކަށް (އަޅުކަންކުރުމަށް) އެއްވެސް حجّة އެއް اللَّه ބާވައެއްނުލައްވަތެވެ. اللَّه އަށް މެނުވީ حكم ގެ ޙައްޤެއް ނެތެވެ. އެކަލާނގެއަށް ފިޔަވައި ތިޔަބައިމީހުން އަޅުކަން ނުކުރުމަށް އެކަލާނގެ ވަނީ أمر ކުރައްވާފައެވެ. އެއީ حق ތެދު دين އެވެ. އެހެނެއްކަމަކު، މީސްތަކުންކުރެ ގިނަމީހުން (އެކަމެއް) ނުދަނެތެވެ“.\nއަދި ވެސް އެކަލާނގެ ވަޙީ ކުރައްވާފައި ވެއެވެ:\n( إِنِ الْحُكْمُ إِلَّا لِلَّهِ ) الأنعام: 57\nމާނައީ: “ حكم ކުރެއްވުން اللَّه އަށް މެނުވީ ނުވެއެވެ“.\nޑިމޮކްރަސީގެ ނިޒާމުގެ ޙާލަތާއި އޭގެ ޙުކުމް އެނގުމަށް ފަހު އެނިޒާމަށް ރުހި އިޤުރާރުވެ އޭނާގެ އަމިއްލަ ނަފްސު ނުވަތަ އެހްނެ މީހެއް އެންޑޯޒް ކޮށްގެން އެއަށް ޢަމަލު ކުރާ ނަމަ ފަހެ އޭނާ އެހުރީ ވަރަށް ބޮޑު ނުރައްކަލެއްގެ މަތީގައެވެ. އެހެނީ ކުރިން ބަޔާންވެ ދިޔަ ފަދައިން ޑިމޮކްރެސީގެ ނިޒާމަކީ އިސްލާމް ދީނާ ޚިލާފު ނިޒާމެކެވެ.\nއެހެނަސް އެމީހެއްގެ އަމިއްލަ ނަފްސު ނުވަތަ އެހެން މީހަކު ވިޔަސް މިނިޒާމުގެ ދަށުން އެންޑޯޒް ކުރީ ، އެ (ޤާނޫނު ހަދާ) މަޖިލީހަށް ވަދެ އެތަނުގެ އަހުލުވެރިންގެ މައްޗަށް (ނުބައިކަންކަމަށް) އިންކާރުކޮށް، އެބައިމީހުންގެ މައްޗަށް ޙުއްޖަތް ޤާއިމުކޮށް، ކުޅަދާނަވީ މިންވަރަކުން ނުބަޔާއި ފަސާދަ މަދުކޮށް، ފަސާދައާއި އިލްޙާދުގެ އަހުވެރިން ބިމުގައި ފަސާދަ ފަތުރައި މީސްތަކުންގެ ދުނިޔެއާއި ދީން ފަސާދަކުރަން އެބައިމީހުންނަށް (މުޅި މައިދާން ހުސްކޮށް) ދޫކޮށް ނުލާން ކަމުގައި ވާނަމަ ، އެކަމުން ޙާޞިލު ކުރެވިދާނެކަމަށް އުންމީދު ކުރެވޭ މަޞްލަޙަތެއްކަމަށް ރިޢާޔަތްކުރާއިރު މިއީ އިޖްތިހާދީ ޙާލަތެކެވެ.\nއަދިކިއެއް، ބައެއް ޢިލްމުވެރިން ދެކިލައްވާ ގޮތުގައި އެފަދަ ޙާލަތުގައި މި އިންތިޚާބުތަކަށް ވަނުން ވާޖިބުވެގެންވެއެވެ.\nއައްޝައިޚް މުޙައްމަދު ބިން ޢުޘައިމީން رحمه الله އަރިހުން އިންތިޚާބުތަކާ މެދުގައި ސުވާލު ކުރެވުމުން ޖަވާބުގައި ވިދާޅުވިއެވެ:\n”ތިމަން ދެކޭ ގޮތުގައި އިންތިޚާބު (ގައި ބައިވެރިވުން) ވާޖިބުވެގެންވެއެވެ. (ކުރިމަތިލާ މީހުންގެތެރެއިން) އެމީހެއްގެ ކިބައިގައި ހެވެއް ފެންނަން ހުރި މީހަކަށް އެހީތެރިވުން ވާޖިބުވެގެންވެއެވެ، އެހެނީ ހެޔޮކަމުގެ އަހުލުވެރިން (އެކަމުން) ދުރުހެލި ވެއްޖެނަމަ އެމީހުންގެ (ބަދަލުގައި) މަޤާމަށް އަންނާނީ ކޮންބައެއް ހެއްޔެވެ؟ އެމީހުންގެ މަޤާމަށް (ބަދަލުގައި) އަންނާނީ ނުބައިކަމުގެ އަހުލުވެރިންނެވެ. ނުވަތަ އެބައެއްގެ ކިބައިގައި އެއްވެސް ހެވެއް އަދި ނުބައެއް ވެސް ނެތް (ތަންދޮރު ނޭނގޭ ނާޤާބިލު ގޮފަޅު) މީހުންނެވެ. އަޑުގަދަ ކޮންމެ މީހަކަށް ތަބާވާ މީހުންނެވެ. ފަހެ އެހެންކަމުން، އަހަރަމެންނަށް ޞާލިޙުކަމަށް ފެންނަ ބަޔަކު އަހަރެމެން އިޚްތިޔާރު ކުރަން ކޮންމެހެން ވެސް އެބަ ޖެހެއެވެ.\nފަހަރެއްގައި މީހަކު ދެން ބުނެފާނެއެވެ: ”އަހަރެމެން (ޞާލިޙު) މީހަކު އިޚްތިޔާރު ކުރިޔަސް މަޖިލީހުގެ ގިނަ މީހުން ތިބީ އެއާ ޚިލާފަށެވެ“.\nޖަވާބުގައި އަހަރެން ބުނަމެވެ: ”އެއީ (ހެޔޮ މީހަކު އިޚްތިޔާރު ކުރުމަށް އޮތް) ހުރަހެއް ނޫނެވެ. އެ އެންމެ މީހާގެ ކިބައިގައިވެސް ﷲ ބަރަކާތް ލައްވައި، އެ މަޖިލީހަށް ޙައްޤުގެ ކަލިމަ ފޯރުކޮށްދެއްވައިފި ނަމަ އެތަނަށް އަސަރު ކުރާނެކަން ޔަޤީނެވެ. ނަމަވެސް އަހަރެމެންގެ ކިބައިގައި މަދީ މާތް ﷲ އަށް ތެދުވެރިކަމެވެ. އަހަރެމެންނަށް ބުރަވެވެނީ (ދުނިޔެވީ) މާއްދީ ހިއްސީ ކަންކަމަށެވެ. މާތް ﷲ ގެ ކަލިމަފުޅަކަށް ބަލައެއް ނުލައެވެ…. ފަހެ އެމީހަކީ ހެޔޮ މީހެއް ކަމަށް ތިޔަ ދެކޭ މީހާ އެންޑޯޒް ކުރާށެވެ. އަދި މާތްﷲ އަށް ވަކީލު ކުރާށެވެ“.\n”لقاءات الباب المفتوح“\nއިންތިޚާބުތަކުގައި ވޯޓުލައި އެންޑޯޒް ކުރުން ހުއްދަވެގެންވޭ ހެއްޔެވެ؟ އަހަރެމެންގެ ޤައުމަކީ މާތް ﷲ ބާވައިލެއްވި ޝަރީޢަތަށް ޙުކުމް ކުރާ ޤައުމެއް ނޫނެވެ.\n”މާތް ﷲ ބާވައިލެއްވި އެއްޗަށް ނޫން އެހެން ތަކެއްޗަށް ޙުކުމްކުރާ ، އަދި އިސްލާމީޝަރީޢަތް ނޫން ޝަރީޢަތަކަށް ޢަމަލުކުރާ ސަރުކާރެއްގެ ނިޒާމުގެ މަގު ހިފުމަށްޓަކައި އެއްވެސް މީހަކުގެ އެމީހެއްގެ އަމިއްލަ ނަފްސު އެންޑޯޒް ކުރުމަކީ އެއްވެސް މުސްލިމަކަށް ހުއްދަވެގެންވާ ކަމެއް ނޫނެވެ.\nފަހެ މުސްލިމުންގެ ތެރެއިން އޭނާގެ އަމިއްލަ ނަފްސު އެންޑޯޒް ކުރާ މީހާ ނުވަތަ އިންތިޚާބު ކުރެވޭ އަނެއް މީހާ އެކަމުގެ ތެރެއަށް ވަންނަނީ ، އޭގެ ތެރެއަށް ވަދެގެން އެތަނުގައިވާ ވެރިކަން އިސްލާމީ ޝަރީޢަތަށް ޢަމަލު ކުރުވާނެ ގޮތް ހެދުމަށް ވާޞިލުވުމަށްޓަކައި ކަމުގައި ވެފައި ، އަދި އެގޮތް އެއީ އެތަނުގެ ވެރިކަމުގެ ނިޒާމުގެ މައްޗަށް އަޣްލަބިއްޔަތު ހޯދައި ގަދަވެގަނެވޭ ގޮތްކަމުގައި ހެދުމަށް މެނުވީ އެއްވެސް މުސްލިމަކު އޭނާގެ އަމިއްލަ ނަފްސު ނުވަތަ އެފަދަ ސަރުކާރެއްގައި މަސައްކަތްކުރާ އެހެންމީހަކުވެސް އެންޑޯޒްކުރުން ހުއްދަވެގެން ނުވެއެވެ. އަދި އެއީ އެތަނަށް ރަނގަޅަށް ވަދެވިއްޖެއްޔާ އިސްލާމީ ޝަރިޢަތާ ޚިލާފުނުވާ ކަންކަމުގައި މެނުވީ އޭނާ މަސައްކަތް ނުކުރާނެ ގޮތުގެ މަތިންނެވެ.\nالشيخ عبد العزيز بن باز ، الشيخ عبد الرزاق عفيفي، الشيخ عبد الله بن غديان ، الشيخ عبد الله بن قعود“. انتهى من ”فتاوى اللجنة الدائمة“ (23/406، 407).


SunOnline: #VAAHAKA: Maafukuraashey loabivaa - Part-40\nމާފުކުރާށޭ ލޯބިވާ (40)\nމަރިޔަމް ހިމްނާ (ހިމީ) 12 May 2019, 10:53\nރަމްޔާއާއި ދެމީހުން ސަލާންކޮށްލަމުން އެކަކު އަނެކަކުގެ ހާލު އަހުވާލު އެހުމަށްފަހު ދެން ދައްކަން ފެށީ އަނާލްގެ ވާހަކައެވެ. އަނާލްއަށް އަންނަމުންދިޔަ ކުރިއެރުމާއި ބެހޭގޮތުން ވާހަކަދައްކާ އިތުރަށް ކުރަންޖެހޭ ކަންތައްތަކާ ދެމީހުން މަޝްވަރާ ކުރިއެވެ. އިތުރުކަމެއް ދިމާނުވާނަމަ އަނާލް ވަރަށް އަވަހަށް ރަނގަޅުވުމުގެ ޗާންސް ބޮޑުކަން ރަމްޔާ ފާހަގަކުރުމުން ކައިސް ވެސް އެކަމާ އެއްބަސްވިއެވެ.\nދެމީހުން ވާހަކަދައްކާ ގޮތެއް ނިންމުމަށްފަހު އައްމާރުއާ ވާހަކަދައްކަން ނިންމިއެވެ.\nއަނެއްދުވަހުގެ ހެނދުނުގެ ވަގުތެވެ. ޝަފޫން ކާރުގައި އެކުވެރިއެއްގެ ގެއަށް މިސްރާބުޖެހީ އެކުވެރިޔާ އުމްރާއަށް ފުރަން އުޅޭތީ ޒިޔާރަޔް ކޮށްލުމުގެ ގޮތުންނެވެ. ޝަފޫންއާ އެކު އަފާޒުއަށް ދެވެންނެތުމުން އޭނާ ދިޔައީ ގޭގެ ޑްރައިވަރާއެކު ކާރުގައެވެ. އަމީނީމަގުން އައިސް ބުރުޒުމަގަށް ލަނބާލި ކާރު ޓްރެފިކްގައި ޖެހުނެވެ. ފޫހިކަމާއެކު ދެފަރާތަށް ބަލާލަމުން އޭނާ އަނގަޔަށް ވައްތަރެއް ޖައްސައިލީ އަވަހަށް ނުދެވޭނަކަން އެނގިގެންނެވެ. އެ މަޑުކޮށްލައިގެން އިން އިނުމުގައި އެއްފަރާތުގައި ހުރި ގޯޅިއެއްތެރެއިން ނުކުތް މީހެއް ފެނި ޝަފޫންގެ މޫނުގެ ކުލަ އޮއްސިގެން ދިޔައެވެ. މޭގައި އަތް އަޅާލެވުނީ ހަށިގަނޑަށް ވެރިވި އުނދަގޫކަމުން ސަލާމަތް ވުމަށެވެ. ނޭވާ ހިސާބަކަށް އަވަސްވިއެވެ. ބުނެދޭން ނޭނގޭ އުދަގުލެއް އޭނާއަށް ވެގެންދިޔައެވެ. ދުވަހަކުވެސް އޭނާއަކަށް އެސޫރައެއް ނޯޅޭނެއެވެ. އެއީ ހަމަ އެ ސޫރައެވެ. ހަށިގަނޑަށް އައިސްފައި ހުރި ބަދަލުން އޭނާއަށް ހައިރާންކަންވެރިވި ނަމަވެސް މާޒީ ހަނދާންވުމާއެކު އެހެންކަމަކާ މެދު ވިސްނާކަށް ޝަފޫންގެ ސިކުނޑިތަނެއްނުދިނެވެ. އަތުގައި އޮތް ފޯނަށް ބާރުކުރަމުންދިޔަ ޝަފޫން ސިހުނީ ކާރު ދުއްވާލުމުންނެވެ. އެ މީހަކު ފަސްދީ ދާން ފެށުމުންވެސް ފަހަތަށް އެނބުރި އެނބުރިފައިވެސް އެމީހަކާ ދިމާލަށް ޝަފޫން ބެލިއެވެ. އަނެއްމަގުން ލަނބާލަންދެން ޝަފޫންގެ ނަޒަރު އެ ފެނުނު މީހަކުން ދުރަކަށް ނުދެއެވެ. އެމޫނުމަތިން މީގެ ކުރިން ނުފެންނަ ފަދަ އަސަރެއް ފެންނަމުންދިޔައިރު މީހާގެ މޫނުމަތިން އުދާސްކަންވެސް ފެންނަމުންދިޔައެވެ.\nކެބިންގެ ދޮރު ހުޅުވާލާފައި ވަތް ފިރިހެންމީހާ ފެނުމާއެކު ކިނާން ހިނިތުންވެލިއެވެ. ބަސީމްގެ ގާތުގައި ހާމިޒް ހުއްޓެވެ. ގޮނޑީގައި ގެނެސް ބަސީމް މޭޒުކައިރީގައި ބެއއިންދުމަށްފަހު އެ ޒުވާން ފިރިހެން ކުއްޖާ ގޮނޑީގައި އިށީނެވެ. ދައްކަންޖެހޭ ހުރިހާ ވާހަކައެއް ދެއްކީ ހާމިޒްއެވެ. އެގޮތުން އިތުރަށް ބަސީމްގެ ހާލަތު ގޯސްވަމުން ދާކަމަށް ކިޔައިދިނެވެ.\nބަސީމްއަށް ސްޓްރޯކެއްޖެހި އެއްފަޅި ވާގި ދިޔަގޮތަށް ވަނީ ވާހަކަ ދެއްކުމަށްވެސް ދަތިވެފައެވެ. އަނގައިގެ އެއް އަރިމަތި ވަނީ ވާތް ފަރާތަށް ގޮސްފައެވެ. މިދޭތެރޭގައި ހިނގުނުނަމަވެސް އަނެއްކާވެސް ސަކަރާތްވެ ގޮނޑީގައި އިށީންނަން ޖެހުނީއެވެ. ކިނާން ހިތްވަރުދިނެވެ. ބަސީމްއަށް ވެސް ބޭނުންވަނީ އެހެންމީހުންގެ ހެޔޮ ދުޢާކަމަށް ބުންޏެވެ. ކިނާންގެ ވާހަކަތަކުން ބަސީމް ހިނިތުންވާން މަސައްކަތް ކުރިއެވެ.\nދުވަހުގެ ޝެޝަންތައް ނިންމާލުމަށްފަހު ހޮސްޕިޓަލުން ނުކުމެނުކުމެ ހުއްޓާ ހޮސްޕިޓަލަށް އެގަޑީގައ ވަތް އަންހެން މީހެއް ބަސީމްގެ ލޮލުގައި އަޅައިގަތެވެ. ހާސްވެ ކަންބޮޑުވި ގޮތަކަށް ބަސީމްއަށް ފުންކޮށްނޭވާއެއް ދޫކޮށްލެވުނެވެ. އަތަށް މަޑު ތުރުތުރު އެޅުމެއްވެރިވެގެން ދިޔުމާއެކު އޭނާއަށް ހިންދިރުވާލެވުނެވެ. ކޮންމެވެސް އެއްޗެކޭ ބުނަން އަނގަ ހުޅުވާލިނަމަވެސް ހަރަކާތެއްނުކުރެވުނެވެ.\n"ބައްޕާ ކިހިނެތްވީ؟" ހާމިޒް ބަސީމްއަށް ގޮވާލަމުން ވާހަކަ ދެއްކިއެވެ. އޭނާއަށްވެސް ބަސީމްއަށް އައި ކުއްލިބަދަލު ފާހަގަ ކުރެވުނީއެވެ. އެހެންކަމުން ހިސާބެއްގެ ހާސްކަމަކާއެކު އޭނާ ވާހަކަދެއްކިއެވެ.\n"އެ މީހާ... އެ މީހާ" އަޅައަޅައިގަންނަމުން ބުނި ވާހަކަ ދެނެގަނެވުނީ އުދަގުލުން ކަމަށްވުމާއެކު ހާމިޒް ބަސީމް ގާތު ހަމަޖެހެން ބުންޏެވެ. ބައްޕަ ކެނޑި ނޭޅި އެ ދިމާލަށް ބަލަމުން ދިޔުމުން އޭނާ ވެސް އެ ދިމާލަށް ބަލާލިއެވެ. އޭނާއަށް ފެނުނީ ފުރަގަސްދީގެން އެމީހުންނާ ދުރަށް ހިނގަމުންދިޔަ އަންހެނެކެވެ. ބަސީމްއަށް ބަލާލާ އޭނާ ސުވާލުކޮށްލިއެވެ. އޭރު ހައިރާންކަމުގެ ކުލަވަރުތައް އެމޫމަތިން ސާފުކޮށް ފެންނަމުންދިޔައެވެ.\n"ދަންނަ މީހެއްތަ އަނެއްކާ؟" ހާމިޒް އަހާލިއެވެ. އެއާއެކު ބަސީމް ބޯޖަހާލަމުން އާއެކޭ ބުނެލިއެވެ. ހާމިޒް ހައިރާންވިއެވެ. އެހެންނަމަވެސް އޭނާ އެކަމަށް ފަރުވާލެއްނުބަހައްޓާ ބައްޕަ ހަމައަކަށް އަޅުވާލަމުން ހާމިޒްވެސް ގޮނޑި ދުއްވާލިއެވެ.\nއަނާލް އޮފީހުގައި އިނދެފައި ތިރިއަށް ފޭބީ ބަނޑުހައިވެފައި ހުރުމުން އެއްޗެއް ކާލުމުގެ ނިޔަތުގައެވެ. ޒައުނާ އޭނާ ކެންޓީނުގައި މަޑުކޮށްގެން ހުރި ވާހަކަ ބުނުމުން އަނާލް ކެންޓީނާ ދިމާލަށް މިސްރާބުޖެހިއެވެ. އޭރު ކެންޓީން ސަރަހައްދުގައ ފުދޭވަރަކަށް މީހުން ގިނައެވެ. ޒައުނާ ފެނޭތޯ ކަޅި އެއްލަމުންދިޔަ އަނާލް ސިހުނީ އޭނާގެ ފަހަތުން މީހަކު ގޮވާލުމުންނެވެ. ގޮނޑި އެއްފަރާތަކަށް ޖައްސާލާ ހިނގާ މީހުންނަށް ތަންދެމުން އޭނާ ފަހަތަށް އެނބުރުނެވެ. ޔުމާން ފެނުމުން އޭނާއަށް ހައިރާންކަން ވެރިވިއެވެ. ކުރީ ދުވަހެކޭ އެއްގޮތަށް ޔުމާންގެ އަތުގައި ހިފާލައިގެން މިފަހަރުވެސް އޭނާގެ ދަރިފުޅު ހުއްޓެވެ. އަނާލްގެ ނަޒަރު ހުއްޓުނީ އެ ފިރިހެން ކުއްޖާއަށެވެ. އެ ތުންފަތް މަތީގައި ވަނީ ހިނިތުންވުމެކެވެ. ޔުމާން އޭނާއާއި ދިމާލަށް ފިޔަވަޅުތައް އަޅަން ފެށުމުން އަނާލް ހިސާބަކަށް ޖެހިލުންވާ ގޮތްވިއެވެ. ޔުމާން އަނެއްކާ މިއުޅެނީ ކީކޭ ކިޔަންހެއްޔެވެ؟ އެއްޗެކޭ ނުބުނެ އަނާލް ބޭނުންވީ އެތަނުން ދާށެވެ. އެހެންނަމަވެސް ޔުމާން އެ ދިމާލަށް އަންނަމުން ދިޔައީތީ އެގޮތަށް އަމަލްކުރާކަށް އަނާލްއަކަށް ނުކެރުނެވެ.\n"އަނާލް" ނޭވާ ހޮޅީގައި ތާށިވެފައި ހުރި ނޭވާ އޭނާއަށް ދޫކޮށްލެވުނީ ގާތަށް ހުއްޓެމުން ޔުމާން ވާހަކަ ދެއްކުމުންނެވެ. ބޯ ޖަހާލި އަނާލް ދުރަށް ނަޒަރު ހުއްޓާލިއެވެ. ޔުމާން އޭނާއާ ވާހަކަދައްކަން ޖެހޭ ސަބަބެއް އޮވެދާނެހެއްޔެވެ؟ ނޫނެކެވެ. ޔުމާން ދައްކާ ވާހަކައެއް އަޑުއެހުމުގެ ޝައުގުވެރިކަން ހިތުގައިވިނަމަވެސް ސިކުނޑި ވިސްނައިދެމުން ދިޔައީ ޔުމާންއާ ދުރަށް ދިޔުމަށެވެ. އެކަމަކު މިފަހަރު އަނާލް އަޑު އެހީ ހިތުގެ އަޑެވެ. ޔުމާންގެ މޫނުމަތިން ފެނުނު ކުލަވަރުތައް މާނަކުރަން އޭނާއަށް ނޭނގޭތީ ބޭނުންވީ ޔުމާން ދައްކާވާހަކައެއް އަޑުއަހާށެވެ.\n"ދައްތާ" ބަލާލަން މަޖުބޫރުވީ ތުއްތު ކުއްޖެއްގެ އަޑުންނެވެ. ޔުމާން ގާތުގައި ހުރި ފިރިހެން ކުއްޖާއަށް ބަލާލާ އަނާލް ބޯ ޖަހާލާ ހިނިތުންވެލިއެވެ. ޔުމާންދެކެ ރުޅިއައިސް ހުއްޓަސް އެ ކުއްޖާ އެހާ ލޯބިކޮށް ގޮވާލުމުން އެ ހިތް ހަރު ހިލައަށް ހަދައިގެން ހުންނާކަށް އޭނާގެ ސިކުނޑި އެއްބަހެއް ނުވިއެވެ. އޭނާގެ ހިތަކީ ވަރަށް އާދަޔާ ހިލާފް އެއްޗެކެވެ. އަނާލް އެ ކުއްޖާގެ ކޯތާފަތުގައި ފިރުމާލިއެވެ. އަދި ނަން އަހާލިއެވެ. ޒަހްވާ ކޮބާބާއޭ އަނާލްގެ ހިތަށް އެރިއެވެ. އޭނާއަށް މިހާރު އެއްގޮތަކަށް ވެސް ޒަހްވާ އެއް ނުފެނެއެވެ. އެ ސުވާލު ޔުމާންއާއި ކުރަން އުޅެފައިވެސް އަނާލް އެއީ އޭނާއާއި ބެހޭ ކަމެއްނޫނޭ ހިތާ އަޅާނުލީއެވެ. ޔުމާންއަކީ މިހާރު އޭނާއާއި އެއްވެސް ގުޅުމެއް އޮތް މީހެއްނޫނެވެ.\n"ދައުސް" ދައުސްގެ އަޑު އަނާލް ދައުސްގެ ކޮލުގައި ހިފާލިއެވެ. ކެންޓީނާ ދިމާލަށްދިޔަ އިޒިއަންގެ ލޮލުގައި މި މަންޒަރު އަޅައިގަތް ކަމެއް އެކަކަށް ވެސް ނޭނގެއެވެ. އަނާލް ހީލާފައި ދައުސް އާއި ވާހަކަ ދައްކަމުން ދިޔައިރު ޔުމާންވެސް ކައިރީގައި މަޑުކޮށްލައިގެން އެދެމިހުންނަށް ނަޒަރު ހުއްޓާލައިގެން ހުއްޓެވެ. އިޒިއަން އެދެމީހުންނަށް ހުރިއިރު އޭނާގެ މެއަށް ތޫނު ކަށިތަކެއް ހެރެމުންދިޔަ ފަދަ އިޙްސާސް ކުރެވުނެވެ. ހިތުގައި ޝަކުވާ އުފެދުނީ އޭނާއާ ނުބާއްވާ ގުޅުމެއް އަނާލް ޔުމާންއާ ބާއްވަނީތާއޭ ހިތަށް އެރީތީއެވެ. ޤަބޫލް ކުރަން ބޭނުންނުވިޔަސް ސިކުނޑި އިޖާބަދިނީ ފެނުނު މަންޒަރަށެވެ.\nއަނާލްއާ ވާހަކަދައްކަން ބޭނުންވިޔަސް އެހިތްވަރު ޔުމާންއަކަށް ނުލިބުނެވެ. އެހެންކަމުން އޭނާ ދައުސްގޮވައިގެން ދާންވެގެން ހިނގައިގަތެވެ. އަނާލްވެސް ދެފަރާތަށް ބޯ ހޫރާލަމުން ކެންޓީނާ ދިމާލަށް ދާން އޭނާގެ ގޮނޑި ދުއްވާލިއެވެ. އިޒިއަން ހުރީ ފުރުސަތަކަށް ބަލަބަލައެވެ. އަނާލް އެ ހިސާބަށް އަރާ ހަމަވުމާއެކު އިޒިއަން އަނާލްގެ ކުރިމައްޗަށް އެރިއެވެ. އަނާލް ސިހިފައި ގޮނޑި ފަހަތަށް ދުއްވާލިއެވެ.\n"އަހަރެންވެސް ނާލްއަށް ފެންނަނީ މިހާރު ބިރުވެރިއެއްޗެއްގެ ސިފައިގަތަ؟ އެއީ ހަމައެކަނި އަހަރެންނަށް ވީމަތަ؟" އިޒިއަން ފަހުން ބުނި ޖުމްލަ މާނަކުރާކަށް އަނާލްއަކަށް ނޭނގުނެވެ.\n"އިޒިއަން އަހަރެންގެ މަސައްކަތު ގަޑީގައި އަހަރެންނަށް އުނދަގޫކުރަން ކީކުރަން ތި އަންނަނީ" ނުރުހުންތެރިކަން އަޑަށް ގެންނަން މަސައްކަތް ކުރަމުން އަނާލް ވާހަކަދެއްކިއެވެ. އިޒިއަން ހިނިތުންވުމެއް ހަދިޔާ ކޮށްލިއެވެ.\nއަނާލް ގޮނޑި އަނެއްފަރާތަށް ދުއްވާލުމުން އިޒިއަން އަނެއްކާވެސް އެފަރާތަށް ގޮސް ހުއްޓިލިއެވެ. އިޒިއަންގެ މިއަމަލުން އަނާލް ރުޅިއައެވެ. އޭނާ ތުންފަތުގައި ދަތް އަޅާލަމުން ރުޅި ކޮންޓްރޯލްކުރަން މަސައްކަތްކުރިއެވެ. ދަތްކުނޑި ވިކާލަމުން އޭނާގެ ކުރިމަތިން ދިޔުމަށް ބުންޏެވެ. ނޫނީ ތަނުގެ ސެކިއުރިޓީއަށް ގޮވައިގެން ބޭރުކުރާނެކަމަށް ބުނެ އިންޒާރުދިނެވެ.\n"އެންމެ ރަނގަޅޭ. އަހަރެން ގޮސްދާނަމޭ. މީ ނާލްގެ ތަނެއްނު. އަހަރެން ކުރި ބުރަ މަސައްކަތް ހަނދާންނައްތާލީތީ ދެރަވެއްޖެ. ނާލްއެކޭ އެއްގޮތަށް މިތަން މިގޮތަށް ކުރިއަށް ގެންދިޔުމަށް އަހަރެންވެސް އަމިއްލަ ދާ އޮހޮރުވިން. ނާލްގެ ތި ކާމިޔާބީގެ ފަހަތުގައި ހުރީ އަހަރެން. މިއަދު ނާލް އަހަރެން އެއްވެސް މީހަކަށް ނުހެދިޔަސް، ކިތަންމެ ދެރަވިޔަސް، ނާލްގެ އުފާތަކަށް އިސްކަންދޭން މަސައްކަތް ކުރާތީ މިހާދުވަސްވީއިރުވެސް ނާލް ބުނި ގޮތަކަށް ހަދައިގެން މިއުޅެނީ. " އިޒިއަން އަނާލްއަށް ބަލާލާ ވާހަކަދެއްކިއެވެ. އެއަށްފަހު އޭނާ އަނާލް ފަސްދީ ހިނގައިގަތެވެ. އިޒިއަންގެ ވާހަކަތަކުން އަނާލް ހިންދިރުވާލިއެވެ. އިޒިއަން އެބުނީވެސް ތެދެކެވެ. އިޒިއަން ގޮސް ލޯމަތިން އޮބާލަންދެން އަނާލްއަށް ބަލަން އިނދެވުނެވެ.\nދުވަސްތައް ފާއިތުވަމުން ދިޔައެވެ. އެމް.އެޗް.ޑީސީ އިމާރާތުގެ ތެރެއިން ޔުމާންއާއެކު ދައުސް ފެންނަލެއް ގިނަވަމުން ދިޔައެވެ. އަނެއްކޮޅުން އިޒިއަން އަނާލްއާ ބައްދަލުކުރަން ކިތަންމެ ފަހަރަކު ވެސް ގޮސްފިއެވެ. އެހެންނަމަވެސް ބައްދަލުކޮށް ވާހަކަދައްކާކަށް އަނާލްއެއް ފުރުސަތެއްނުދެއެވެ. އިޒިއަން އަނާލް ގާތަށް އަންނަ ކޮންމެފަހަރަކު ހިތި ބަސްތަކުން އިޒިއަންގެ ހިތް ޒަޚަމް ކުރުމުގައި އަނާލް ކާމިޔާބު ހޯދަމުންދިޔައެވެ. އެއިންކޮންމެ ފަހަރަކު އިޒިއަން ދާން ޖެހެނީ އަނާލް ގާތު ކަރުނައަޅާ ރޮއިފައެވެ. އަނާލްއަށްޓަކައި އެ ހިތުގައި އޮތީ ތެދުވެރި ސާފު ލޯބިކަން އަނާލްއަށް ފަހުމްވާނީ ކޮން ދުވަހަކުންހެއްޔެވެ؟ އިޒިއަންގެ ހިތްވަރު އެލޭ ގޮތްވަނީއެވެ. ދުވަހަކު އަނާލްގެ މާފު އޭނާއަށް ލިބެން ނެތީ ހެއްޔެވެ؟ އޭނާގެ އާއިލާގެ މާފު ލިބެންނެތީހެއްޔެވެ؟\nމިއަދުވެސް އިޒިއަން އެ ނުކުންނަނީ އަނާލް ގާތު އާދޭސްކޮށްފައެވެ. އެހެންނަމަވެސް އަނާލް ބުނިހާވެސް އެއްޗަކީ އިޒިއަންއަށް ދޭން އޭނާގެ އަތުގައި އެއްވެސް އެއްޗެއް ނެތްކަމެވެ. އިޒިއަންއަށްޓަކާ އޭނާ މާފުކުރުމަކީ ނެތް ގޮތެއްކަމެވެ. އެތައްއިރަކު އިމާރާތުގެ ބޭރުގައި ވިސްނުމަކަށް ގެއްލިފައި އިޒިއަން ހުއްޓެވެ. ސިކުނޑިއަށް ނުކުޅަދާނަ ވާވަރަށް ހިޔާލުތައް އަންނަންފެށުމުން ހިނގައިގަތީ އެތަނުން ދާށެވެ. އަނާލް އެދޭގޮތަށް އަނާލް ވަރިކުރަންވެސް އިޒިއަންގެ ހިތަށް އެރިއެވެ. އެހެންނަމަވެސް އެކަން އެގޮތަކަށް ކުރަން ހިތާއި ސިކުނޑި އެއްބަހެއްނުވިއެވެ. އިޒިއަންގެ ލޮލުގައި އެތަނަށް ވަތް ޔުމާން އާއި ދައުސް އަޅައިގަތީ އެވަގުތުއެވެ. ބޭއިޙްތިޔާރުގައި މަޑުކޮށްލާ އޭނާއަށް ޔުމާންދިޔަ ދިމާލަށް ބަލާލެވުނެވެ. އެމް އެޗް. ޑީ.ސީ އިމާރާތަށް ވަންނަ މައި ބޮޑު ދޮރުގެ ކުރިމަތިން ޔުމާން ހުއްޓުނެވެ. އިޒިއަން ފަރުވާތެރިވެލިއެވެ. ރަނގަޅަށް ބަލާލުމާއެކު އޭނާގެ ލޮލުގައި އަނާލް އަޅައިގަތެވެ. އިރުއޮއްސެމުންދިޔަ ވަގުތަށްވުމާއެކު އިމާރާތުގެ ބިއްލޫރުތަކަށް ވަނީ ރީތި ކުލަތަކެއް ވެރިވެފައެވެ. ބަލާލަން ރީތިމަންޒަރެކެވެ. އެހެންނަމަވެސް އިޒިއަންގެ ސަމާލުކަން ހަމައެކަނި ހުއްޓިފައިހުރީ އަނާލްއާއި ޔުމާންއަށެވެ. ވަށައިގެންވި ހިތްގައިމު މަންޒަރުތަކާ ކުލަވަރުތައް އޭނާއަށްނުފެންނަފަދައެވެ.\n"ދައްތާ" އިމާރާތުން ނުކުމެނުކުމެ އިން އަނާލްގެ ކަންފަތުގައި ކުޑަ ކުއްޖެއްގެ އަޑު ޖެހުމާއެކު އޭނާއަށް ބަލާލެވުނެވެ. ޔުމާންގެ ގާތުގައިހުރި ދައުސް ފެނުމާއެކު އަނާލް ހިނިތުންވުމެއް ހަދިޔާކޮށްލިއެވެ. އެ ހިނިތުންވުމުގެ ސަބަބުން ޔުމާންވެސް ހިނިތުންވެލިއެވެ. ހިނދުކޮޅަކަށް ނަމަވެސް ޔުމާންއާއި އަނާލްއާ ދެމީހުންގެ ނަޒަރު ބައްދަލުވިއެވެ އެހެންނަމަވެސް ދާދިއަވަހަށް އެ ނަޒަރު ބަދަލުކޮށްލައިފިއެވެ. އަނާލް ގާތުގައި ހުއްޓާ ދައުސްއަށް ތަންކޮޅެއް ދުރުގައި ހުރި އޭނާގެ އެކުވެރި ކުއްޖެއް ލޮލުގައި އަޅައިގަތުމާއެކު އޭނާ ޔުމާންއަށް ބަލާލާފައި އެ ކުއްޖާއަށް ގޮވާލާފައި އެބަ އަންނަމޭ ބުނެލިއެވެ. ޔުމާން ވެސް ބޯ ޖަހާލީ އޭނާ އަނާލްއާއެކު އެކަނިވެރި ވަގުތުކޮޅެއް ބޭނުންވެފައި ހުރުމުންނެވެ. ޔުމާން ހުއްދަދިނުމާއެކު ދައުސް ދުރަށްޖެހިލާ އެ ކުއްޖާއާ ކައިރިވެލިއެވެ. ޔުމާން ކަޅިޖަހާނުލާ އޭނާއަށް ބަލަންފެށުމުން އަނާލްއަށް އުނދަގޫވިއެވެ. އެހެންކަމުން އޭނާ ނަޒަރު ތިރިކޮށްލަމުން ދުރުބަލާލިއެވެ. އެއާއެކު ތަންކޮޅެއް ދުރުގައި އެދިމާލަށް ނަޒަރު ހުއްޓާލައިގެން ހުރި އިޒިއަން އަނާލްގެ ލޮލުގައި އަޅައިގަތެވެ. އަނާލް ބަލާލިކަން އެނގިގެން އިޒިއަން ދުރުބަލާލިކަން ވެސް އެނގުނެވެ. އަނާލްގެ ހިތަށް ވަތް ހިޔާލުން އޭނާ ޔުމާންއަށް ބަލާލިއެވެ. ބޭނުންވީ އިޒިއަން ދެރަކުރާށެވެ.\n"އަނާލް" ޔުމާން އަނާލްއަށް ގޮވާލިއެވެ. އެއާއެކު އަނާލް ޔުމާންއަށް ބަލާލާ ބޯ ޖަހާލިއެވެ.\n"އަހަރެން ބޭނުން ވާހަކަ އެއްބުނަން" ޔުމާންގެ އަޑުގައި ހުރި ޖެހިލުންވުން އަނާލްއަށް ވެސް ނަގައިގަނެވުނެވެ. އޭނާ ދެބުމަ އަރުވާލިއެވެ.\n"އަހަރެންނަށް... އަހަރެންނަށް އަނާލްއާ ދޭތެރޭ ކަންތައްކުރެވުނީ ވަރަށް ގޯސްކޮށް، އަހަރެންނަށް މާފުކޮށްދީ. އަހަރެން އޭރުކަންތައް ކުރިގޮތުގެ ހިތި ނަތީޖާ މިއަދު ފެނިއްޖެ. މިއަދު އަހަރެންނަކީ އެކަނި މާ އެކަނި ފިރިހެން ކުއްޖަކު ބަލަމުންދާ އެކަނިވެރިއެއް. ދައުސްގެ މަންމަ އަދި ބައްޕަގެ ރޯލު އަދާކުރާ މީހަކީވެސް ޚުދު އަހަރެން. ޒަހްވާ ފަދަ ބައިވެރިއެއް ހަޔާތަށް ގެނެވުނުކަމަށްޓަކާ އަހަރެން މިއަދު ހިތާމަކުރަން. އޭރު އަހަރެން އެހެންކަންތައް ކުރިކަމުގެ ހަގީގީ ސަބަބު މިއަދު އަނާލް ގާތު ހާމަކޮށްގެން އެކަމުން އެއްވެސް ފައިދާއެއް ނުކުރާނެ. އެހުރިހާ ވާހަކައެއް ކިޔައިދީގެން އަނާލްގެ ހަމްދަރުދީއެއް އަދި އެހީތެރިކަމެއް ވެސް ބޭނުމެއްނޫން. ހަމައެކަނި ބޭނުމީ އަނާލްގެ މާފު. އެކަކަށް ހިތާމައެއް ދީފައި އެއްވެސް ބަޔަކަށް އުފަލުގައި ނޫޅެވޭނެ. އެއްވެސް ބަޔަކަށް އަބަދަކު ބޭނުންވާ ހުރިހާކަމެއް ހާސިލެއްވެސް ނުވާނެ" ޔުމާން ބުނެލިއެވެ. އޭނާ ވަރަށް ފުންނަޒަރަކުން އަނާލް އަށް ބަލާލިއެވެ.\nޔުމާން މާފަށް އެދުމުން އަނާލްއަށް ބުނާނެ އެއްވެސް އެއްޗެއް ނޭނގުނެވެ. އިޒިއަންހުރި ދިމާލަށް އަނާލްއަށް ބަލާލެވުނީ ބޭޢިޚްތިޔާރުގައެވެ. އެހެންނަމަވެސް މިހާރު އިޒިއަން ފެންނާކަށް ނެތެވެ. ފުން ނޭވާއެއް ދޫކޮށްލަމުން އަނާލް ޔުމާންއަށް ބަލާލިއެވެ. އެހާ އަވަސްއަވަހަށް ކަންތައް ތައްވަމުން ދިޔައީތީ އެއްވެސް ކަމަކަށް ވިސްނާނުލާ ޖަވާބެއް ދެވޭ ވަރަށްވުރެ އަނާލް ބަލިކަށިވެއްޖެއެވެ. އިޒިއަން ވެސް އާދޭސް ކުރަނީއެވެ. އަނެއްކޮޅުން ޔުމާން މާފަށް އެދުނީއެވެ. ދެމީހުންވެސް އޭނާއަށް ދިނީ ކެއްސެވެ. ހިތްދަތިކަމެވެ. ވީއިރު އޭނާގެ ހިތުގައި އެމީހެއްގެ މައްޗަށް ލޯބި އޮތް އިޒިއަންއަށް މާފުނުދިންއިރު ޔުމާންއަށް މާފުކުރަންވީހެއްޔެވެ؟ އިޒިއަންއަކީ އޭނާގެ އަބުރާ ޢިއްޒަތް ފައިދަށުލީ ފިރިހެނާއެވެ. އަދި އިޒިއަންމެން ކުރި ކަމެއްގެ ސަބަބުން އޭނާގެ ގާތުގައި ހުރުމުގެ ބަދަލުގައި އޭނާ ދޫކޮށްލީ ޔުމާންއެވެ. ޔުމާންއަކީ ކައިވެންޏަށް ހުރިހާކަމެއް ނިންމާފައި އޮއްވާ އޭނާ ދޫކޮށްލި މީހާއެވެ. ކައިވެނީގެ ކާޑުތައް ބަހާ އާއިލާގެ ހުރިހާ އެންމެނަށް އަންގާ ވާންޖެހޭ ހުރިހާ ތައްޔާރީއެއްވުމަށްފަހު ޔުމާން އޭނާ ދޫކޮށްލުމުން އޭނާއަށް ކުރިމަތިވީ ވެސް ދުވަހަކު ހިތުން ފޮހެނުލެވޭ ވަރުގެ ހިތްދަތިކަމަކާ ނޫންހެއްޔެވެ.؟ ޔުމާން އުފާވެރި ހަޔާތެއް ހޭދަ ކުރަމުންދިޔައިރު އޭނާ ދިޔައީ ހިތާމައިގެ ކަނޑެއްގައި ފަތަމުންނެވެ.\nވީއިރު އިޒިއަންއާއި ޔުމާން އާދެމީހުން ކުރެ އެކަކަށްވެސް އޭނާގެ މާފު ހައްޤުވާނެހެންނެވެ؟. އަނެއްކޮޅުން އޭނާ ޔުމާންއާއެކު ހުރުމުން އިޒިއަން ދެން ކަންތައްކުރާނެ ގޮތެއް ވެސް އެނގެނީކީ ނޫނެވެ.\n"މާފަށް އެދޭހާ އަވަހަށް މާފު ކުރުމަކީ ވެސް ފަސޭހަކަމެއް ނޫން ޔުމާން!. އެންމެންގެ ދިރިއުޅުމަށްވެސް މިވަނީ ގިނަ ބަދަލުތަކެއް އައިސްފަ. މާޒީގައި ދިމާވި ކަންކަމުގެ ވާހަކަ އިތުރަށް ދެއްކުމުގެ ބޭނުމެއް ނެތް. އަދި އަމްދުން ޔުމާން އަހަރެންނާ ވާހަކަ ދެއްކުމަށް އެއްވެސް އުޒުރެއް ހޯދާނެކަމެއް ނެތް. ޔުމާން ވެސް އަހަރެންގެ ހިތުގަ ޖެއްސީ. އެއަށްފަހު ޒަހްވާގެ ފަރާތުން ރައްދުވި ހިތި ބަސްތަކުންވެސް އަހަރެންގެ ހިތް އިތުރަށް ޒަޚަމްކުރުވި. އެމީހަކަށްޓަކާ ޔުމާން އަހަރެން ފަދަ ނިކަމެއްޗަކު ދޫކޮށްލި ޒަހްވާއާއެކު ރަނގަޅު ދިރިއުޅުމެއް އުޅެވޭތޯ ބަލާ. ޔުމާންގެ އެ ހުރި ކުޑަދަރިފުޅަށް ޓަކާ ވެސް. ރަނގަޅު ތަރުބިއްޔަތެއް އެ ދަރިފުޅަށް ދީ. ކުރިން ޔުމާން ނުވި ހަމްދަރުދީއެއް މިހާރު ވަކި އަހަރެންނާ ދޭތެރޭ ތި ވަނީ ކީއްވެ؟ މި ހަމަ ކުރީގެ ވެސް އަނާލްއޭ. އެއްވެސް ކަމެއް ތަފާތެއް ނުވޭ. އޭރުވެސް އަހަރެން ހިނގުމުން މަހުރޫމްވީމަ ޔުމާން އަހަރެން ދޫކޮށްލީ. މިއަދު ވަކި ތި މޫނުމަތިން ތަފާތު އަސަރުތަކެއް ފެންނަން ޖެހެނީ ކީއްވެކަމެއް އަހަރެންނަކަށް ނޭނގެ!" އަނާލް ބުނެލިއެވެ. އިތުރަށް އެތަނުގައި މަޑުކުރުމެއްނެތި އަނާލް ގޮނޑި ދުއްވާލީ އަދި އެއްފަހަރު ޔުމާންގެ ވާހަކަ އަޑުއަހަން އޭނާ އެދިއެދި ހުއްޓައެވެ. އަނާލް ގޮސް ލޯމަތިން ގެއްލެން ދެން ޔުމާން ބަލަންހުއްޓެވެ.\nދައުސްގެ ކްލާސް ނިންމާލުމަށްފަހު ޔުމާން ދައުސްއާ އެކު ހޮސްޕިޓަލަށް ވަދެލަން މިސްރާބުޖެހީ އެކުވެރިއަކު ބާއްވާފައި އޮތީތީ ގޮވާލުމުގެ ގަސްތުގައެވެ. ހޮސްޕިޓަލަށް ވަދެވަދެ ހުއްޓާ ކުރިމަތިން އޭނާއަށް ފެނުނު މީހެއްގެ ސަބަބުން ދެފައިގައި ކަސްތޮޅު އެޅުނެވެ. އަތުގައި ހިފައްޓާލައިގެން ހުރި ދައުސްއަށް ބަލާލުމާއެކު ޔުމާން އަނެއްކާވެސް ކުރިމަތީ ހުރި މީހާއަށް ބަލާލިއެވެ. ވާހަކަ ދައްކަން ބޭނުންވިޔަސް ތުންފަތް ހަރަކާތެއް ނުކުރިއެވެ. ނަފްސަށް ހިސާބެއްގެ ހަރުކަށިކަމެއް ވެރިވެގެން ދިޔައެވެ.\nކުރިމަތީ ހުރީ ޒަހްވާއެވެ. ޖާނުން ވަރުގަދަ ފިރިހެނަކު ޒަހްވާގެ އުނަގަނޑުގައި އަތް އަޅުވާލައިގެން ހުރިތަންފެނި ޔުމާން ދަރިފުޅަށްބަލާލިއެވެ. ދައުސްވެސް ޔުމާންއަށް ބަލާލިއެވެ. ބައްޕަ މަޑުކޮށްގެން ހުރީތީ ޔުމާންވެސް ހުރީ މަޑުކޮށްގެންނެވެ. ޒަހްވާ ފެނުމުން އެ މޫނުމަތިން ކޮންމެވެސް ކަހަލަ ބިރުވެރި އަސަރުތަކެއް ފެނިލިއެވެ. ޔުމާންގެ ފަހަތަށް ޖެހިލާ ކުޑަކޮށް ފޮރުވެލިއިރު ޔުމާންގެ އަތަށް ވެސް ބާރުކޮށްލިއެވެ.\nދައުސްގެ އަތަށް ޔުމާން ވެސް ބާރުކޮށްލިއެވެ. ޒަހްވާއަށް ރުޅިވެރި ނަޒަރެއްދިނުމަށްފަހު ޒަހްވާ ފަސްދީ ޔުމާން ހިނގައިގަތެވެ. ދައުސް ވެސް ދިޔައީ ފަހަތަށްބަލަމުންނެވެ.\n"ކާކުތަ؟ ކުރީގެ ފިރިމީހާތަ؟" ޒަހްވާގާތު ހުރި ފިރިހެންމީހާ އަހާލުމާއެކު ޒަހްވާ ފޫހިވައްތަރެއް އަނގަޔަށް ޖައްސާލަމުން ބޯ ޖަހާލިއެވެ. އެއަށްފަހު އެ ފިރިހެންމީހާގެ އަތަށްބާރުކޮށްލިއެވެ.\nރޭގަނޑުގެ ވަގުތެވެ. ވައިގަދައެވެ. ވިއްސާރައެވެ. ދުވާލު އުޑުމަތި ނުހަނު ސާފުކޮށް އޮވެފައި ވިއްސާރަ އަތަށްއެޅީ ރޭގަނޑު އަށެއްވެސް ޖެހިފަހުންނެވެ. ކޮޓަރިތެރޭގައި އިޒިއަން އޮތްއިރު ބެލްކަނީ ދޮރުތައް ހުރީ ހުޅުވާލެވިފައެވެ. ކާރޓެއިންތައް އެއްވެސް ހުރަހެއްނެތި އޭރުވެސް ނަށަމުން ދިޔައިރު ހިސާބަކަށް ވައިގެ ބޫން އަޑުވެސް ފަޒާގައި ގުގުމާލާފައި ހުއްޓެވެ. އޭސީ ނިވާލާފައި ހުއްޓަސް ކޮޓަރީގެ މާހައުލު ފިންޏެވެ. އޮށޯވެލީ ނަފްސަށްވެރިވެފައި ހުރި ވަރިބަލިކަން ފިލުވާލާ މި އަރާމު މާހައުލުން ހަމަޖެހުން ހޯދާލާށެވެ. ހައްޓަށް ކޮންމެވެސް ވަރެއްގެ ލުޔެއް ލިބޭނޭތީއެވެ. އެހެންނަމަވެސް ސިކުނޑި އެކަމަށް ތަންނުދޭން މަސައްކަތްކުރާ ފަދައެވެ. ޔުމާންއާއި އަނާލްއާއެކު ފެނުނު މަންޒަރު ލޮލުގެ ކުރިމައްޗަށް ސިފަވާ ކޮންމެ ފަހަރަކު އާދަޔާޚިލާފް ރުޅިއެއް އާދެވެއެވެ. ދެއަތް މުށްކަވާލެވެނީ ބޭއިޙްތިޔާރުގައެވެ. ދެބުމަ ގޮސްޖަހާލެވެއެވެ. އަނާލް ވާންވާނީ އޭނާގެ ހައްގަކަށެވެ. އޭނާ އަނާލް ދުވަހަކުވެސް ދޫނުކުރާނެއެވެ. އަނާލްއަކީ އޭނާގެ ހިތުގެ އެއްބަޔެވެ. އަނާލްއަކީ އޭނާގެ ދިރިހުރުމެވެ. ދިރި އުޅުމެވެ.\nވިސްނާ ވިސްނާ އޭނާގެ ބޮލުގެ ނާރުތަކަށް ވާންވެ ރުޅިގަދަވާންފެށުމުން އެނދުން ތެދުވެ ގޮސް ބެލްކަންޏަށް ނުކުމެލިއެވެ. އެއްވެސް ހުރަހެއްނެތި ހާމައަށް ހުރި ހަށިގަނޑުގައި ފެންތިކިތައް ބޮސްދޭންފެށުމާއެކު އިޒިއަންރެއިލިންކައިރިއަށް ޖެހިލިއެވެ. އެތައްއިރަކު ވާރޭގެ ތެރެއަށް ގެއްލިފައިހުއްޓެވެ. ސިކުނޑިއަށް އަރާމެއްލިބޭތޯއެވެ. އެހެންނަމަވެސް އެކަމުންވެސް އޭނާއަށް ލިބުނީ އިތުރުނުތަނަވަސްކަމެކެވެ. މި ހިނގަމުންދާ ހުރިހާކަމެއްވެސް ގުޅިފައިވަނީ މިފަދަ ވިއްސާރަ ރެއެއްގައ އެމީހުންނަށް ހިންގުނު ނުބައި އަމަލަކާއެވެ. ނަފްސަށް އަމާންކަން ހޯދައިދިނުމަށް ސިކުނޑި ކުރަމުންދިޔަ މަސައްކަތަށް ހަށިގަނޑުގައި އުފެދިފައ ހުރި އުދާސްތައް ތަނެއް ނުދިނެވެ. އައި ރުޅީގައި ރެއިލިންގައި އަތުގެ ހުރި ބާރުލާފައި އިޒިއަން ޖެހިއެވެ. ހަޅޭއްލަވައިގަތެވެ. އެވަރުންވެސް އޭނާއަށް ހަމަޖެހުން ލިބުނު ކަމަކަށްނުވިއެވެ. ކޮޓަރިއަށްވަދެ ބެލްކަނީގެ ދޮރު ބާރަށް ލައްޕާލިއެވެ. ޑްރެސިންޓޭބަލް ކައިރިވެފައި ލޯގަނޑުން އަމިއްލަ މީހާގެ ސޫރައަށްބަލާލިއެވެ. ތެމިފައި ހުރުމުން ބޮލުގެ އިސްތަށިތައް އެހެންޏާ ހުންނަ ވަރަށްވުރެ ދިގުކަމަށް ދައްކާއިރު ބައެއް އިސްތަށިތައް ވަނީ ނިތްކުރިމައްޗަށް ވެއްޓިފައެވެ. އެ އަޅިކުލައިގެ ދެލޮލުން ފެންނަނީ ނޭނގޭ ރިހުމެކެވެ. ޖަޒްބާތުގެ އޮއިވަރުގައި ޖެހި އެ ރީތި ދެލޮލުގެ ކުލަވަނީ އިއްސިފައެވެ. ލޮލުގައި އަޅައިގަތީ އެތަނުގައި ބާއްވާފައި އޮތް އަނާލްގެ ފޮޓޯގަނޑެވެ. ފޮޓޯގަނޑުނަމާ އެއަށް އިޒިއަން ނަޒަރު ހުއްޓާލިއެވެ. އިރުކޮޅަކު އެހެން ހުރިއިރު އަނެއްކާވެސް ދެލޯފެންކަޅިވިއެވެ.\nފޮޓޯގަނޑު އެއްލާލުމަށްފަހު ޑްރެސިންޓޭބަލް މަތީގައިހުރި ހުރިހާ އެއްޗެއްވެސް އިޒިއަން އުކާލިއެވެ. އެވަރު ނުވެގެން އެނދުގެ ސައިޑްކަބަޑްމަތީގައި ހުރި ލޭމްޕް ވެސް އެއްލާލިއެވެ. ކޮޓަރިތެރޭގައި ހުރި އެކި އެއްޗެއްސަށް ގެއްލުންދިނެވެ. އެނދުގެ ކައިރީގައި އިށިނީ ވަރުބަލިވެ އިތުރަށް ކަމެއްކުރާނެހާ ހަކަތަ ނުލިބުމުންނެވެ.\n"ނޫން" އިޒިއަން ހަޅޭއްލަވައިގަތެވެ.\nރަމްޔާއާއި ކައިސްއާއި ދެމީހުން ރަމްޔާގެ ކެބިންގައި ތިބިއިރު ކުޑަދޮރުތަކުގައި ހުރި ފޮތިތައް އެއްފަރާތަކަށް ކަހާލާފައިވުމުން ވާރޭގެ ތިކިތައް ލޯގަނޑުގައި ބޮސްދެމުންދާ ހިތްގައިމު ރީތި މަންޒަރު ފެނެއެވެ. ކޮންމެވެސް ވަރަކަށް ވާރޭ ވެހޭއަޑުވެސް އިވެމުން ދިޔައެވެ. އޭސީ ޖައްސާފައި ހުރުމުން ކޮޓަރިތެރޭގައި އާދަޔާ ހިލާފްފިނިކަމެއް ހުއްޓެވެ. މޭޒުގެ އެއްފަރާތުގައ ބެހެއްޓިފައ ހުރި ސޯފާތަކުގައި އިށީނދެގެން ތިބިއިރު އެ ދެމީހުން އިންތިޒާރުކުރަމުން އެދަނީ އައްމާރު އަންނާނޭ އިރަކަށެވެ. މަޝްވަރާތަކުގައި ދެމީހުން ތިއްބާ އައްމާރު އައިސް ވަނުމުން ދެމީހުން ވެސް ކޮޅަށްތެދުވިއެވެ. ރަމްޔާއާއި ކައިސްއާއި ދެމީހުންނަށް ބަލާލަމުން އައްމާރުވެސް އައިސް ސޯފާގައި ޖައްސާލިއެވެ. ރަމްޔާއާއި ކައިސް ދައްކަން އުޅޭ ވާހަކައަށް އައްމާރު ސަމާލުކަން ދިނެވެ. ދެމީހުން އެކަކު އަނެކަކަށް ބަލާލުމަށްފަހު ރަމްޔާ އެދުނީ ކައިސް ވާހަކަ ފެށުމަށެވެ.\n"ނާލްގެ އިމްޕްރޫވްމެންޓް ހީކުރިވަރަށްވުރެ އަވަސް. ވަރަށް ބޮޑުތަން ރަނގަޅުވަމުން ދަނީ. އިތުރު ފަރުވާއަށް ނާލް ބޭރަށް ފޮނުވަން އަޅުގަނޑުމެން ދެމީހުންނަށްވެސް ފެނޭ. އެކޮޅުގައި ހުންނާނެ އަޅޫގަނޑުގެ ޕްރޮފެސަރެއްވެސް. ވާހަކަދައްކައިލިން މިއަދުވެސް. އަނާލްގެ ރިޕޯޓް ތައްބަލާފައި އެކޮޅުންވެސް ބުނަނީ ރަނގަޅުކުރެވިދާނެކަމަށް."\n"އަނެއްކޮޅުން އަނާލް ހިންހަމަޖެހިފައި ހުރުންވެސް ވަރަށް މުހިންމު. މިހާރު އިޒިއަންވެސް ޖަލުން ނެރުމާއެކު އަނާލްގެ ސިކުނޑީގައި ބައިވަރުކަންތައްތައް ފުނިޖެހިފަ ހުންނާނީ. ކުރިންދުވަހުވެސް އަނާލް އަޅުގަނޑުގާތަށް އައި އެކަމާ ވާހަކަދައްކަން. އަދިވެސް އެ ހާދިސާ އަނާލްއަށް ކޮންމެވެސް ވަރަކަށް އުނދަގޫކުރޭ. އެހެންވީމަ ކުޑަދުވަސްކޮޅަކަށް ވިޔަސް މި މާހައުލާ ދުރަށް އަނާލް ގެންދިޔުމަށް އަޅުގަނޑަށްވެސް ފެނޭ. އެއީ އަނާލްއަށް އަނެއްކާވެސް ގޯސް އަސަރުތަކެއް ކުރަމުން ދާކަން ފާހަގަކުރެވޭ." ރަމްޔާވެސް ކައިސް ވާހަކަ ދައްކާ ނިމުމާއެކު ވާހަކަދެއްކިއެވެ.\nއެ ދެމީހުންގެ ވާހަކައާވެސް އައްމާރުއަށް އެއްބަސްވެވުނެވެ. އޭނާވެސް ބޭނުންވީ ކައިސްމެން އެދުނު ގޮތަށް ކަންތައްކުރާށެވެ.\n"އެހެންވީމަ ތިގޮތަށްކަންތައްތައް ކުރިއަށް ގެންދަން ނިންމަމާ. އިތުރުއެއްވެސްކަމަކާ ހާސްވާނެކަމެއްނެތް! ހުރިހާ ކަމެއްވެސް ވަރަށް ބަރާބަރަށް ކުރިއަށް ގެންދާނަން އިންޝާ ﷲ. ވީހާވެސް އަވަހަކަށް ހުރިހާކަމެއް ހަމަޖައްސަދޭނަން. އަދި އަނާލްއާއި އާއިލާގެ އެންމެނާވެސް ވާހަކަ ދައްކާނަން" އައްމާރު ބުނެލިއެވެ. އެއާއެކު ކައިސްއާއި ރަމްޔާ ހިނިތުންވެލާ ބޯޖަހާލިއެވެ. އައްމާރުތެދުވުމުން ދެމީހުންގެ ތެދުވެ އައްމާރުއާ ސަލާމް ކޮށްލިއެވެ. އައްމާރުދަމުން ވެސް ދިޔައީ ދެންމެ ކައިސް މެން ބުނި ކަންތައް ކުރަން އޭނާ ތައްޔާރަށް ހުރިކަމަށްބުނެއެވެ.\nރޭގަނޑު ވެހެންފެށި ވާރޭ ފަތިސް ވީއިރު ހުއްޓާލައިފިއެވެ. ފޯންގެ އެލާމްގެ އަޑާއެކު އިޒިއަންއަށް ސިހިފައި ހޭލެވުނެވެ. ސައިޑްކަބަޑްމަތީގައި އޮތް ފޯނަށް ބަލާލަމުން އެލާމް ނިއްވާލިއެވެ. ކަންނެތްކަން ހަށިގަނޑުގައި ވިޔަސް އޭނާ ތެދެވިއެވެ. އަރާމު ނިދީގައި އޮވެފައި އެ ގަޑީގައި ތެދުވާ ހިތްވާނީވެސް ކާކުހެއްޔެވެ؟ އެނދުން ތެދުވެ ގޮސް ފާޚާނާއަށް އިޒިއަން ވަނީ ވެސް ކަންނެތްވެފައި ހުރެއެވެ. ދެލޯ އޭރުވެސް ހުރީ މެރިފައެވެ. އެހެންނަމަވެސް ނަމާދަށް ނުގޮސްނިދަން އޮންނާކަށް އިޒިއަންގެ ސިކުނޑި އެއްބަހެއް ނުވިއެވެ. ސަލާމަތްކަމާއި ނަސީބުލިބިގަތުމަށް އައުމަށްނަމާދުގައި ގޮވާލެވެއެވެ. ފަރުޟު ފަސްނަމާދު ބަރާބަރަށް ކުރާތީ އިޒިއަންއަށް އެންމެ ނަމާދެއްވެސް ނުކޮށް ހުންނަން މިހާރު އުނދަގޫވެއެވެ. ނަފްސަށް ހަމަޖެހުން ލިބެނީ ނަމާދުކޮށް ދުޢާ ކުރެވުމުންނެވެ.


Covid 19 ge Sababun Faqeeruvefaiva Faraiythakah Fitr Zakaiy Dhehkidhaane | Dhiislam\nކޯވިޑް 19 ގެ ސަބަބުން ފަޤީރުވެފައިވާ ފަރާތްތަކަށް ފިޠުރު ޒަކާތް ދެއްކިދާނެ: ޑރ ޝަހީމް\nކޯވިޑް 19 ގެ ސަބަބުން ވަޒީފާ ގެއްލި އަދި އޭގެ ސަބަބުން ފަޤީރުވެފައިވާ ފަރާތްތަކަށް ފިޠުރު ޒަކާތް ދެއްކިދާނެކަމަށް ޑރ ޝަހީމް ވިދާޅުވެއްޖެއެވެ.\nޑރ ޝަހީމް މިއަދު ކުރެއްވި ޓްވީޓެއްގައި ވިދާޅެވެފައިވާ ގޮތުގައި ކޯވިޑް 19 ގެ ސަބަބުން ވަޒީފާ ގެއްލި، ފަޤީރުވެ، މާލީދަތިކަން ޖެހިފައިވާ ފަރާތްތަކަށް ފިޠުރު ޒަކާތް ދެވިދާނެއެވެ. އަދި އެއީ ވަޤުތީ ދަތިކަމެއްވިޔަސް އެފަދަ ފަރާތްތައް ފިޠުރު ޒަކާތް ޙައްޤުވާ ފަރާތްތަކުގެ ތެރޭގައި ހިމެނޭނެކަމަށްވެސް ވިދާޅުވެފައިވެއެވެ.\nއަދި ހަމަ މީގެ އިތުރުން ޑރ ޝަހީމު ވިދާޅުވާ ގޮތުގައި ދިވެހި ރާއްޖޭގައި ދިރިއުޅޭ، ދަތި ޙާލު ޖެހިފައިވާ މުސްލިމް ބިދޭސީ ފަރާތްތަކަށްވެސް ފިޠުރު ޒަކާތް ދެވިދާނެއެވެ. އަދި އަމިއްލަ ފަރާތަކުން، އެފަދަ ޙާލެއް ޖެހިފައިވާ ބޭފުޅަކަށް ފިޠުރު ޒަކާތް ދެއްވައިފިނަމަ، ޝަރްޢީ ގޮތުން އެބޭފުޅަކު ފިޠުރު ޒަކާތް ދެއްކެވިކަމަށް ބެލެވޭނެކަމަށާއި، އެދެއްވި ދެއްވުން ޞައްޙަވާނޭ ކަމަށް ވިދާޅުވެފައިވެއެވެ.\nޑރ ޝަހީމް މިހެން ވިދާޅުވެފައިވަނީ، މިއަހަރު އިސްލާމިކް މިނިސްޓްރީން ކޯވިޑް 19 އާއި ވިދިގެން ދަތިކަން ދިމާވެފައިވާ ފަރާތްތައް ފަޤީރުންގެ ލިސްޓަށް ނާރާނޭ ކަމަށް ވިދާޅުވެފައިވަނިކޮށެވެ. އިސްލާމިކް މިނިސްޓްރީން މިގޮތަށް ޢަމަލު ކުރައްވާފައިވަނީ ކޯވިޑް 19 އާއި ވިދިގެން ޙާލުގައި ޖެހޭ ފަރާތްތަކަށް ސަރުކާރާއި، އަމިއްލަ ފަރާތްތަކުން، އެހީތެރިކަން ފޯރުކޮށްދެއްވުމަށް މަސައްކަތް ކުރައްވަމުން ގެންދަވާތީއެވެ.\nފާތިމަތު ކިފާޙު ޤުބާދު 12 ގަޑިއިރު ކުރިން


ހިތުގެ ޝަކުވާ… އަށްވަނަ ބައި – Esfiya\nހިތުގެ ޝަކުވާ… އަށްވަނަ ބައި\nވަރަށް ފަޚުރުވެރި ވެލާފާ ނައިރާ ބުމައަރުވާލާފައި އަރިކަށީގައި އަތް ވިއްދާލީ ވަރަށް މޮޅު ކަމެއް ކުރެވިގެން އުޅޭ ފަދައަކުންނެވެ. އެތާނގާ އެހެން މީހަކު ބަލަން ހުރި ފަދައަކުން ނައިރާ ޙަރަކާތް ކުރަމުން ގެންދިޔައެވެ. ހިތާހިތުން ފާޑުފާޑިގެ ލަވަތައް ކިޔާ ނަގަމުން ދިޔަ އިރު ނައިރާ ހީވަނީ ދުނިޔޭގެ ފެންވަރުގެ ނޯބަލް ޕްރައިޒްއެއް ލިބިގެން އުފާފާޅު ކުރާހެންނެވެ. ނައިރާ ފާޑުފާޑުގެ ވައްތަރުތައް ޖައްސަމުން ދަނިކޮށް ކުއްލިއަކަށް މާއިޝް ފަހަތަށް ފަހަތަށް އެނބުރި ބަލައިލި ވަގުތު ނައިރާ ދިޔައީ އެއްލިގެންނެވެ. ދެލޯ މުދުނަށް އަރާފައި ހުރި އިރު އަތްފައި ތުރުތުރު އަޅަމުން ދިޔައީ އޭނާ މާއިޝްއަށް ފާރަލީކަން ފަޅާއެރީއޭ ހިތަށް އަރާފައެވެ. އެއްޗެކޭ ބުނަން ނައިރާގެ ތުންފަތް ޙަރަކާތް ކޮށްލި ނަމަވެސް އަޑެއް ނުނުކުތެވެ. މާއިޝް ގޮނޑިން ތެދުވުމުން ނައިރާއަށް ފަހަތަށް ފިޔަވަޅެއް އަޅާލެވުނެވެ. “އޯހ ޝިޓް..” އެވަގުތު ނައިރާގެ އަނގައިން ނުކުތީ ވައި އަޑެވެ.\nކުރިމަތީގައި ހުރި އަންހެން ކުއްޖާއަށް މާއިޝް ބަލައިލީ ފަރުވާކުޑަ ނަޒަރަކުންނެވެ. ދެޖީބަށް އަތްޖަހާލަމުން މާއިޝް އިތުރު ފިޔަވަޅެއް އެ ކުއްޖާއާ ދިމާއަށް އަޅާލިއެވެ. އެއީ ކޮން ކުއްޖެއްކަމާ، ކުއްޖާ މާއިޝްއަށް ފާރަލަނީ ކޮން ބޭނުމެއްގައިކަމާ، އަދި ކީއްކުރަން ކަންވެސް މާއިޝްއަށް އެނގެއެވެ. އެހެންކަމުން މިއަދު ހުރިހާ ވާހަކަތަކެއް ސާފުކޮށް، ހަގީގަތާ ކުރިމަތިލާން މާއިޝް ބޭނުމެވެ.\nނައިރާ ފަކީރުގެ ހާލަކީތޯއެވެ؟ މާއިޝް ކުރިޔަށް އެޅި ފިޔަވަޅާއެކު އެކުއްޖާފުޅު ދިޔައީ ބިރުންގޮސް ތުރުތުރު އަޅަމުންނެވެ. އެތައް ފަހަރަކު މާއިޝް އަށް ފާރަނުލެވުނު ނަމައޭވެސް ހިތަށް އެރިއެވެ. އެހެން މީހަކު ކުރާ ކަމަކަށް ފާރަލާ، ނުބެހޭ ކަންތަކާ ބެހެން އުޅެން ހަދައިގެން ނުކުތް ނަތީޖާ ހާދަ ފޮންޏޭ ލަވައެއްހެން ސިކުނޑިތެރޭގައި ކިޔަމުން ދިޔައެވެ. އެވަގުތު ހިތަށް އައިހާ އެއްޗެއް ގޮވެމުން ދިޔައީ ރައިޝާއާ ދިމާލަށެވެ. ރައިޝާވެސް މިހިރަ ފެންނަ ދެ ދަޅުލީ މާރިދު ދެކެ ލޯބިވާން ވެއްޖެ ވިއްޔާއެވެ. ދެން ރީތި ސިފައަކަށް ހުރީވެސް ކޮން ސިފައެއް ހެއްޔެވެ؟ މާ މޮޅު މީހެއްވެސް ނޫނިއްޔާއެވެ. ބަލާބެލުމަށް އިންސާނެއް ވައްތަރެއްވެސް ނުޖަހައެވެ. ޗާބޫކު ދީފައި ހުރި ބުދެކޭ ތަފާތެއް ނެތެވެ. މީހަކާ އަނގައިން ބުނެލަނީކީވެސް ނޫނެވެ.\nއެ ހުރިހާ އެއްޗެއް މާއިޝްއާ ރައިޝާއާ ދިމާއަށް ގޮވަމުން ދިޔަ ނައިރާއަށް ހޭވެރިކަންވީ މާއިޝް ކަރުކެހިލުމުންނެވެ. ގަންނާ ކުރެއްވި ބިރުން ފިލަން ދާންވެސް އެފަކީރު ހިތަށް އެރިއެވެ. އެހެންނަމަވެސް ހަމަޖެހޭ ގޮތް ދައްކާލަމުން ނައިރާ މާއިޝްއާ ކުރިމަތިލީ ޅިޔަނު ކުރިމަތީގައި ފިނޑިވާން ބޭނުން ނުވާތީ ތޯއްޗެކެވެ.\n“ކި.. ކި.. ކިހިނެއްވީ؟” އަޅައަޅައިގަންނަމުން ކަހަލަ ގޮތަކަށް ނައިރާ ބުނެލިއެވެ. “ލުކް.. އައި ޑޯންޓް ލައިކް ޓު ބީޓް އެރައުންޑް ދި ބުޝް.. ސޯ ލެޓް މީ ޖަސްޓް ގެޓް ސްޓްރެއިޓް ޓު ދި ޕޮއިންޓް..” އެއްވެސް އިހުސާސެއް ނެތް ފާޑަކަށް މާއިޝް ބުނެލިއެވެ. “ހޫނ.. އިނގިރޭސި ބޯކިބާ.. މާ މޮޅު މީހަކަށް ވެގެން އަދި އެބަ ފަރަންޖީ ބަހުން ވާހަކަ ދައްކައެއްނު.. ހިތުން މާ މޮޅު މީހަކީ ތޯއްޗެއް.. ގަސް ވަށާ އެނބުރެން ބޭނުން ނޫނިއްޔާ ގަސް ތެރެއަށް ވަދެ އޮންނަން ދޭބަލަ.. ހުއް.. މަށަށް ކީއް؟ މަ މާ މޮޅުވާނެ ކަލެއަށްވުރެ.. އެކަން ދައްކާލާނަމޭ.. ބޯކިބާގަނޑު” ހިތާ ހިތުން މާއިޝްއާ ދިމާލަށް ފަތިވަރު ގޮވަމުން ދިޔަ ނައިރާގެ ދުލުން އެންމެ ލަފްޒެއްވެސް ބޭރެއް ނުވިއެވެ.\n“އޯކޭ.. ޓެލް މީ ފާސްޓް..” ނައިރާ ހަށަން ބަނދެލީ މާއިޝްއަށްވުރެ ވަކި ދެރަނުވާން ވެގެންނެވެ. “އޯކޭ..” ފުން ނޭވާއަކާއެކު މާއިޝް ތައްޔާރު ވެލިއެވެ. “ނައިރާ ދޯ؟ މަށަށް އިނގޭ ނައިރާއަށް ހުރިހާ ކަމެއްވެސް އިނގޭކަން..” މާއިޝް މިފަހަރުވެސް ބުނެލީ ފަރުވާކުޑަ ގޮތަކަށެވެ. އެއާއެކު ނައިރާގެ މޫނުމަތީގައި ކުރެހުނީ ތި ބުނި އެއްޗެއް ނޭނގުނޭ ބުނާ ފަދަ ކުލަވަރުތަކެކެވެ. “ވަޓް ޑޫ ޔޫ މީން؟ ކޮން ހުރިހާ އެއްޗެއް މަށަށް އެނގެނީ؟ ތިބުނި އެއްޗެއް އަދި ސާފެއް ނުވި..” ނައިރާ އަހާލީ މާއިޝް ބުނަން އެ އުޅޭ އެއްޗެއް އަޑުއެހުމުގެ ޝައުގުވެރިކަން އޮތް ވަރުންނެވެ. މާއިޝް އަނެއްކާވެސް ފުން ނޭވާއެއް ދޫކޮށްލުމަށްފަހު ދެފަރާތަށް ބޯ ހޫރުވާލިއެވެ. މި އަންހެން ކުއްޖާގެ ސިކުނޑިއެއްވެސް ނުހުންނަނީ ބާވައޭ ހިތަށް އެރިއެވެ.\n“މި ބުނަނީ ކީކޭކަން ނައިރާއަށް ހަމަ ރަނގަޅަށް އެނގޭނެ.. ދަ ތިންގް އިޒް…” މާއިޝް އަނެއްކާވެސް ފުން ނޭވާއެއް ދޫކޮށްލިއެވެ. މާއިޝް ކޮންމެ ޖުމުލައެއް ބުނުމުގެ ކުރިން ފުންކޮށް ނޭވާލާ ގޮތުން ނައިރާގެ ހުނުން މަތަކޮށްލެވެނީ ކިރިޔާއެވެ. ބިރު ގަނެފައި ހުުރި ނަމަވެސް، އެ އިހުސާސް ނުދައްކާވޭތޯ މާއިޝް މަސައްކަތް ކުރަމުން ދިޔަ ކަން ބަލައިލި ކޮންމެ މީހަކަށްވެސް ނަގައިގަނެވޭނެއެވެ. “މަށަށް އެނގޭ މަ ރައި ދެކެ ލޯބިވާކަން ނައިރާއަށް އެނގޭކަން.. މަށަށް އެނގޭ ރައިއަށް އެ ނޯޓްކޮޅު ދިނީ މަ ކަން ނައިރާއަށް އެނގޭކަން.. މަށަށް އެނގޭ މަ ކްލާސް ގަޑީގައި ސިއްރުން ރައިއާ ދިމާލަށް ބަލާތަން ފެނުނީ ހަމައެކަނި ނައިރާއަށް ކަންވެސް..” ޖެހިލުންވުމުގެ ކަންފުޅެއްވެސް މޫނުމަތިން ނުދައްކާ މާއިޝް ދިޔައީ ސީދާ މަޢުޟޫއަށެވެ. އެއާއެކު ނައިރާއަށް ލިބުނީ ސިހުމެކެވެ. މިއީ އަނެއްކާ ޖިންނިއެއް ނޫންބާވައޭ ހިތަށް އެރިއެވެ. އެހެންނޫންނަމަ މީހުންގެ ސިކުނޑީގައި އޮންނަ އެއްޗަކާ މީހުން ވިސްނާ އެއްޗެއް މާއިޝްއަކަށް ނޭނގުނީހެވެ. އެކަހަލަ ކޫސަނި ޚިޔާލުތަކެއްގައި ހުއްޓާ އަނެއްކާވެސް ހޭވެރިކަމެއްވީ މާއިޝް ނައިރާގެ މޫނުމަތީގައި އަތް ހޫރުވާލުމުންނެވެ. އެއާއެކު މީހާ ކޮޅަށް ޖެހުނެވެ. އަމިއްލަ މޮޔަކަމޭ ހިތަށް އަރާފައި މަޑުމަޑުން ނިތްކުރީގައި ޖަހާލެވުނެވެ.\n“މި ބުނީ ދޮގެއްތަ؟” މާއިޝް އަނެއްކާވެސް ޖީބަށް އަތް ޖަހާލިއެވެ. “ނޫން.. މަށަށް އެނގޭ ހުރިހާ ކަމެއްވެސް..” ނައިރާ ދޮގު ހަދާކަށް ބޭނުމެއް ނުވިއެވެ. “ސޯ، އައި ވޯންޓް ޔޫ ޓު ހެލްޕް މީ..” މާއިޝް މި ފުރުސަތު ދުއްވާލާކަށް ބޭނުމެއް ނުވިއެވެ. ރައިޝާއާ ގާތްވެވެން އޮތް ހަމައެކަނި ގޮތަކީ މިއީއެވެ. ކޮންމެ ގޮތެއްވިޔަސް، ނައިރާގެ އެހީތެރިކަމާ ނުލާ ރައިޝާއާ އަނގައިން ބުނެލާކަށްވެސް މާއިޝްއަކަށް ފަސޭހައެއް ނުވާނެއެވެ. “ހެލްޕް ޔޫ؟ ފޯރ ވަޓް؟” ނައިރާ އަހާލީ ކުޑަކުއްޖަކު ހިސާބު ނަންބަރެއް ނޭނގިގެން ސުވާލެއް ކޮށްލާފަދަ ގޮތަކަށެވެ. އެއާއެކު މާއިޝް ދެފަރާތަށް ބޯ ހޫރުވާލީ މިއީ ހަމަ އަސްލުވެސް މޮޔައެކޭ ބުނާ ފަދައަކުންނެވެ. “ކޮން ކަމަކުހޭ؟ ތީ އަޅެފަހެ ބޮޑު މޮޔައެއްތަ؟ ކުޑަކުދިން ކުރާ ކަހަލަ ސުވާލު ދޯ މިހާރު ތި ކުރަނީ؟ އޮފްކޯރޒް ރައިއާ ގުޅުން ބަދަހި ކުރަން.. ރައިއަށް ކޮންފެސް ކުރަން.. އެންޑް އޮބްވިއަސްލީ، މަ ބޭނުންވާނެ ނައިރާގެ ހެލްޕް..” މާއިޝް ބުނެލިއެވެ. އެއާއެކު ނައިރާ ދެލޯ ހަނިކޮށްލިއެވެ.\n“އެކްސްކިޔުޒް މީ؟ މޮޔައެކޭ؟ މަށާ ދިމާލަށްތަ ތި ބުނީ މޮޔައެކޭ؟ އޭ މިސްޓަރ.. ޔޫ ބެޓަރ ބީ ނައިސް ޓު މީ އިނގޭ.. އެހެންނޫނީ ފެންނާނީ ރައި ނުލިބިފަ އޮތް ތަން.. އައި ހޭވް ދި ޕަވަރ އިން މައި ހޭންޑްސް..” ނައިރާ ފޮނިވެލާފައި ބުމަ އަރުވާލިތަން ފެނި މާއިޝްއަށް ބޯ ހޫރުވާލެވުނެވެ. މިއީ ވާ ފިސާރި އަންހެން ކުއްޖެކޭ ހިތަށް އެރިއެވެ. ކޮންމެ ގޮތެއްވިޔަސް ރައިޝާގެ ލޯބި ބޭނުންވާނަމަ އޭނާ ޖެހޭނީ ނައިރާ ބުނާ ގޮތެއް ހަދާށެވެ. ރައިޝާ އޭނަޔާ ގަޔާވާކަންވެސް ނުވަތަ ނުވާކަންވެސް އެނގޭނީ ނައިރާގެ ފަރާތުންނެވެ. އެހެންނޫނަސް ނައިރާ ގަބޫލު ނުވިއްޔާ ރައިޝާއާ އެއްކޮށް އެކަހަލަ ގުޅުމެއް ކުރިޔަށް ނުގެންދެވޭނެކަންވެސް މާއިޝްއަށް އެނގެއެވެ. މި ޖެހުނީ އަނެއްކާ އަނެއް ހަ ކަންތަކޭ މާއިޝްގެ ހިތަށް އެރިއެވެ. “އޯކޭ.. މައްސަލައެއް ނެތް.. ނައު ޕްލީޒް އެގްރީ ޓު ހެލްޕް މީ..” މާއިޝް އަތް ދިއްކޮށްލީ ސަލާމް ކުރުމަށެވެ. ނައިރާ މާއިޝް ރުޅިއަރުވާލުމުގެ ގޮތުން އިރުކޮޅަކު ވިސްނާލަން ކަމަށް ހަދައިގެން އިނދެފައި ސަލާމް ކޮށްލިއެވެ. މާއިޝްވެސް ރައިޝާ ދެކެ ލޯބިވާ ކަން އެނގުމުން ނައިރާ ޢަމަލުން ނުދެއްކި ނަމަވެސް، އިނީ ވަރަށް އުފާވެފައެވެ.އެކުވެރިޔާއަށްޓަކައި އޭނާ އުފާވެފައި ހުރި މިންވަރު މިވަގުތު ދެނެވޮޑިގެންވާނީ މާތް ﷲ އެވެ. އަވަހަށް ރައިޝާ ގާތު މި ވާހަކަ ބުނަންވީއޭ ހިތަށް އަރާފަވެސް އިހަށް ފަސްކޮށްލުމަށް ނިންމީ ދެމީހުން ކުޑަކޮށް ތަޅުވާލުމުގެ ބޭނުމުގައެވެ.\n“ސޯ.. މަގޭ ފުރަތަމަ ސުވާލު.. ރައި މަ ދެކެ ލައިކް ވޭތަ؟ ނޫނީ ލައިކް ވާހެން ހީވޭތަ..؟ ނޫނީ ރައި ލައިކް ވަނީ އެހެން ކުއްޖެއް ދެކެތަ؟ ނޫނީ އެކަހަލަ އެއްވެސް ވާހަކައެއް ނައިރާ ކައިރި ދެއްކިތަ..؟” އެންމެ ފުރަތަމަވެސް މާއިޝް އޮއްސާލީ ސުވާލު ގޯންޏެކެވެ. އެއާއެކު ނައިރާ ކޮށިއަރާ ގޮތްވިއެވެ. “ހޯތް މިސްޓަރ.. ހާދަ އަވަހަކަށް މައުޟޫއަށް ފުންމާލީ..؟ މަށެއް ނޫޅެން ބުނާކަށް.. ކަލޭ އަމިއްލައަށް ހޯދާ ތި ހުރިހާ އެއްޗެއް.. މަށަށް ކިހިނެއްތަ އިނގެނީ..؟” ކަމަކަށްވެސް ހަދާނުލައި ނައިރާ ފެންފުޅި ނަގާފައި ބޯން ފެށީ އިތުރަށް މާއިޝް ރުޅިއަރުވާލުމަށެވެ. ރައިޝާ ކޮށްލައިގެން މި އުޅެނީ މަޖާ ކަމެކޭ ނައިރާގެ ހިތަށް އެރިއެވެ. މާއިޝްގެ ގާތަށް ރުޅިއައި ނަމަވެސް ކޮންޓްރޯލް ކޮށްލީ ބާރަށް އެއްޗެކޭ ބުނަން ބޭނުން ނުވާތީއެވެ. ނައިރާ ކައިރިން ހުރިހާ އެއްޗެއް އޮޅުންފިލުވަން މާއިޝް ބޭނުންވަނީ އިންތިހާއަށެވެ. އިތުރު ވާހަކަ ދައްކަން ބޭނުންވި ނަމަވެސް، ބްރޭކް ގަޑި ނިމެން ކައިރިވެފައި ވުމާއެކު މާއިޝްގެ ނަމްބަރުު ނައިރާ ދިނުމަށްފަހު އަނެއްކާވެސް ގޮނޑީގައި އިށީންއިރު ދެންމެ ކަމެއް ވީކަންވެސް މާއިޝްއަށް ނޭނގޭފަދަ އެވެ. އެއްވެސް އިހުސާސެއް އެ މޫނުމައްޗަކު ނެތެވެ. އެކަމާ ޚުދު ނައިރާވެސް ހައިރާންވިއެވެ. މިއީ ސައިންޓިސްޓަކު ހަދާފައި ހުރި ރޮބޮޓެއްބާވައޭވެސް ހިތަށް އެރިއެވެ.\nބްރޭކް ގަޑި ނިމުނީކަން އަންގައިދޭ ބެލް އަޅި ވަގުތު ކުދިންތައް ކްލާހަށް ވަދެގެން އައެވެ. ރައިޝާވެސް އައިސް ނައިރާ ކައިރީގައި ހުރި ގޮނޑީގައި އިށީނދެލީ ދެންމެ ވެދިޔަ އެއްވެސް ކަމެއް ނޭނގޭ ހާލުގައެވެ. ރައިޝާ އައިސް އިށީނުމުން ނައިރާގެ ހިނިގަނޑު ފަޅައިގެން ދިޔައީ އިޚްތިޔާރަކާ ނުލައެވެ. ދެންމެ މާއިޝް ދެއްކި ހުރިހާ ވާހަކައެއް ކިޔައިދޭން ހިތަށް އެރިއެވެ. އެއްޗެކޭ ބުނަން ހުޅުވާލި އަނގަ ލައްޕާލަން ޖެހުނީ މާއިޝް ނައިރާއާ ދިމާލަށް ލޯ އަޅައިގެން އިން ތަން ފެނުމުންނެވެ. ދެންމެ ހިނގި އެއްވެސް ކަމެއް ރައިޝާއަށް ކިޔައިނުދޭން މާއިޝް އިންޒާރު ދީފަ އޮތް ކަން ހަނދާންވީ އަދި ކިރިޔާއެވެ. އެހެންކަމުން ވަގުތުން އަނގަ ލައްޕާލުމަށްފަހު ނައިރާ ހޭން ފެށީ އަނގަމަތީގައި އަތް އަޅާލަމުންނެވެ.\nއެކަނި އިނދެ އަމިއްލައަށް ހެމުން ދިޔަ ނައިރާއަށް ރައިޝާ ބަލަހައްޓައިގެން އިނީ ފާޑަކަށެވެ. މިއަދު އަނެއްކާ ނައިރާ ޖިންނި މޮޔަވީ ނޫންބާވައެވެ؟ ދެން އެހެންނޫނީ އެހާ ފާޑަކަށް ނައިރާގެ އަމަލުތައް ހުރީ ކީއްވެބާއެވެ؟ އެވަގުތު ރައިޝާގެ ހިތުގައި އެތައް ސުވާލުތަކެއް އުފެދުނެވެ. “އޯކޭ.. އިނަފް.. ނައީ.. ވަޓް އިޒް ރޯންގ ވިތް ޔޫ ޓުޑޭ؟ ފަރސްޓް، ޔޫ ރިފިޔުޒްޑް ޓު އީޓް.. ދެން ޔޫ ސެޓް އެލޯން އިން ދި ކްލާސް ޑިޔުރިންގ ބްރޭކް ޓައިމް.. އެންޑް ނައު ޔޫ އާރ ލާފިންގ އެޓް ޔުއަރސެލްފް ފޯރ ނޯ ރީޒަން.. ވަޓް ދަ ހެލް އިޒް ރޯންގ ވިތް ޔޫ ޓުޑޭ ނައީ؟؟” ރައިޝާ އެންމެ ފަހުން އަހާލީ ނީނދެވިގެންނެވެ. އެއާއެކު ނައިރާ ހުނުން ހުއްޓާލުމަށްފަހު ރައިޝާއާ ދިމާލަށް ބަލައިލިއެވެ.\n“ޑޫ ޔޫ ރިއަލީ ވޯންޓު ނޯ..؟” ރައިޝާ ކައިރި އެހެން އަހާލުމަށްފަހު ނައިރާ ބަލައިލީ މާއިޝްއާ ދިމާލަށެވެ. މާއިޝްވެސް އެވަގުތު ނައިރާމެން ތިބި ދިމާލަށް ބަލަހައްޓައިގެން އިނީ ރައިޝާ ގާތު ނައިރާ ހުރިހާ ވާހަކައެއް ބުނެފާނެ ކަމުގެ ބިރު ހީވުމުންނެވެ. ނައިރާ އެހެން ރައިޝާއާ ވާހަކަ ދެއްކުމުން އެ އުޅެނީ ހުރިހާ ވާހަކައެއް ކިޔައިދޭންކަން މާއިޝްއަށް ނަގައިގަނެވުނެވެ. އެހެންކަމުން ދެލޯ ބޮޑުކޮށްލާ ދެފަރާތަށް ބޯ ހޫރުވާލުމުން އެ ބުނީ ރައިޝާ ގާތު ނުބުނާށޭކަން ނައިރާއަށް ނަގައިގަނެވުނެވެ. އެހެންނަމަވެސް ނައިރާ މައާފްކުރާށޭ ބުނާފަދަ ގޮތަކަށް މޫނު ހަދާލުމަށްފަހު އަނެއްކާވެސް ރައިޝާއާ ކުރިމަތިލިއެވެ. “ނައި ކީއްވެތަ މާ ވަރަކަށް ރައިގެ ފަހަތަށް ދެންމެ ތި ބެލީ..؟ ދެންވެސް އަވަހަށް ބުނެބަ..” ނައިރާ މާ ވަރަކަށް ރައިޝާގެ ފުރަގަހުން ފަހަތަށް ބަލާކަން ފާހަގަ ކުރެވުމުން ރައިޝާ އަހާލިއެވެ. ނައިރާ ފުންނޭވާއެއް ދޫކޮށްލިއެވެ. “އޯކޭ.. މި ވީ ގޮތަކީ…” އެހާ ހިސާބަށް ބުނެލުމަށްފަހު ނައިރާ ހުއްޓާލިއެވެ. ރައިޝާ އިނީ ނައިރާ ދެން ބުނާނެ އެއްޗަކާ މެދު ވަރަށް ޝައުގުވެރި ވެފައެވެ. އަނެއްކޮޅުން މާއިޝް އިނީ ނައިރާ ރައިޝާއަށް ހުރިހާ ވާހަކަތަކެއް ކިޔައިދީފާނެތީ ބިރުން ވިރެން ގާތްވެފައެވެ.\nsalaam dear readers.. here is the 8th part.. hope u all will love it.. nd i’m really sorry for making u all wait.. nd next prt insha allah miah vure dhiguvaane…\nlyssssmmm my dear readers…\nVarah reethi mi part vex nayaa… Btw kudakoh ehen part takah vura kuru… Btw its ok…. Inshu hama ehkani mi bayah comment kuriyas gavaaidhun mi story kiyan… Den balaanan konme part akah comment kuravaa tho… Aslhu vex hurihaa baeh vex varah reethi mashaa allah… Keep it up… Stay safe… Tc… Iove you too nayaa\nI don’t know what to say…. Hama heee hee halaaku 🤣🤣🤣🤣thithiba dhe moyainneh… Maaish.. Hahahahahaaa Haadha findi eyy🤣🤣🤣🤣Koya aharun Rashu claahuga vx kurin ulheyne thikahala half India golaeh… Hahaha mibunii eyna bit setu kuran ulhey vaahaka eh noon… Hama ehaa madun innaanee… Klw Dhen Cover ga eini jaish akee kaaku thr.. Naira beybe thr… Koba thr Magey bitu… Esoru genes vahttaala bala… Bye bye taa taa fookolhuga rihssaathee mi ulhenii 🤣👋👋👋👋👋dhanee ey Dhen baamu kolheh haakaalan vehjje\nin reply to crazy idiot…\ntyssm dearr… ehentha? ekam hama gaimuvx kuree part ah vure dhigu vaane… mii 1073 words ah vure dhigu part eh.. anyways next prt miahvure dhiguvaane insha allah.. midhuvaskolhu quran mubaaraau othiima vrh buxy.. ehenve kurukoh mi othii… yess cmmnt kohfiyya naa vrh ufaa vaane… awwwnn tysssm darl.. it really means alot ingey… u too ss nd tc…\nsorry 1073 eh noon 1173 words\nin reply to my most beloved reesh…\nhahahahahaha hama ehaa majaa thr brww?? mashah vhk h vure manje ge cmmnt vx maa majaa… hahaha lol..\naanekey klwww maaish soru findi eyy dhww… hahaha keekkuraanii dhww.. mihaaruge firihenunge vahtharu.. dhen ingeynu liyam vx ulhunii evahtharakannu dhw 😉 hahahaha…\nheheh jaish adhi annaanii thankolheh fahunney brww… adhi rai doctor kan vx kiyavaa nimuniima annaanii… kei kohlaa…\nmanjeyy hama jehibala… dhonbe gennaanmey vrh avahah… ok ennu dhw.. ekam dhonbe anna part kudakoh emotional vaane ingey brw… adhi keh kohlaa…\nbrww ma vx mi ulheny thi haalegga… dhen nukaanan ehaa kulhikosheh… kulhkoh keiima annanii hus mirus… keeh kuraanii brww… dhen mirus thah faibaigen dhaa irah dhila nagaanu dhw… ma vaa salaan…\neyy btw lailac dhiifitha manje ah magey mail? ma mendhuruga fonuvaifin.. adhivx habareh nuvey…\nmymmmmmmmmmmmmmmm reesh lwbikolhuuuuu\nNoonekey koyaaaaa E manje ge habareh nuvey adhi… Stry akah vx Comment eh naadheynu… Neynge v gotheh vx… Manjey scl mail in hangouts use kurevey thr\nschool mail in hanout use kureveynii school tab ga hangout app alhaafa iniyyaa… ekam nayaa ge mail ah ehen devis akun vx reesh ah invitation fonuvidhaane.. but reesh ah reesh ge school mail in hangout use kureveynii hama ekani school tab in ekani\nspoiler alert ………………………………………\nVrh sali Mi part vxxx ❤❤\nMasha Allah keep it up ❤❤\nHahhahaha Mi nairaa haadha majaley🤣🤣🤣 Huvaa Ril iny hee hee halaaku vefaa hahah🤣🤣🤣🤣🤣🤣🤣🤣🤣\nOhhh so enmen fahun Mi inguny thaa dhweLove letter ge verifaraai ❤❤❤❤. Hhahahaha🤣🤣🤣🤣❤❤❤❤\nAleyyyy I am also happy for raiiiii.❤❤❤\nWait nairaa buneenebaa eyy so curious ❤❤\nLuv uuuu so much❤❤\nStay safe❤❤ and take care ❤❤\nthank uuuuu sooo much sisooo\ninsha allah willl keep it up\nhehe yess majaa dhw vrh… kurinvx buniimennu nayaa liyaa ehchehi majaa vaaneyey dhw…\nhehe yess enme fahun ingijje dhw eii kaaku liyefa kan.. nasiibennu aarifu lhiyanuanuvikan dhw 😉 hhahah lol…\ndhen hingaa dhw balamaa\nsame to u sisoooo\nHahahahahah 😂 haadha majaley dhw dhen avahah genesdheebala aneh part keyy Madhu veggey va vahah genesdhehchey love you nayooo Kokky 😘😘😘😘😘😘😘and miss you so much nayooooo Kokky 😘😘😘😘😘😍😘💖♥\nin reply to winkel…\nhehehe majaa dhw… aneh prt dhen genesdheveynehen hiivanii next week ge fahun knneynge… bcz next week ga social test. H&E test, and science test vx onnaane kan ingeyne kanneynge kudahtha ah… so, i’m very sorry… mymmmm\nހިތާމަ ކުރުވާހަކަ ލޯބި January 28, 2019\nކުރިން އެނގުނުނަމަ (ފަސްވަނަ ބައި)\nލޯބި January 19, 2018\nހިތާމަ ކުރުވާހަކަ ލޯބި April 6, 2021


Ithuru 8 dhaairaa akah JP in vaadha kuranee | Mihaaru\nޖުމްހޫރީ ޕާޓީން މިރޭ ބޭއްވި ޖަލްސާ ގައި އެ ޕާޓީގެ ލީޑަރު ގާސިމާއި އެހެން ބައެއް އިސްބޭފުޅުން.---ފޮޓޯ: ހުސައިން ވަހީދު/މިހާރު\n10 ފެބުރުއަރީ 2019 - 23:05 26 comments\nއަންނަ އޭޕްރީލް މަހު ބާއްވާ ރައްޔިތުން މަޖިލިހުގެ އިންތިޚާބުގައި ޖުމްހޫރީ ޕާޓީ (ޖޭޕީ) ން އިތުރު އަށް ދާއިރާ އަކަށް ވާދަކުރުމަށް ނިންމައި، އެ ދާއިރާތަކަށް ނުކުންނާނެ މީހުންގެ ނަންތައް މިރޭ އިއުލާންކޮށްފި އެވެ.\nޖުމްހޫރީ ޕާޓީގެ މައި ޖަގަހަ، މ. ކުނޫޒުގައި ބޭއްވި ޖަލްސާއެއްގައި، އާ ދާއިރާތަކާއި ޓިކެޓް ލިބުނު މީހުންގެ ނަންތައް އިއުލާން ކުރެއްވީ، ޓިކެޓް ދޭނެ މީހުން ކަނޑައެޅުމުގެ ބާރު ކައުންސިލުން ހަވާލުކޮށްފައިވާ އެ ޕާޓީގެ ލީޑަރު ގާސިމް އިބްރާހިމެވެ.\nއޭޕްރީލް ހަ ވަނަ ދުވަހު ބާއްވާ ރައްޔިތުންގެ މަޖިލިހުގެ އިންތިޚާބު ގައި ޖުމްހޫރީ ޕާޓީން އަލަށް ވާދަކުރުމަށް ނިންމި އަށް ދާއިރާ އަކީ ހއ. އިހަވަންދޫ ދާއިރާ، ހދ. ނޮޅިވަރަމް ދާއިރާ، ށ. މިލަންދޫ ދާއިރާ، ނ. ހޮޅުދޫ ދާއިރާ، ޅ. ނައިފަރު ދާއިރާ، ތ. ކިނބިދޫ ދާއިރާ، ގދ. މަޑަވެލި ދާއިރާގެ އިތުރުން ސ. މީދޫ ދާއިރާ އެވެ.\nޖޭޕީން މީގެ ކުރިން ވާދަ ކުރުމަށް ނިންމާފައިވަނީ 36 ދާއިރާ އަކަށެވެ. އެހެންވެ، މި އިންތިޚާބުގައި އެ ޕާޓީން ވާދަކުރާނެ ދާއިރާތަކުގެ އަދަދު 44 އަށް އެރީ އެވެ. އެކަމަކު، ގާސިމް މިރޭ ވިދާޅުވީ، މަޖިލިހުގެ އިންތިޚާބަށް ކުރިމަތިލުމުގެ ފުރުސަތު އަދި ހަމަ ނުވާތީ، ދެ ތިން ހަތަރު ދާއިރާ އަކަށް އަދި ވާދަކުރަން ޖޭޕީން ނިންމަފާނެ ކަމަށެވެ.\nTicket dheyny hoveyne meehunah, Party gai gina dhuvasvee meehunakah nun: Gasim\nމި އަހަރުގެ އާންމު އިންތިޚާބު ގައި ވާދަކުރަން ބޭނުންވާ މީހުންގެ ފޯމު އިލެކްޝަންސް ކޮމިޝަނަށް ހުށަހެޅުމުގެ މުއްދަތު ހަމަވާނީ މި މަހުގެ 21 އަށެވެ.\n"ޕޮލިޓިކަލް ކަންތައްތަކަކީ ހެނދުނު އެއްގޮތަކަށް، ހަވީރު އެއްގޮތަކަށް ބަދަލުވެގެންދާ ކަންކަން ކަން މާޒީން އަޅުގަނޑުމެންނަށް އެނގޭ. ހެނދުނާއި ހަވީރުގެ މަންޒަރު ތަފާތު ވުމަކީ، ބަސް ބަދަލު ވުމަކީ ވަމުންދާ ކަންކަން ކަން ގަބޫލު ކުރަން،" ރައްޔިތުންގެ މަޖިލީހުގެ ރައީސްގެ މަގާމުގައި ވެސް ހުންނެވި ގާސިމް ވިދާޅުވި އެވެ.\nއެމަނިކުފާނު ވިދާޅުވީ ހެނދުނާއި ހަވީރުގެ މަންޒަރާއި ބަސް ބަދަލުވި ނަމަވެސް، މިހާރު ޖޭޕީގެ ޓިކެޓް ދީފައިވާ މީހުންގެ އަތުން އެ އަތުނުލައްވާނެ ކަމަށެވެ.\n"މި ދަންނަވަނީ [ވާދަކުރާ] ލިސްޓަށް އަދި އިތުރު ވާނެ ވާހަކަ. އަދި ދެތިން ހަތަރު ދާއިރާއަކަށް ވާދަ ކޮށްފާނެ،" ގާސިމް ވިދާޅުވި އެވެ.\nމިރޭގެ ޖަލްސާ ގައި ގާސިމް ވާހަކަފުޅު ދައްކަވަނީ.---ފޮޓޯ: ހުސައިން ވަހީދު/މިހާރު\nގާސިމް ކުރިން ވިދާޅުވެފައިވާ ގޮތުގައި އިންތިޚާބުގައި ވާދަކުރުމަށް ޖޭޕީގެ ޕާޓީގެ ޓިކެޓް ދޭނީ، އެ ޕާޓީގައި ގިނަ ދުވަސްވީ މީހުންގެ ބަދަލުގައި، ހޮވޭނެ ކަމަށް ފެންނަ މީހާ އަށެވެ.\n"މިއަދު އަޔަސް، މާދަމާ އަޔަސް އައިސް ސޮއިކޮށްލީމަ ޓިކެޓް ދޭނަން އޭނާ އަކީ [ގޮނޑިނެގޭނެ] ގާބިލް މީހެއް ވިއްޔާ. މިތާނގައި [ޖޭޕީގައި] 20 އަހަރު ވެފައި ހުއްޓަސް އަޅުގަނޑުމެން ޓިކެޓެއް ނުދޭނަން ނުހޮވޭނެ މީހަކަށް،" ގާސިމް ކުރިން ވިދާޅުވެފައި ވެ އެވެ.\nގާސިމް އެގޮތަށް ވިދާޅުވެފައިވާއިރު މަޖިލިސް އިންތިޚާބުގައި ވާދަ ކުރެއްވުމަށްޓަކައި ކުރީގެ ރައީސް އަބްދުﷲ ޔާމީންގެ ސަރުކާރުގެ ޔޫތު މިނިސްޓަރު އިރުތިޝާމް އާދަމް ވަނީ ޖޭޕީ އަށް ސޮއިކުރައްވައިފަ އެވެ. އަދި ހެންވޭރު ދެކުނު ދާއިރާގެ ޖޭޕީގެ ޓިކެޓު އޭނާ އަށް ދެއްވުމަށް ގާސިމް ވަނީ ނިންމަވާފަ އެވެ. މީގެ އިތުރުން، ކުރީގެ އެކްޓިން ކޮމިޝަނާ އަބްދުﷲ ނަވާޒް ދާދި ފަހުން ގުޅިވަޑައިގެންނެވިއިރު، އޭނާ އަށް ވަނީ ގަލޮޅު ދެކުނު ދާއިރާގެ ޖޭޕީގެ ޓިކެޓް ދިނުމަށް ނިންމައިފަ އެވެ.\nޖޭޕީން މިރޭ ބޭއްވި ޖަލްސާ ގައި ބައިވެރިވެވަޑައިގެންނެވި ބައެއް ބޭފުޅުން.---ފޮޓޯ: ހުސައިން ވަހީދު/މިހާރު\nޖޭޕީގެ ލީޑާޝިޕުގައި ތިއްބެވި އިސް ބޭފުޅުންނާއި މިހާރު މަޖިލީހުގެ މެމްބަރުންގެ ގޮތުގައި ތިއްބެވި ބޭފުޅުންގެ ތެރެއިން އެ ޕާޓީ އަށް ނިސްބަތްވާ ދެ މެމްބަރުން ފިޔަވައި އެހެން ހުރިހާ ބޭފުޅުންނަށް ޓިކެޓު ދިނުމަށް ވަނީ ނިންމައިފަ އެވެ. މަޖިލިހުގައި ތިއްބެވި ޖޭޕީގެ މެމްބަރުންގެ ތެރެއިން މިހާތަނަށް ޓިކެޓް ނުދޭ ދެ މެމްބަރުންނަކީ ދިއްދޫ ދާއިރާގެ އަބްދުލް ލަތީފް މުހައްމަދާއި ފަރެސްމާތޮޑާ ދާއިރާގެ މެމްބަރު ހުސައިން މުހައްމަދު ލަތީފެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް ޖުމްހޫރީ ޕާޓީ ރައްޔިތުންގެ މަޖިލީހުގެ އިންތިޚާބު 2019


30,000 ahvure gina dharivarun vaccine jahaifi\nދެ ދަރިވަރަކު ވެކްސިން ކާޑް ދައްކާލަނީ: މިހާތަަނަށް 30،000 ވުރެ ގިނަ ދަރިވަރުން ވަނީ ވެކްސިންގެ ފުރަތަމަ ޑޯޒް ޖަހާފައި -- އަވަސް ފޮޓޯ\nސުކޫލް ކުދިންގެ ވެކްސިން ޕްރޮގްރާމުގައި 30،000 އަށްވުރެ ގިނަ ދަރިވަރުން ވެކްސިންގެ ފުރަތަމަ ޑޯޒް ޖަހައިފައިވާ ކަމަށް އެޑިއުކޭޝަން މިނިސްޓްރީ އިން ބުނެފި އެވެ.\nސުކޫލް ދަރިވަރުންގެ ތެރެއިން ވެކްސިން ޖަހައި ދެމުން އަންނަނީ 12 އަހަރާއި 17 އަހަރާ ދެމެދުގެ ދަރިވަރުންނަށެވެ. އެ ކުދިންނަށް ޖަހައި ދެނީ ފައިޒާ ވެކްސިނެވެ.\nއެޑިއުކޭޝަން މިނިސްޓްރީ އިން މިއަދު ބުނެފައި ވަނީ 30،109 ދަރިވަރުން މިހާރު ވެކްސިންގެ ފުރަތަމަ ޑޯޒް ޖަހައިފައިވާ ކަމަށެވެ. މިއީ މި ކެޓެގަރީގެ އާބާދީގެ 85 ޕަސެންޓަށް ވުރެ އިތުރު އަދަދެއް ކަމަށް ވެސް މިނިސްޓްރީން އިން ވަނީ ފާހަގަކޮށްފަ އެވެ. 181 ސުކޫލެއްގައި ވެކްސިން ޕްރަގްރާމް ކުރިއަށް ގެންދެއެވެ.\nސުކޫލް ކުދިންގެ ވެކްސިން ޕްރޮގްރާމް ފަށައިފައި ވަނީ މިމަހުގެ 15 ވަނަ ދުވަހު އެވެ. އެ ޕްރޮގްރާމު ފެށީ ކޮވެކްސް ފެސިލިޓީ މެދުވެރިކޮށް އެމެރިކާގެ އެހީގައި 128،600 ޑޯޒް ފައިޒާ ވެކްސިން މިމަހުގެ ނުވަ ވަނަ ދުވަހު ރާއްޖެއަށް ލިބުމާއި ގުޅިގެނެންނެވެ. އެ ދުވަހު އެޑިއުކޭޝަން މިނިސްޓްރީ އިން ބުނެފައި ވަނީ ގާތްގަނޑަކަށް 40،000 ދަރިވަރުންނަށް ކޮވިޑް ވެކްސިން ޖަހާނެ ކަމަށެވެ. ނަމަވެސް އެ އަދަދު މިހާރު ވަނީ އިތުރުވެފަ އެވެ.\nވެކްސިން ޖަހަން ދާންޖެހޭ މަރުކަޒުތަކާއި ގަޑިތައް ސްކޫލްތަކުން ބެލެނިވެރިންނާއި ދަރިވަރުންނަށް މިނިސްޓްރީއިން އަންގަމުންދާނެ އެވެ. އަދި ކޮންމެ ދުވަހަކުވެސް ކޮންމެވެސް އެއް ސްކޫލެއްގެ ހުރިހާ ދަރިވަރުންނަށް ވެކްސިން ޖެހުން ކުރިއަށްދާއިރު، މިމަހުގެ ނިޔަލަށް ހުރިހާ ދަރިވަރުންނަށް ވެކްސިންގެ ފުރަތަމަ ޑޯޒް ޖަހައި ނިންމާލުމަކީ އެޑިއުކޭޝަން މިނިސްޓްރީގެ އަމާޒެކެވެ.\nމިނިސްޓްރީ އޮފް އެޑިއުކޭޝަން އެޗްޕީއޭ މިނިސްޓްރީ އޮފް ހެލްތު + ކޮވިޑް-19 ކޮވިޑް ވެކްސިން


Sifainge Sharafge Hingaalun Kuriah Gengosfi - Vaguthu\nސިފައިންގެ ޝަރަފުގެ ހިނގާލުން ކުރިއަށް ގެންގޮސްފި\nސިފައިންގެ ޝަރަފުގެ ހިނގާލުން - ވަގުތު އިމޭޖަސް: އަމީން ފަހުމީ\n127 ވަނަ ސިފައިންގެ ދުވަހުގެ މުނާސަބަތުގައި ސިފައިންގެ ޝަރަފުގެ ހިނގާލުން މާލެ ސިޓީގައި ކުރިއަށް ގެންގޮސްފިއެވެ.\nމިއަދު ހަވީރު 16:00 ގައި މި ހިނގާލުން ވަނީ ފަށާފައެވެ. މި ޝަރަފުގެ ހިނގާލުން ރައީސުލް ޖުމްހޫރިއްޔާ އިބްރާހީމް މުހައްމަދު ސޯލިހްއާ އެމަނިކުފާނުގެ އަނބިކަނބަލުން ފަޒްނާ އަހްމަދުގެ އިތުރުން ޑިފެންސް މިނިސްޓަރު މާރިޔާ އަހްމަދީދީ ވަނީ ބައްލަވާލައްވާފައެވެ.\nމި ޝަރަފުގެ ހިނގާލުން ކުރިއަށް ގެންގޮސްފައި ވަނީ ބަންޑާރަކޮށިން ނިކުމެ އަމީރު އަޙްމަދު މަގުން ހުޅަނގަށް ގޮސް، ޗާންދަނީ މަގުން ދެކުނަށް ގޮސް، މެދު ޒިޔާރަތް މަގުން އިރަށް ގޮސް، ޝަހީދު ޢަބްދުﷲ ޒުހައިރު ހިނގުމުން އުތުރަށް ގޮސް، ބޮޑުތަކުރުފާނު މަގުން އިރަށް ގޮސް، މަޖީދީ މަގުން ހުޅަނގަށް ގޮސް، ބޮޑުތަކުރުފާނު މަގުގެ ދެކުނަށް އަޅައި އަމީނީ މަގުން އިރަށް ގޮސް، އިއްޒުއްދީން މަގުން ދެކުނަށް ގޮސް، ކަޅުތުއްކަލާ ކޮށްޓާއި ހަމައަށެވެ.\nމި ހިނގާލުމުގައި އެމްއެންޑީއެފް ކޯސްޓްގާޑް، މެރިންކޯ، ޑްރިލް ޓީމް، އެމްއެންޑީއެފް ބްރާސް ބޭންޑް، ސަޕޯރޓް ސަރވިސް، ސްޕެޝަލް ފޯސެސް އަދި އެމްއެންޑީއެފް ފަޔަރ އެންޑް ރެސްކިއު ސަރވިސް ވަނީ ބައިވެރިވެފައެވެ. މީގެ އިތުރުން ހިނގާލުމުގައި އަންހެން ސިފައިންނަށް ހާއްސަ ގެމައެއް ވެސް ވަނީ ހިމަނާފައެވެ.\nހިނގާލުމުގެ ތެރެއިން ސިފައިންގެ ހަރަކާތްތަކާއި، މިހާރު ބޭނުންކުރާ ފަޔަރ ވެހިކަލްތަކާއި ސްޕެޝަލް ފޯސަސްގައި ބޭނުންކުރާ ބައެއް އުޅަނދުތައް ވަނީ ދައްކާލާފައެވެ.


Yameen ge verikan badhalukuran ulhevuneethee Ali maafa edhivadaigenfi | ThePress\nޔާމީންގެ ވެރިކަން ބަދަލުކުރަން އުޅެވުނީތީ އަލީ މައާފަށް އެދިވަޑައިގެންފި\nކުރީގެ ރައީސް އަބްދުﷲ ޔާމީންގެ ވެރިކަން ބަދަލު ކުރުމަށް ނުކުމެ އެ މަސައްކަތުގައި އުޅެވުނީތީ އެކަމަށް ކުރީގެ ޓޫރިޒަމް މިނިސްޓަރު އަލީ ވަހީދު މައާފަށް އެދިވަޑައިގެންފިއެވެ.\nއަލީ ވަހީދު އިނގިރޭސިވިލާތުގައި ހުންނަވައިގެން ރޭ3ގަޑިއިރަށް ދިގުދެމިގެން ދިޔަ ނޫސްވެރިންގެ ބައްދަލު ވުމުގައި ވާހަކަ ދައްކަވަމުން އޭނާ ވިދާޅުވީ، މި ސަރުކާރު ގެނައުމަށް މަސައްކަތްތަކެއް ކުރެވުނީތީ އެކަމާ ރައްޔިތުންގެ އަރިހުން މައާފަށް އެދިވަޑައިގަނަވާ ކަމަށާއި އަދި އެކަން ކުރެވުނީތީ ހިތާމަ ކުރައްވާ ކަމަށެވެ.\nރައީސް ޔާމީންގެ ސަރުކާރުގައި އަލީ ހައްޔަރު ކުރި މައްސަލައަށް އަލިއަޅުއްވާލައްވަމުން އޭނާ ވަނީ ގިނަ ވާހަކަތަކެއް ހިއްސާ ކުރައްވާފައެވެ. އެ ގޮތުން އެކަން ކުރީ ރައީސް ޔާމީންގެ ސީދާ އޯޑަރަށް ނޫން ކަމަށް އަލީ ވިދާޅުވިއެވެ. އެކަން ކުރެއްވީ އޭރުގެ ކެބިނެޓުގައި ތިއްބެވި ބައެއް ކަމަށާއި ގައުމެއްގެ ރައީސަކަށް ހުންނަވާ ބޭފުޅަކު ހުރިހާ ކަމެއްގެ ތެރެއަށް ފައިން ޕުޅާއި އިސްތަށިފުޅު ލައްވަން ޖެހިވަޑައި ނުގަންނަވާނެ ކަން މިހާރު އަލީއަށް އެނގިވަޑައިގަންނަވާ ކަމަށް ވިދާޅުވިއެވެ.\nމި ސަރުކާރުން ކޯޓުތަކަށް ނުފޫޒު ފޯރުވާ ކަމަށާއި އިންސާފް ހޯދުމަކީ މި ސަރުކާރަށް ކޮށްދެވޭނެ ކަމެއް ނޫން ކަމަށް އަލީ ވިދާޅުވިއެވެ. އެގޮތުން އޭނާގެ މައްޗަށް ކުރާ ޖިންސީ ގޯނާގެ ދައުވާތަކަކީ ވެސް އޭނާ ކުރި ކުށެއް ނޫން ކަމަށާއި އެއީ އޭނާގެ ބޮލުގައި އަޅުވާފައިވާ ހުތުރު އިލްޒާމެއްގެ ގޮތުގައި އަލީ ސިފަކުރެއްވިއެވެ. އެކަން ސާބިތު ކުރުމުގައި އިސްކޮށް އުޅުއްވަނީ ޕީޖީ ހުސައިން ޝަމީމް ކަމަށާއި އަލީއަށް އުފުލާފައިވާ ދައުވާގެ މައްސަލައިގެ ޝަރީއަތުގައި ވެސް ޝަމީމް ނުފޫޒު ފޯރުވުމަށް ސީދާ ޝަރީއަތަށް ވަޑައިގަންނަވާ ކަން އަލީ ފާހަގަ ކުރެއްވިއެވެ.\nކޯޓުތަކަށް ނުފޫޒު ފޯރުވޭނެ ކަމުގެ މަންޒަރު ވަނީ ރައީސް ޔާމިންގެ ވެރިކަމުގައި ފެބްރުއަރީ 1 ގައި ފެނިވަޑައިގެންފައި ކަަމަށް އަލީ އިތުރަށް ވިދާޅުވިއެވެ. ފެބްރުއަރީ 1 ގެ އަމުރަކީ ފަނޑިޔާރުން ނެރުނު އަމުރެއް ނޫން ކަމަށާއި އެ ދުވަހު ރާއްޖެ ސަލާމަތްވީ ރައީސް ޔާމިން 48 ގަޑިއިރު ހޭލާ ހުންނަވައިގެން ކުރެއްވި މަސައްކަތްޕުޅުން ކަަމަށް އަލީ ވަހީދު ވިދާޅުވިއެވެ.\nއެ ދުވަހު ނެރުނު އަމުރާއެކު ކުރީގެ ނައިބު ރައީސް އަހްމަދު އަދީބާ އެކު އެހެނިހެން ސިޔާސީ ބޭފުޅުން ވެސް މިނިވަންވެވަޑައިގެން ކަމަށް އަލީ ފާހަގަ ކުރެއްވިއެވެ. ނަމަވެސް މިހާރު އެންމެން މިނިވަންވި އިރު އަދީބު އަދިވެސް ޖަލުގައި ހުންނަވަން ޖެހުމުން އެއީ ކޮން ކަހަލަ އިންސާފެއްތޯ އައްސަވާ އަލީ ސުވާލު އުފެއްދެވިއެވެ. އެހެންކަމުން ފެބްރުއަރީ 1 ގައި ނެރުނު އަމުރަކީ ސިޔާސީ މަންފާއެއް ހާސިލް ކުރުމަށް އެބަޔަކު އަމިއްލައަށް ނެރުނު އަމުރެއް ކަމަށް އަލީ ވިދާޅުވިއެވެ.\nމި ސަރުކާރުން ކުރާ މަސައްކަތްތަކުގެ ތެރެއިން ތިލަފުށި، ވިލިމާލެ ގުޅީފަޅު ގުޅުވާލުމަށް އަޅާ ބްރިޖުގެ މަސައްކަތައް ވެސް އަލީ ވަނީ ފާޑުވިދާޅުވެފައެވެ. ކޮވިޑްގެ މި ހާލަތުގައި ގައުމުގެ އިގްތިސޯދަށް އައިސްފައިވާ ހީނަރު ކަމާ އެކު އެކަމުން އަރައިނުގަނެވިގެން އުޅޭ އިރު ބްރިޖެއް އަލާން ގިނަ ފައިސާތަކެއް ހިލޭ އެހީގެ ގޮތުގައި ހޯދައިގެން އެ މަސައްކަތް ކުރައްވާތީ އަލީ ފާޑު ވިދާޅުވިއެވެ. ގިނަ ފައިސާތަކެއް ހަރަދުކޮށްގެން ބްރިޖް އަޅަން މި ސަރުކާރުން މަސައްކަތް ކުރާ އިރު، ރައްޔިތުންނަށް ބޭނުންވާ އަސާސީ އެތައް ކަމެއް ނުފުދި ނުވަތަ ދަތި ހާލުގައި ރައްޔިތުން އުޅެން ޖެހޭ މައްސަލައަށް އަލީ ވާހަކަ ދެއްކެވިއެވެ. އެ ގޮތުން ބައެއް ރަށްރަށުން ޕެނަޑޯލް ލިބެން ނުހުންނަ މައްސަލަތަކާއި ސިއްހީ ހިދުމަތާއި ތައުލީމީ ހިދުމަތުގައި ހަރަދު ކުރުން މާ ރަނގަޅު ކަމަށް އަލީ ވިދާޅުވިއެވެ.\nރައީސް އިބްރާހީމް މުހައްމަދު ސޯލިހު (މ) އާއި ޓުއަރިޒަމް މިނިސްޓަރު އަލީ ވަހީދު (ވ) އަދި ޖޭޕީގެ ލީޑަރު ގާސިމް އިބްރާހީމް (ކ) / ފައިލް ފޮޓޯ\nކޯލިޝަނާކާއެކު އުފެދިގެން އައި މި ސަރުކާރުގެ3އަހަރު ތެރޭ ވަޒީރުންގެ ކެބިނެޓަށް އައިސްފައިވާ ބަދަލުތަކަކީ ވެސް މިސަރުކާރުގެ ހުރި މައްސަލަތައް ފެންނަ ކަންކަން ކަމަށް އޭނާ ވިދާޅުވިއެވެ. މައްސަލައެއް ޖެހޭ އިރަށް ވަޒީރެއްގެ އިތުބާރު ނެތްކަމަށް ބެލުމަށްފަހު އެ ވަޒީރެއް މަގާމުން ދުރުކޮށްފައި ވަނީ އެމްޑީޕީގެ އިސް ސަފުގައި ތިބި ބައެއް މީހުން އެގޮތަށް ބޭނުންވެވަޑައިގަތުމުން ކަމަށް އަލީ ތުހުމަތު ކުރެއްވިއެވެ. އެ ގޮތުން އެމްޑީޕީގެ ނުފޫޒާ އެކު ކުރީގެ ހައުސިން މިނިސްޓަރު ކަމުގެ މަގާމުގައި ހުންނެވި އެމްއާރްއެމްގެ މެންބަރު އައިމިނަތު އާތިފާ ޝުކުރާއި ފިޝަރީޒް މިނިސްޓަރު ކަމުގެ މަގާމުގައި ހުންނެވި ޒަހާ ވަހީދާއި، ކުރީގެ ޖެންޑާ މިނިސްޓަރު ކަމުގައި ހުންނެވި ޝިދާތާ ޝާރީފް އަދި ކުރީގެ ހެލްތް މިނިސްޓަރު ކަމުގެ މަގާމު ފުރުއްވި އަބްދުﷲ އަމީން މަގާމުން އިސްތިއުފާ ދެއްވާފައި ވަނީ ސަރުކާރުން ޕްރެޝާކޮށްގެން ކަމަށް އަލީ ވިދާޅުވިއެވެ.\nއެ މިނިސްޓަރުން މަގާމުން ވަކި ކޮށް އާ މިނިސްޓަރުން އައްޔަން ކޮށްގެން ތިބޭ ތާ ދުވަސްތަކެއް ވީ ނަމަވެސް އަދި ވެސް އެ މިނިސްޓްރީތަކުގައި ހުރި މައްސަލަތަކަށް ހައްލެއް އައިތަން ފެނި ވަޑައިނުގަންނަވާ ކަމަށް އަލީ ވިދާޅުވިއެވެ.\nއަބްދުﷲ ޔާމީން އަލީ ވަހީދު ސިޔާސީ


Valhin Hamalaa Dhee Thuthhu Dharifulhu Avanah Lee Iru Ves Mareh Nuvey - Vaguthu\nވަޅިން ހަމަލާދީ ތުއްތު ދަރިފުޅު އަވަނަށް ލީއިރުވެސް މަރެއްނުވޭ\nއެމެރިކާގެ ސްޓޭޓެއްކަމަށްވާ މިސިސިޕީގައި، ވަޅި ހެރުމަށްފަހު އަވަނަށް ފިހަން ލީ 20 މަހުގެ ކުއްޖާ އަވަނަށްލީރުވެސް މަރު ނުވާކަމަށް އޮޓޮޕްސީ ރިޕޯޓްތަކުން ދައްކައިފިއެވެ. މިދިޔަ ހަފްތާ ތެރޭގައި މަރާލި ރޯޔަލްޓީ މެރީ ފްލޮޑިޑްގެ މައްސަލާގައި އުމުރުން 48 އަހަރުގެ މީހާ (އެކުއްޖާގެ މާމަ) ގެ މައްޗަށް ދައުވާ ކުރުމަށް ވަނީ ނިންމާފައެވެ.\nމި ހާދިސާ ހިނގިއިރު، ބޮލިވާ ކޮމާޝިއަލްއިން ހެދި އެ ކުއްޖާގެ އޮޓޮޕްސީއިން ދައްކާގޮތުން އުމުރުން 20 މަހުގެ އެ ކުއްޖާ މަރުވެފައި ވަނީ، ތޫނު އެއްޗަކުން ހަމަލާ ދިނުމުގެ ސަބަބުންނާއި، އަވަނުގެ ދިލަ ހޫނުގެ ސަބަބުން ކަމަށެވެ. އޭގެ މާނައަކީ އެ ކުއްޖާ އަވަނަށް ލީއިރުވެެސް މަރެއް ނުވެއެވެ.\nމި މަހުގެ 15 ވަނަ ދުވަހު ފްލޮއިޑް އަވަނަށް ލާފައި އޮއްވާ ފެނުނީ، އެގެއަށް ދިޔަ އާއިލާ މީހަކަށެވެ. އެރޭ 7:00 ހާއިރު އެ މަންޒަރު ފެނުމާއެކު އެ މީހާ ވަނީ ޝޮވގެ ފުލުހަށް ގުޅާ އެކަން އަންގާފައެވެ.\nފްލޮއިޑްގެ މަންމަ ވެރޮނިކާ ބުނީ، އޭނާގެ ދަރިފުޅުގެ މަރުގެ ފަހަތުގައި، އަމިއްލަމީހާގެ މަންމަވުމުން ގަބޫލުކުރަންވެސް ދަތި ކަމަށެވެ. އަދި އޭނާގެ ދަރިފުޅު ދެކެ އެ މަންމަ ލޯބިވި ކަމަށާއި، އެކުގައި ވަގުތުވެސް ހޭދަކުރިކަމަށް އޭނާ ބުންޏެވެ.\nއަދި ވެރޮނިކާ ބުނީ، އެއީ އޭނާ ދެލޮލުގެ ނޫރު ފަދައިން ބަލަމުން އައި ދަރިފުޅު ކަމަށެވެ.\nރިޕޯޓްތައް ބުނާގޮތުގައި، ފްލޮއިޑް އުޅެމުން ދިޔައީ އޭނާގެ މާމައާއެކުގައެވެ. އަދި ފްލޮއިޑް މަރުގެ ފަހަތުގައިވާކަންކަން ބަލަމުން އަންނަކަަމަށްވެސް ރިޕޯޓްތައް ބުނެއެވެ.


Ufaaveri Rajje eh libeynee Adhaalath party aai MDP ekuvumun: Nasheed\nނަޝީދު މިރޭގެ ޖަލްސާގައި: އަދާލަތަށް ވަރަށް ބޮޑަށް ތައުރީފް ކުރެއްވި\nއަދާލަތު ޕާޓީ އާއި އެމްޑީޕީ އެކުވުމުން ދިވެހިން ބޭނުންވާ ދިވެހިރާއްޖެ ދިވެހިންނަށް ލިބޭނެ ކަމަށް ކުރީގެ ރައީސް މުހައްމަދު ނަޝީދު މިރޭ ވިދާޅުވެއްޖެ އެވެ.\nއެމްޑީޕީ އާއި އަދާލަތު ޕާޓީއިން ވަނީ ރައްޔިތުންގެ މަޖިލީހުގެ އިންތިހާބުގައި އެކުގައި މަސައްކަތް ކުރުމަށް ނިންމާފަ އެވެ. އެގޮތުން މިއަދު އެމްޑީޕީގެ ކެންޑިޑޭޓެއް ވަނީ އަދާލަތު ޕާޓީއަށްޓަކައި ނަން އަނބުރާ ނަގާފަ އެވެ. އެއީ މަހިބަދޫ ދާއިރާއަށް އެމްޑީޕީގެ ފަރާތުން ވާދަކުރި ކެންޑިޑޭޓު އަލީ އަހުމަދެވެ.\nއެމްޑީޕީގެ އެ ނިންމުމާއެކު މިރޭ އަދާލަތު ޕާޓީއިން ވެސް ވަނީ އެމްޑީޕީގެ ހަތަރު ކެންޑިޑޭޓަކަށް ތާއިދު ކުރަން ނިންމާފަ އެވެ. އެއީ ހޯރަފުށީ ދާއިރާ، ކެންދިކުޅުދޫ ދާއިރާ، އަލިފުށީ ދާއިރާ އަދި ފަރެސްމާތޮޑާ ދާއިރާއަށް ވާދަކުރާ އެމްޑީޕީގެ ކެންޑިޑޭޓުންނަށެވެ.\nފަރެސްމާތޮޑާ ދާއިރާއަށް ވާދަކުރާ އެމްޑީޕީގެ ކެންޑިޑޭޓް މިރޭ ބޭއްވި ޖަލްސާގައި ރައީސް ނަޝީދާއި އަދާލަތު ޕާޓީގެ ރައީސް އިމްރާން އަބްދުﷲ ބައިވެރިވެވަޑައިގެންނެވި އެވެ. އެ ޖަލްސާގައި ވާހަކަފުޅު ދައްކަވަމުން ރައީސް ނަޝީދު ވިދާޅުވީ މިއަދަކީ އެމަނިކުފާނުގެ ސިޔާސީ ހަޔާތުގައި ވަަރަށް އުފާވެރި ރެއެއް ކަމަށެވެ. އެމްޑީޕީއިން އަބަދުވެސް ހިތްވަރު ދެނީ ގިނަ ޕާޓީ އެކުލެވޭ ސިޔާސީ ނިޒާމެއް ހަރުދަނާ ކުރުން ކަމަށެވެ.\nރައީސް ނަޝީދު ވިދާޅުވީ އެމަނިކުފާނު ޖަލަށްލުމާ ހިސާބުން އެމްޑީޕީ އާއި އަދާލަތު ޕާޓީއިން ވަރަށް އެކުގައި މަސައްކަތް ކުރަމުން މިއަދާ ހަމައަށް އާދެވިފައިވާ ކަމަށެވެ. އިމްރާން ހައްޔަރުކުރުމާއެކު ދެ ޕާޓީގެ މެންބަރުންނަށް އެކުގައި މަސައްކަތް ކުރުމުގެ އިތުރު ޖޯޝެއް އައި ކަމަށެވެ.\n"މި ދެ ޕާޓީއަކީ ފިކުރީ ގޮތުން އެއްގޮތް ކިތަންމެ ކަމެއް އެކުލެވޭ ދެ ޕާޓީ، ދެ ޕާޓީގެ ވެސް މައިގަނޑު މަގުސަދަކީ މާތްވެގެންވާ އިސްލާމް ދީންގެ މަތިވެރި އުސޫލުތަކާއި ޑިމޮކްރަސީގެ ހަމަތަކުގެ މަތިން ދިވެހިރާއްޖޭގެ އަދި ދިވެހިންގެ ކަންކަން ހިނގަމުން ގެންދިޔުން، އަދި ދިވެހިންނަށް އެމީހުންނަށް ހައްގު މިންވަރު ލިބި ދިވެހިންގެ ހައްގުތައް އެމީހުންނަށް ފުރިހަމައަށް ލިބިފައި އޮތުން،" ރައީސް ނަޝީދު ވިދާޅުވި އެވެ.\nރައީސް ނަޝީދު ވިދާޅުވީ އަދާލަތު ޕާޓީއިން މިރޭ ވަނީ އެމްޑީޕީއާއެކު ދިގު މުއްދަތަކަށް މަސައްކަތް ކުރަން ތައްޔާރަށް ތިބި ކަމުގެ ޔަގީންކަން އަރުވާފަ ކަމަށެވެ. އެމްޑީޕީއަކީ ވަރަށް ގިނަ ވިސްނުމާއި ގާބިލްކަން ލިބިފައިވާ ޕާޓީއެއް ކަމަށާއި ހަމައެހެން އަދާލަތު ޕާޓީއަކީ ވެސް ދިވެހިން ކޮންމެހެން ބޭނުންވާ އުސޫލުތަކާއި ގޮތްތަކަށް ވަކާލަތު ކުރާ ޕާޓީއެއް ކަމަށެވެ.\n"އަޅުގަނޑު ދަންނަވާނަން، އަޅުގަނޑު ދެކޭ ގޮތުގައި ދޮގަކަށް ނުވާނެ، އެމްޑީޕީގެ ސިޔާސަތުގެ ތެރޭގައި ހިމެނޭ ހުރިހާ ކަމަކީ ވެސް އަދާލަތު ޕާޓީގެ ވެސް ސިޔާސަތުގެ ތެރޭގައި ހިމެނޭ ކަންކަން، އެމްޑީޕީ ކުޅަދާނަ ކަންކަން ހުރޭ، ހާއްސަކޮށް އިގްތިސޯދީ އާއި މާލީ ކަންކަމުގައި، އަދާލަތު ޕާޓީއިން ފިލާވަޅު ނަގަންޖެހޭ ކިތަންމެ ކަމެއް ވެސް އެބަހުރޭ، އިސްލާމް ދީންގެ މަތިވެރި އުސޫލްތައް ބަޔާންކުރުމުގައި އެ ޕާޓީގެ ގާބިލްކަން އެބަހުރި،" ރައީސް ނަޝީދު ވިދާޅުވި އެވެ.\n"އެހެންވީމަ މި ދެ ޕާޓީ އެކުވީމަ ދިވެހިން ބޭނުންވާ ދިވެހިރާއްޖެއެއް ދިވެހިންނަށް ލިބޭނެ، މިރޭ އަޅުގަނޑަށް ލިބޭ އުފާވެރިކަމަކީ ފުރިހަމަ ދިވެހިރާއްޖެއެއް ދިވެހިންނަށް ހުށަހެޅުމުގެ އުފާ،"\nރައީސް ނަޝީދު ވިދާޅުވީ ރާއްޖޭގައި އިންސާފު ގާއިމް ކުރުމަށް އަދާލަތު ޕާޓީއަކީ މުހިންމު ޕާޓީއެއް ކަމަށެވެ. އެމްޑީޕީއިން އުއްމީދު ކުރާ ކަންކަން ފުރިހަމައަށް ހާސިލްވާން އަންނަނީ އިންސާފު ގާއިމްވެގެން ކަމަށެވެ. އެކަމަށް ހުރި ހުރަސްތައް ނައްތާލުމަށް ތައްޔާރަށް އޮތް ޕާޓީއަކީ އަދާލަތު ޕާޓީ ކަމަށް ވެސް ރައީސް ނަޝީދު ވިދާޅުވި އެވެ.\nއެމްޑީޕީ އަދާލަތު ޕާޓީ މަޖިލިސް އިންތިހާބު 2019 + ރައީސް މުހައްމަދު ނަޝީދު އިމްރާން އަބްދުﷲ


UAEge astronaut eh ISS gai | Mihaaru\nޔޫއޭއީގެ އެސްޓްރޮނޯޓަކު އިންޓަނޭޝަނަލް ސްޕޭސް ސްޓޭޝަންގައި\n29 ސެޕްޓެމްބަރ 2019 - 06:40\nޖައްވުގައި ޝާމިލްވުމަށް، ޔުނައިޓެޑް އަރަބް އެމިރޭޓްސް އިން ކުރާ މަސައްކަތުގައި، އެސްޓްރޮނޯޓަކު ފަޒާ އަށް ފޮނުވައިފި އެވެ. އެއީ ހައްޒާ އަލީ މަންސޫރީ އެވެ. އޭނާ މި ވަގުތު ހުރީ އިންޓަނޭޝަނަލް ސްޕޭސް ސްޓޭޝަން "އައިއެސްއެސް" ގަ އެވެ. ސެޕްޓެމްބަރު 25 އިން ފެށިގެން ހައްޒާ އަލީ މަންސޫރީގެ ނަން ޚަބަރުތަކުގައި ލިޔެވެނީ އެމިރޭޓްސް އިން އެންމެ ފުރަތަމަ އައިއެސްއެސް އަށް ފޮނުވި މީހާ ގޮތުގަ އެވެ.\nހައްޒާ އަލީ މަންސޫރީ އަކީ މިލިޓަރީ ޕައިލެޓެކެވެ. އެމިރޭޓްސް އިން އިންސާނަކު ޖައްވަށް ފޮނުވަން ހިންގާ ޕްރޮގްރާމްގައި ބައިވެރިވެވުނު ހިސާބުން، ޕައިލެޓްކަމުން ދުރަށްޖެހި ވަނީ ތަމްރީންތަކަށް ހުސްވެފަ އެވެ. އެމިރޭޓްސް އަށް މި ފުރުސަތު ލިބިފައި ވަނީ ރަޝިޔާ އާ އެކު އޮތް ގާތް ގުޅުމުގެ ސަބަބުންނެވެ.\nއިންޓަނޭޝަނަލް ސްޕޭސް ސްޓޭޝަންގައި އޭނާ އަށެއްކަ ދުވަސް ހޭދަކުރާނެ އެވެ. އޭނާ ބިމަށް އެނބުރި އަންނާނީ، ޖައްވީ މަރުކަޒަށް އޭނާ ދަތުރުކުރި ސޮޔުޒް ރޮކެޓްގަ އެވެ. ނަމަވެސް އޭނާއާ އެކު އައިއެސްއެސް އަށް ދިޔަ ކޮސްމޮނޯޓުން ޖައްވީ މަރުކަޒުގައި މަޑުކުރާނެ އެވެ. ރަޝިޔާގެ ޖައްވީ އިދާރާ، ރޮސްކޮސްމޮސް އިން ޖައްވަށް ފޮނުވާ މީހުންނަށް ކިޔަނީ ކޮސްމޮނޯޓުންނެވެ. އެމެރިކާގެ ޖައްވީ އިދާރާ ނާސާ އަދި އެހެން ގައުމުތަކުން ޖައްވަށް ފޮނުވާ މީހުންނަށް ކިޔަނީ އެސްޓްރޮނޯޓުންނެވެ.\nމަތީގައި އެވާ ފޮޓޯ އިން އެ ފެންނަނީ ހައްޒާ އަލީ މަންސޫރީ ގޮވައިގެން އައިއެސްއެސް އަށް ދަތުރުކުރި ސޮޔުޒު ރޮކެޓް، އެ މަރުކަޒާ ދިމާ އަށް ދާ މަންޒަރެވެ. ފޮޓޯނަގާފައި ވަނީ އިންޓަނޭޝަނަލް ސްޕޭސް ސްޓޭޝަނުން، ކްރިސްޓީނާ ކޮޗް އެވެ.\nއިތުރު ލިޔުންތައް ރަޝިއާ ޔޫއޭއީ ޖައްވީ ދަތުރުތައް އިންޓަނެޝަނަލް ސްޕޭސް ސްޓޭޝަން\nނާސާ އިން މުސާރަދޭ ގޮތަށް، މާސް އަށް ފޭކް ދަރުތެއް


ކުރީގެ މުޝްރިފްގެ ޤަލަމުން\n» 2012 އިން 2013 އަށް އިސްލާމިކް މިނިސްޓްރީން ކޮށްފައިވާ މުހިންމު ބައެއް މަސައްކަތްތައް\nމިއީ 2012 ވަނަ އަހަރުގެ ފެބްރުއަރީ މަހުގެ7ވަނަ ދުވަހުން ފެށިގެން، 2013 ގެ ނޮވެމްބަރާ ހަމައަށް މިނިސްޓްރީ އޮފް އިސްލާމިކް އެފެއާޒުން ކުރައްވާފައިވާ މަސައްކަތްތައް ކުރުގޮތަކަށް ބަޔާންކުރައްވައި އިސްލާމިކް މިނިސްޓަރ ޑރ. މުޙައްމަދު ޝަހީމް ޢަލީ ސަޢީދު ލިޔުއްވާފައިވާ ލިޔުއްވުމެކެވެ. ނޫރުލްއިސްލާމްގެ ފަރާތުން، ފަޟީލަތުއްޝައިޚް މުޙައްމަދު ޝަހީމް ޢަލީ ސަޢީދުގެ ވަޒީރުކަމުގައި ކުރެވުނު ހުރިހާ މަސައްކަތްތަކަށްޓަކައި އެމަނިކުފާނަށް އަޅުގަނޑުމެން މަރުޙަބާ ދަންނަވަމެވެ.\n» އިސްލާމީ ޝަރީޢަތާ ޚިލާފަށް ދިވެހި ދިދައިގެ ދަށުގައި އެއްވެސް ޢަމަލެއް ހިންގުމުގެ ފުރުޞަތު ލިބިގެން ނުވޭ\nދިވެހި ސަރުކާރުން ދަޢުވަތު ދީގެން މީނާ ދިވެހިރާއްޖެ ގެނައީ ވަރަށް ނުބައިވެގެންވާ ޙީލަތްތެރި ރޭވުމެއްގެ ދަށުންކަން ކަށަވަރެވެ. މިކަން އެންމެ ހަރުކަށި ޢިބާރާތުން ކުށްވެރިކުރަމެވެ. އަދި މިފަދަ ދަށުދަރަޖައިގެ ޢަމަލެއް ހިންގުމަށް ދިވެހި ދައުލަތުގެ ޤަދަރު އުފުލިގެންވާ ޢިއްޒަތްތެރި ޤާނޫނު ހަދާ މަޖިލީހުގައި ފުރުޞަތު ދެއްވިކަމީ ދިވެހި އުންމަތުގެ މޫނުގައި ޖެހި ތަފާލެއްކަމުގައި ނޫނީ ނުދެކެމެވެ.\n» ބުއްދީގެ އަހުލުވެރިންނޭވެ! ޤިޞާޞް ހިފުމުގައި ތިޔަބައިމީހުންގެ މުޖްތަމަޢަށް ދިރުމެއްލިބިގެންވެއެވެ.\nބުއްދީގެ އަހުލުވެރިންނަށް މެނުވީ މީގެ ފަހަތުގައިވާ ޙަޤީޤަތްތައް ނޭނގޭނެއެވެ. ފިކުރު ހިންގަވާށެވެ. ހޯދައިގަންނާށެވެ. މިއީ ﷲގެ މަތިވެރި ޙުކުމްފުޅުތަކެވެ. މިޙުކުމްފުޅުތަކަށް ފުރައްސާރަ ރައްދު ނުކުރެއްވުމަށް އެންމެހާ ފަރާތްތަކަށް އާދޭހާއެކު ނަސޭހަތްތެރިވަމެވެ. ޚާއްޞަކޮށް ރާއްޖޭގެ ލޮބުވެތި ރައްޔިތުންގެ މަޖްލީހުގެ މެންބަރުން މިކަމުގައި ވިސްނާ ފިކުރު ހިންގެވުން އެދި ދަންނަވެ. ﷲ އަޅަމެންނަށް ހެޔޮ ވިސްނުން ދެއްވާށިއެވެ. އާމީން\n» ކީރިތި ޤުރްއާނުގައި މުޙައްމަދު ޞައްލަﷲ ޢަލައިހި ވަސައްލަމަގެ ނަންފުޅު ބަޔާންވެގެންވާ މަޤާމު ތަކުގެ މައްޗަށް ނަޒަރެއް\nކީރިތި ޤުރްއާނުގައި މުޙައްމަދުގެފާނުގެ ސީދާ ނަންފުޅު " މުޙައްމަދު" މިނަންފުޅު4ފަހަރު ބަޔާންވެގެން ވެއެވެ. އެއީ އާލު ޢިމްރާން ސޫރަތުގައްޔާއި، އަލްއަޙުޒާބު ސޫރަތުގައްޔާއި، މުޙައްމަދު ސޫރަތުގައްޔާއި، އަލްފަތުޙު ސޫރަތުގައެވެ.\n» އިސްލާމީ ނިޒާމުގެ ފުރިހަމަކަމާއި މަތިވެރިކަން\nއެބައިމީހުންގެ މެދުގައި ޙުކުމެއް ކުރެއްވުމަށް ﷲ އާއި އެކަލާނގެ ރަސޫލާގެ އަރިހަށް އައުމަށް އެބައިމީހުންނަށް ގޮވައިލައްވައިފި ހިނދަކު މުއުމިނުންގެ ބަހެއްކަމުގައި ވާކަންކަށަވަރީ ތިމަންމެން އަހައިފީމުއޭ، އަދި ތިމަންމެން ކިޔަމަންވެއްޖައީމުއޭ ބުނުމެވެ. އަދި ދިންނަވައި ނަޞީބުލިބޭ މީހުންނަކީ ހަމަ އެބައިމީހުންނެވެ.\n» އިސްލާމާއި ޑިމޮކްރަސީ އަކީ އެއްފައިސާ ފޮއްޗެއްގެ ދެފަރާތް ހެއްޔެވެ؟\nއިސްލާމްދީނުގައި އިންސާނާ އަށް ފުރިހަމަ މިނިވަންކަމެއް ހޯދާދީފައިވެއެވެ. އޭގެ ތެރޭގައި އެންމެ މަތިވެރި މިނިވަންކަމަކީ ވިސްނާ ފިކުރުކުރުމާއި ދުލުގެ މިނިވަންކަމެވެ. މިއީ އެއްވެސް ވަރަކަށް އިސްލާމްދީނުގައި ހިފަހައްޓާފައިވާ ކަމެއްނޫނެވެ. ނަމަވެސް ކޮންމެ މިނިވަންކަމަކަށް ވެސް އިސްލާމްދީން ކަނޑައަޅުއްވާފައިވާ އިމަކީ އަޚްލާޤީ އިމެވެ.\n» އަޅުގަނޑު އިންޞާފުގެ މަގުން އެއްކިބާވެއްޖެ ނަމަ ހަމަމަގަށް އަޅުވާ ދެއްވާށެވެ! - އަބޫބަކުރުއްޞިއްދީޤު ރަޟިޔަﷲ ޢަންހު\nވެރިޔަކު ޤައުމާ މުޚާޠަބުކުރައްވައި ވިދާޅުވި ބަސްފުޅުތަކެވެ. ވެރިޔާ އެދިވަޑައިގަންނަވަނީ ތިމަންމަނިކުފާނު މަގުން ކަސިޔާރުވެއްޖެ ނަމަ ތިމަން މަނިކުފާނު މަގަށް އަޅުވާ ދެއްވުމަށެވެ! މިއީ ވަރަށް ރީތި މިސާލެކެވެ. މިޒަމާނުގެ ވެރިން މިއިން ޢިބްރަތް ހޯދަންޖެހޭނެއެވެ. ތިމަންނާ އަށް ހެޔޮއެދިގެން ބަހެއް ބުނާ މީހާއީ ދުޝްމަން މީހާ ކަމުގައި ހީކޮށްގެންނުވާނެވެ. ތިމަންނާ އަށް އެންމެ ހެޔޮއެދޭ މީހަކީ ތިމަންނާ އަށް ޚުޝާމަދުކޮށް ތިމަންނާ ވިއްކައިގެން ކާމީހާކަމުގައި ދެކިގެން ނުވާނެއެވެ.\n» ޝަރުޢީ ނަޒަރަކުން ޑީއެންއޭ ޤަރީނާ\nޑީއެންއޭ ތަޙްލީލު ކުރަންޖެހޭނީ އެކަމަށް އެކަށީގެންވާ މެޝިންތަކުންނާއި އިތުބާރު ހުރި ކަމުގެ ތަޖުރިބާ ލިބިފައިވާ ޑޮކްޓަރުން ތިބެގެންނެވެ. އެނޫން ގޮތަކުން ކުރެވޭ ތަޙްލީލަކީ މުއްތަބަރު އެއްޗެއްނޫނެވެ. އަދި ޑީއެންއޭގެ ތަޙްލީލުގެ ނަތީޖާގެ މައްޗަށް ބިނާކޮށް އެއްވެސް ޙައްދެއް ޤާއިމު ނުކުރެވޭނެ ކަމަށް ޢިލްމުވެރިން އިއްތިފާޤުވެލައްވައެވެ.\n» އިސްލާމީ ނަޒަރަކުން ރައްޔިތުންގެ މަޖްލީހާއި ކައުންސިލް އިންތިޚާބުތަކުގައި އަންހެނުން ވާދަކުރުން\nމި މަޒްމޫނުގައި މި ބަޔާންކޮށްލަނީ މިޒަމާނުގައި ފާޅުވެގެން އުޅޭ ބައެއް ފިކުރީ މައްސަލަތަކުގެ ތެރެއިން އަންހެނުން އިންތިޚާބުތަކުގައި ވާދަކުރުމާމެދު ދީނުގައި އޮތް ބަޔާންކޮށް ދިނުމަށް އެދި އަޅުގަނޑަށް ހުށަހެޅުނު ސުވާލަކަށް އަޅުގަނޑުގަށް ދިރާސާކުރެވިފައިވާ މަޢްލޫމާތުގެ އަލީގައި ދެވިފައިވާ ޖަވާބެކެވެ. އަންހެނާއަކީ ފިރިހެނާ ފަދައިން ތަކުލީފްލިބިގެންވާ މުކައްލަފެކެވެ. ﷲ އަށް އަޅުކަން ކުރުމަށާއި، އެކަލާނގެ ދީން ޤާއިމުކުރުމަށާއި، ދީނުގެ ފަރްޟުވާޖިބުތައް އަދާކުރުމަށާއި، ޙަރާމްކަންތައްތަކުން ދުރުހެލިވެގަތުމަށް ފިރިހެނާގެ ކިބައިން އެދެވިގެންވާ ފަދައިން އަންހެނާގެ ކިބައިން ވެސް އެދެވިގެންވެއެވެ.\n» އުންމަތުގެ މެޔަށް ޚަންޖަރު ހެރުމަށް ފަހު ލޮލަށް ބޭސްކުރުމުގެ ފަލްސަފާއަކީ ޤަބޫލުކުރެވޭނެ ފަލްސަފާއެއްނޫނެވެ.\nމުސްލިމު އަޚުންނޭވެ! ރޭދުވާތަކުރާރުވުމަކީ މިކާއިނާތުގައި ލެއްވިގެންވާ اللهގެ ކުޅަދުންވަންތަކަމުގެ އެންމެ މަތިވެރި އެއް ނިޝާނެވެ. ރޭތަކާއި ދުވަސްތަކަކީ މައްސަރުތައް އޭގެ މައްޗަށް ޤާއިމުވެގެންވާ ޙަޤީޤަތެވެ. މާތް اللهގެ ޙަޟްރަތުގައި މައްސަރުތަކުގެ ޢަދަދަކީ ބާރަކަން ކަށަވަރެވެ. މިކަން ކީރިތި ޤުރްއާނުގައި الله ވަނީ ކަނޑައެޅިގެން ބަޔާންކުރައްވާފައެވެ.\nޞަފްޙާ ނަންބަރު: 12345 >


Thoofaan huree Kela ge 870 km dhurugai\nތޫފާން ހުރީ ކެލާގެ އިރު އުތުރުން 870 ކިލޯ މީޓަރު ދުރުގައި\nމޫސުން ވަނީ ގޯސްވެފައި: "ބްރެވި" ތޫފާނުގެ އަސަރުގެ ސަބަބުން ރާއްޖެއަށް މިއަދު ވެސް މޫސުން ގޯވާނެ -- އަވަސް ފައިލް ފޮޓޯ\nސްރީލަންކާގެ އިރުމަތީ އައްސޭރި ހުރަސްކޮށް އެއްގަމަށް "ބުރެވި" ތޫފާން މިހާރު އަރާފައިވާއިރު ތޫފާނުގެ އަސަރު ރާއްޖެއަށް ވެސް ވަނީ ކުރަން ފަށާފަ އެވެ.\nމޫސުމާބެހޭ ގައުމީ އިދާރާއިން ބުނީ ބުރެވި ތޫފާން ހުޅަނގު، ހުޅަނގު އުތުރަށް ދަތުރުކޮށް މިއަދު ހެނދުނު ސްރީލަންކާގެ ކޮމޮރިން ސަރަހައްދު ތެރެއަށް ދާނެ ކަމަށް ލަފާ ކުރެވޭ ކަމަށާއި ރާއްޖޭގެ އިރު ދެކުނުން، ދެކުނު އިންޑިއާ ކަނޑުގައި އުފެދިފައިވާ ކޮޅިގަނޑު ވެސް އިތުރަށް ބާރު ގަދަވަމުން ދާ ކަމަށެވެ.\nމެޓުން ވައިޓް އެލާޓެއް ރޭ މެންދަމު 2:30 އިން ފެށިގެން މިއަދުގެ މެންދުރު ފަހަށް އޮތް އިރު ތޫފާން ބުރެވި މިހާރު ހުރީ ހއ. ކެލާގެ އިރު އުތުރުން 870 ކިލޯ މީޓަރު ދުރުގަ އެވެ. ތޫފާން ދަތުރު ކުރަމުން ދަނީ ހުޅުނގު، ހުޅަނގު އުތުރަށް ގަލްފު އޮފް މަނާރަށެވެ.\nއޭގެ ސަބަބުން ކުރިއަށް އޮތް 24 ގަޑިއިރު ރާއްޖޭގެ އެކިހިސާބަށް ވިއްސާރަ ކުރާނެ އަދި ބައެއް ރަށްތަކަށް\nގުރުމާއެކުގު ބޯކޮށް ވާރޭވެހުން އެކަށީގެން ވެއެވެ.\nމިއަދު ރާއްޖެއަށް ހުޅަނގާއި ހުޅަނގު އުތުރުން، ގަޑިއަކު 13 މޭލާއި 23 މޭލާ ދެމެދުގެ ބާރުމިނުގައި ވައި ޖެހޭނެ އެވެ. ވިލާގަނޑުގައި ގަޑިއަކު ގާތްގަނޑަކަށް 45 މޭ ލަށް ވައިގަދަވާނެ އެވެ. ކަނޑުތައް ގަދަވާނެ އެވެ.\nތޫފާން މޫސުން މޯލްޑިވްސް މިޓިއޮރޮލޮޖިކަލް ސާވިސް + ހއ. ކެލާ\nބާރުގަދަ ތޫފާން އުތުރުން ރާއްޖެއާ ދުރަށް\n"މެކުނު" ރާއްޖެ އޮބާ ގޮސްފި، ނުރައްކަލެއް ނެތް\nބާރު ގަދަވަމުންދާ ތޫފާނަށް ދިވެހި ނަން "މެކުނު" ކިޔައިފި\nދެކުނަށް މޫސުން ގޯސްވެ ވައިޓް އެލާޓް


މުޢާމަލާތު | ފިޤުހު | ދީނާއިދުނިޔެ\nފަހަށް ރައްކާކުރުމުގެ ފަންޑަށް ބަލާއިރު، އޭގެ ޒާތުގައި އެއީ ރަނގަޅު އަދި ހުއްދަ ކަމެކެވެ. އެހެނީ ފަހަށް ރައްކާކުރުމަކީ ދީނީގޮތުންނާއި އިޤްތިޞާދީ ގޮތުން ވެސް ބާރު އެޅޭ ކަމެކެވެ. މި ފަންޑުގެ އަސްލު ފަލްސަފާއަކީ، ކޮންމެ މުވައްޒަފަކު ވެސް ފަހަށް ރައްކާކުރުމުގެ ގޮތުން، އޭނާގެ މުސާރައިން ކޮންމެވެސް އިންސައްތައެއް ފަންޑަށް ލަނީއެވެ. އަދި އެފަދަ އިންސައްތައެއް -ނުވަތަ އެއަށް ވުރެ ގިނައިން- ސަރުކާރުން (ނުވަތަ ވަޒީފާ ދޭފަރާތުން) ވެސް ލަނީއެވެ. އަދި މިފަންޑުގެ ފައިސާތައް އިތުރުކޮށްފައި، މުވައްޒަފުން ލީ ފައިސާއާ ސަރުކާރުން ލީ ފައިސާއާ އަދި އިތުރުވި ފައިސާތައް، ފަހުން އޭގެ ޙައްޤުވެރިންނަށް ދެވެނީއެވެ.\nއަމާންކުރުމާ(Insurance) ބެހޭގޮތުން، ގިނަ މީހުންނަށް ލިބިފައިވާ ޝަރުޢީ މަޢްލޫމާތު ވަރަށް މަދޭ ބުނުމުން ދޮގަކަށް ވާނެހެން ހީނުވެއެވެ. އަދި އަމާންކުރުމަކީ އޭގައި ޝަރުޢީ މައްސަލަތަކެއް އުޅޭ ކަމެއްކަން، ބައެއް މީހުން އަޑު އަހާފައިވިޔަސް، ވިޔަފާރި އަމާންކުރުމާއި (Commercial Insurance)، ބައިވެރިވާ އަމާންކުރުމުގައި(Cooperative Insurance) ތަފާތުތަކެއް ހުންނަ ކަމެއް، އޭގެތެރެއިން ބައެއް މީހުންނަށް ނޭނގެއެވެ. ތަފާތެއް ހުންނަކަން އެނގުނަސް، އޮޅުންބޮޅުން ގަނޑެއްގެ ތެރެއިން އެ ތަފާތު ނެރެ ވަކިކުރަން، އަނެއް ބަޔަކަށް ދަތިވެއެވެ. މިހެންވެ، މި ދެ ވައްތަރަކީވެސް އެކައްޗެކޭ ބުނާފަހަރު އާދެއެވެ.\nމުނައްޡަމަތުލް މުއުތަމަރުލް އިސްލާމީގެ ދަށުން އުފެދިފައިވާ، މަޖްމަޢުލް ފިޤުހުލް އިސްލާމީގެ ސޯޅަވަނަ ބައްދަލުވުން، އެކުވެރި ޢަރަބި އިމާރާތުގެ ދުބާއީގައި ވަނީ ބޭއްވިފައެވެ. އެއީ 03 ޞަފަރް އިން5ރަބީޢުލް އައްވަލް 1426 (9-4 އޭޕްރީލް 2005) އަށެވެ. 'ޞިއްޙަތު އަމާންކުރުން' (Health Insurance/ ތައުމީން އައްޞިއްޙީ) އާ ބެހޭގޮތުން މަޖްމަޢަށް ހުށައެޅުނު ބަޙުސްތައް ބެލުމަށްފަހު، އަދި އެ ބަޙުސްތަކާ މެދު ދެކެވުނު ވާހަކަތައް އަޑު އެހުމަށްފަހު، މި އަންނަނިވި ޤަރާރުތައް ނަގައިފީމެވެ:-\nމިއީ އައްޝައިޚް ޢަލީ ބިން މުޙްޔިއްދީން އަލްޤަރަ ދާޣީ، ޤަޠަރު ޔުނިވާސިޓީގެ ކުއްލިޔަތުއް ޝަރީޢާގެ ރައީސް އަދި އިސްލާމީ މާލީ މުޢާމަލާތްތަކާ ބެހޭ ތަޖުރުބާކާރެއް، ލިޔުއްވާފައިވާ ލިޔުއްވުމެއްގެ ދިވެހި ތަރުޖަމާއެކެވެ. އަސްލު ލިޔުމުގައިވާ، ބައެއް ޤާނޫނުތަކުގެ ނައްޞުތަކާއި، ކުދި ކުދި ތަފްޞީލުތަކާއި ރާއްޖޭގެ މާހައުލަށް މުހިއްމު ނޫން ބައިތައް، މި ލިޔުމުގައި ވާނީ ދޫކޮށްލާފައެވެ. އަދި އަމިއްލަ، އިތުރު ކުދިކުދި ތަފްޞީލުތަކާއި، ބަސްތަކުގެ މާނަ ވައްދާފައި ވެސް ވާނެއެވެ. އެއީ ބޭނުންވާ މާނަ ހާމަކުރުމަށާއި މިސާލުޖެހުމަށާއި އަދި މުޞްޠަލަޙުތަކުގެ މާނަ އިތުރަށް ހާމަކުރުމުގެ ގޮތުންނެވެ. ނަމަވެސް ލިޔުމުގެ މައިގަނޑު ބިނާވެފައި ވާނީ، އަސްލު ލިޔުމާއި އެއްގޮތަށެވެ.\nބައިވެރިވެވަޑައިގަތް ޢިލްމުވެރިން ހުށައެޅުއްވި ބަޙުސްތައް ބެލުމަށް ފަހު، އަދި އެ ބަޙުޘްތަކާ މެދު މުނާޤަޝާ ކުރުމަށް ފަހު، އަދި އަމާންކުރުމުގެ އެކިއެކި ވައްތަރުތަކާއި، ގޮތްތަކާއި، އަދި އަމާންކުރުން ބިނާވެފައިވާ އުޞޫލުތަކާއި، އޭގެ ލަނޑުދަނޑިތަކާ މެދު ބަޙުސްކޮށް އަދި މި ކަމާ މެދު މީގެ ކުރިން ފިޤުހީ މަޖްމަޢްތަކާއި ޢިލްމީ މުއައްސަސާތަކުން ނެރެފައިވާ ޤަރާރުތައް ބެލުމަށްފަހު، މި އަންނަނިވި ޤަރާރުތައް ނަގައިފީމެވެ:-\n''ބައިވެރިވާ އަމާންކުރުމޭ" ނުވަތަ "އިސްލާމީ ތަކާފުލް" އޭ ކިޔާ ނަންބޯޑު އަޅުވައިގެން އުޅޭ ބައެއް ކުންފުނިތަކަކީ -ބައެއް ފަހަރު- ޙަޤީޤަތުގައި އެފަދަ ކުންފުނިތަކެއް ނޫނެވެ. އެއީ މަޅީގައި ޖައްސަން ބޭނުންކުރާ ތެރަހެކެވެ. މިހެން ބުނުމުގެ ބޭނުމަކީ ފަހަރެއްގައިވެސް، ޙަޤީޤީ އިސްލާމީ އަމާންކުރުމުގެ ޚިދުމަތްދޭ ކުންފުނިތަކާ މެދު، މީހުންގެ ހިތުގައި އޮންނަ އިތުބާރު ގެއްލުވާލުމެއް ނޫނެވެ. ބޭނުމަކީ، ދީނީ ކަންފުޅެއް ނެތް ކުންފުނިތަކުން، އިސްލާމީ އިޤްތިޞާދުގެ ތެރެއަށް ވަދެ، ނާޖާއިޒު ފައިދާ ނެގިޔަ ނުދިނުމަށާއި، ޢާއްމުން މި ކަމަށް ސަމާލުވެތިބުމަށް ހޭލުންތެރި ކުރުވުމެވެ.\nރިބާ ހިމެނޭ ދަރަންޏެއް ނެގިކަމަށްޓަކައި ތިބާ ތައުބާވާން ޖެހޭނެއެވެ. އަދި ރިބާ ހިމެނޭ ތި ޢަޤުދު އަވަހަށް ނިންމާލުމަކީ، ތައުބާވުމުގެ ތެރޭގައި ހިމެނޭ ކަމެކެވެ. އެގޮތުން، ބޭންކަށް ދައްކަން ޖެހޭ ބާކީ އޮތް ބައި އެއް ފަހަރާ ވަގުތުން ދައްކައިފިނަމަ، ރިބާ ފައިދާ، އަތު ނުލާ ދޫކޮށްލަން ބޭންކު އެއްބަސް ވޭތޯ ބަލާށެވެ. ތި ހާލަތުގައި އެންމެ ފުރަތަމަ ވެސް ކުރަން ޖެހޭ ކަމަކީ، ކުރެވުނު ފާފައިން ތައުބާވެ އިސްތިޣްފާރު ކުރުމެވެ.\nމުސްލިމެއްގެ ބޮލުގައި ދަރަންޏެއް އެޅިފައި އޮތުން، އެއީ އިސްލާމް ދީން ރުހޭ ކަމެއް ނޫނެވެ. ދީން އެދެނީ މުސްލިމުން އެއްވެސް މީހަކަށް ނު ދަރާ ދިރިއުޅުމެވެ. އެއީ ބޮލުގައި ދަރަންޏެއް އެޅިފައި ހުއްޓާ، ކުއްލި ގޮތަކަށް މަރުވެދާނެ ކަމުގެ ބިރަށްޓަކައެވެ. އަދި އަމިއްލަ ފައިސާއިން ވިޔަސް، ހުއްދަ ކަންތަކުގައި އިސްރާފް ކުރުމަކީ ދީނުގައި މަނާ ކުރެވިފައި ވާ ކަމެކެވެ. ވީ އިރު، ދަރަންޏެއް ނަގައިގެން އިސްރާފު ކުރުން ހުއްދަވާނީ ކިހިނެއްހެއްޔެވެ؟ މިއީ ޝައިޚްގެ ޖަވާބުގެ ޚުލާޞާއެވެ. ތަފްޞީލު ތިރީގައި މި ވަނީއެވެ.\nޙަރާމް ކަމެއް ކުރާ ކުންފުންޏެއްގައި ހިއްސާވުމަކީ ޙަރާމް ކަމެއްކަން ވަރަށް ފާޅެވެ. ޙަރާމްކަން އެނގެނީ، ޤުރުއާނާއި ސުންނަތުގައި ރިބާ އާ ބެހޭ ގޮތުން އައިސްފައިވާ ދަލީލުތަކުންނެވެ. އަދި އެނގިހުރެ، ރިބާ މުޢާމަލާތް ހިންގާ ކުންފުންޏެއްގައި ބައިވެރިވުމުގެ މާނައަކީ، ހިއްސާ ގަންނަ މީހާ ސީދާ ގޮތެއްގައި ރިބާ އާ މުޢާމަލާތް ކުރުމެވެ. އެހެނީ ހިއްސާއަކީ، ކުންފުނީގެ ރައުސްމާލުން އެތިކޮޅެކެވެ. އަދި ހިއްސާދާރަކީ ކުންފުނީގައި ވާ ތަކެތީގެ މިލްކިއްޔާތުގައި ވެސް ބައިވެރިވާ މީހެކެވެ.\nމުދާ ހިފައިގެން ބާޒާރަށް ގޮސް، ގަންނާނެއްބާ ކިޔައިގެން އެއްޗެހި ވިއްކި ޒަމާން މިހާރު ވަނީ ފާއިތުވެ ގޮސްފައެވެ. މި ޒަމާނު، ފިހާރައެއް ހުޅުވާނެ ބިމެއް ނެތިގެން، އެއްޗެހި ގަންނާނެ މީހަކު ރަށުގައި ނެތިގެން، ވިޔަފާރި އެއް ނުފެއްޓި ހުންނާކަށް ނުޖެހެއެވެ. ހެނދުނު އޮފީހަށް ނު ގޮސް، ކުންފުންޏަކުން ފައިދާ ލިބި ލިބި ހުންނާނެ ގޮތެއް ވިސްނިންހެއްޔެވެ؟ ކުންފުންޏެއް ހިންގުމުގެ ތަޖުރިބާ ނެތިގެން ވިޔަފާރި ނުފެއްޓި ހުންނާކަށް، މި އަދު ނުޖެހެއެވެ. މިހާރު މުއްސަނދި ވާން އެންމެ ފަސޭހަ ގޮތަކީ ހިއްސާގެ ވިޔަފާރީގެ ތެރެއަށް ވަނުމެވެ. ނަމަވެސް، މި ގޮތުން ވެސް ފަޤީރަކަށް މުއްސަނދި ނުވެވޭނެއެވެ.\nއިސްލާމް ދީނުގެ އިޤްތިޞާދީ ނިޒާމް ބިނާވެފައި އޮންނަ އެއް އުސޫލަކީ، ރިބާ އާ ހަނގުރާމަ ކުރުމެވެ. އަދި ރިބާ އަކީ އެންމެ ބޮޑެތި ފާފަތަކުގެ ތެރޭގައި ހިމެނޭ، މުޖްތަމާޢާ ފަރުދުންގެ ކިބައިން ބަރަކާތް ކެނޑޭ، ދުނިޔެއާ އާޚިރަތުގެ ބަލާވެރިކަން ކުރިމަތި ވާ، ކަމެކެވެ. މިއީ ޤުރުއާނާއި ސުންނަތުގެ ނައްޞުން ސާބިތުވާ ކަންތަކެކެވެ. އުއްމަތް ވަނީ މިކަމާ މެދު އިޖްމާޢުވެފައެވެ. މިކަން ދެނެގަންނަން، ތިބާ ބަޤަރާ ސޫރަތުގެ މި އާޔަތްތައް ކިޔާލުމުން ފުދޭނެއެވެ.


Covid Booster Shotah Madu Jehumeh ކޮވިޑުގެ ބޫސްޓާ ޝޮޓަށް މަޑުޖެހުމެއް – Huvadhoo News Covid Booster Shotah Madu Jehumeh Huvadhoo News\nކޮވިޑުގެ ބޫސްޓާ ޝޮޓަށް މަޑުޖެހުމެއް\nކަނޑައެޅިގެން ވަކި ފަރުވާއެއް ހޯދިފައި ނުވާ ކޮރޯނާވައިރަސް ޑިޒީޒް (ކޮވިޑް-19) އިން ދިފާއުވުމަށް ތައްގީ ކޮށްފައި ވާ ވެކްސިންގެ2ޑޯޒް ފުރިހަމަ ކޮށްފައި ވާ ފަރާތްތައް،3ވަނަ ޑޯޒްއެއް ދިނުމުގެ އަމަލީ މަސައްކަތް ފަށާފައިވާ އިރު ޑަބްލިޔުއެޗްއޯ އިން ވަނީ މި ކަން މަޑު ޖައްސާލުމަށް އެދިފައެވެ.\nޑަބްލިއުއެޗްއޯގެ އިސްވެރިޔާ ޑރ ޓެޑްރޯޒް އެޑަނޮމް ގެބްރިޔޭސޫސް ވިދާޅުވީ، ބޫސްޓާ ޑޯޒް ކެމްޕޭން މަޑުޖައްސާލައިފިނަމަ، ދުނިޔޭގެ ކޮންމެ އާބާދީގެ 10 ޕަސެންޓް މީހުންނަށް ކޮވިޑް ވެކްސިން ޖެހުމުގެ ފުރުސަތު ތަނަވަސްވެގެން ދާނެ ކަމަށެވެ. އެހެން ކަމުން ޑަބްލިއުއެޗްއޯއިންވަނީ ކޮވިޑްގެ3ވަނަ ޑޯޒް ނުވަތަ ބޫސްޓާ ޑޯޒް ޖަހަން ފެށުން، އަންނަ ސެޕްޓެމްބަރު މަހުގެ ނިޔަލަށް ފަސްކޮށްދިނުމަށް އެދިފައެވެ.\nމީގެ އިތުރުން ޑރ ޓޭޑްރޯޒް ވަނީ، ފަގީރު ގައުމުތަކުން މި ކެމްޕޭންގައި އިންތިހާ ފަހަތުގައި އޮތް ކަމުގެ އިންޒާރު ދެއްވާފައެވެ.\nދަށް ފަންތީގެ އާމްދަނީ ލިބޭ ގައުމުތަކުގައި އެކަށީގެންވާ މިންވަރަށް ވެކްސިން ސަޕްލައި ނެތުމުގެ ސަބަބުން، އެ ގައުމު ތަކުގެ އާބާދީގެ ވަރަށް މަދު ބަޔަކަށް ވެކްސިން ލިބިފައިވާ ކަމަށް ޑަބްލިއުއެޗްއޯގެ ތަފާސް ހިސާބުތަކުން ދަށްކައެވެ.\nމީގެ ކުރިންވެސް ޑރ. ޓެޑްރޯޒް ވަނީ ވެކްސިން ފޯރުކޮށްދިނުމުގައި ފަގީރު ގައުމުތަކަށް ވެކްސިން ފޯރުކޮށްދީ އެހީތެރި ވެވަޑައިގަތުމަށް ގޮވާލާފައެވެ.\nހައިޓީއާއި ޑިމޮކްރަޓިކް ރިބަޕްލިކް އޮފް ކޮންގޯ ފަދަ ގައުމުތަކުގެ އާބާދީގެ 1 އިންސައްތަ މީހުންވެސް2ޑޯޒް ޖަހާފައި ނުވާ ކަންޑރ ޓެޑްރޯޒް ފާހަގަ ކުރެއްވިއެވެ.


އިސްލާމްދީންގެ ނަން ކިލަނބުވާގޮތަށް ހިންގާ މިފަދަ ޖަރީމާތައް ހުއްޓުވުމަށް ޒިންމާދާރު ވެރިންނަށް ވަނީ ގޮވާލާފައި\nރުޤްޔާ ކުރުމުގައި ޝަރްޢީ މިންގަނޑުތަކަށް ޙުރްމަތްތެރިކޮށްހިތަން ޖެހޭނެ\nބަލިތަކަށް ފަރުވާކުރުމުގައި ރުޤްޔާ ކުރުން ހިމެނޭ\n4 ޑިސެންބަރ 2020 | ހުކުރު 13:04\nމީސްތަކުންނަށް ރުޤްޔާކުރާ މީހަކީ އަމާނާތްތެރި މީހަކަށް ވާންޖެހޭނެ ކަމަށް ހުކުރު ޚުތުބާގައި ބުނެފިއެވެ.\nމިއަދުގެ ޚުތުބާގައި ބުނެފައިވަނީ ބަލިތަކަށް ފަރުވާކުރުމަކީ ދީނުގައި ހުއްދަކުރައްވާފައިވާ ކަމެއް ކަމަށެވެ. އެގޮތުން ﷲ ސުބުހާނަހޫ ވަތަޢާލާ ބަލިތައް ލައްވާފައިވާ ފަދައިން، އެ ބަލިތަކުގެ ޝިފާވެސް ލައްވާފައިވާ ކަމަށާއި ބަލިތަކަށް ފަރުވާކުރުމުގައި އަޅުގަނޑުމެން ހިފަން ހުރި ގޮތްތަކުގެ ތެރޭގައިރުޤްޔާ ކުރުން ހިމެނޭ ކަމަށެވެ.\nރުޤްޔާ ކުރުމަކީ އެކަމުގެ ޢިލްމު ލިބިގެން ހުރި މީހަކު އިންސާނިއްޔަތަށްޓަކައި ކުރުން ހުއްދަކަމެއް ކަމަށާއި ޝަރުޢީ ހަމަތަކުގެ މަތިން، ހުއްދަ ނޫން އެއްވެސް ކަމެއް ނުހިމެނޭ ކަމަށެވެ.\nއެހެންކަމުން މީސްތަކުންނަށް ރުޤްޔާކުރާ މީހަކީ އަމާނާތްތެރި މީހަކަށް ވާންޖެހޭކަމަށް ހުތުބާގައި މީސްތަކުންނަށް ގޮވާލިއެވެ. ނަމަވެސް ކަމުގެ ޞައްޙަ މަޢުލޫމާތާއި ޝަރުއީ ހަމަތަކަށް ބީރައްޓެހި ބަޔަކު، ދުންޔަވީ މަންފާތަކެއް ޙާޞިލުކުރަން ބޭނުންކުރާ ވަސީލަތަކަށް މިއަދު މިކަން ހަދާފައިވާ ކަމަށް ހުތުބާގައިވެއެވެ.\nރުޤްޔާގެ ނަމުގައި މީސްތަކުންނަށް ކެހިދީ، މަކަރު ހަދައި އޮޅުވާލަން ފަށައިފި. ރުޤްޔާކުރުމުގެ ނަމުގައި ބަލިމީހާޔަށް އެއްވެސް ބާވަތެއްގެ އަނިޔާއެއް ކޮންގެން ނުވާނެ.\nސިހުރު ހާހޫރަ އާއި، ޙަސަދަ އާއި، އެސްފީނާގެ ޝިކާރައަކަށް ވެފައިވާ އެތައް ބަޔަކަށް ޝަރުޢީ ރުޤްޔާއަކީ އެންމެ އެކަށީގެންވާ ފަރުވާކަމާ މެދަކު ޝައްކެއްނެތް ކަމަށެވެ. ރުޙާނީ ގޮތުން ކުރިމަތިވާ މި ފަދަ ބަލިތަކަށް ރުޤްޔާއިން ފަރުވާ ހޯދިދާނެ ކަމަށާއި ރުޤްޔާ ކުރުމަކީ ދީނުގައި ކަނޑައަޅުއްވާފައިވާ އަދަބުތަކާއި ޝަރުޠުތަކާއެކު ހުއްދަކަމެއް ކަމުގައި ވީނަމަވެސް ގިނަ ފަހަރަށް މުޖުތަމަޢުގައި ކަން ހިނގަނީ އެހެން ނޫން ކަމަށެވެ.\nހުތުބާގައި ބުނެފައިވަނީ ރުޤްޔާ ކުރުމުގައި ޝަރުޢީ މިންގަނޑުތަކަށް ޙުރްމަތްތެރިކޮށްހިތަން ޖެހޭނެ ކަމަށާއި ނަމަވެސް ފަހަކަށް އައިސް ހަށިގަނޑުން ޖިންނި ނެރުމާއި، ސިޙުރު ބާޠިލުކުރުމުގެ ބަހަނާގައި މަޙްރަމަކާ ނުލައި، އެކަހެރިކޮށް އަންހެނުންނާ ބައްދަލުކޮށް، އެ ކަނބަލުންނަށް ޖިންސީ ގޯނާކުރުމުގެ ޝަކުވާތައް އާންމުވަމުންދާ ކަމަށެވެ.\nރުޤްޔާ ކުރުމަށްޓަކައި ޤުރްއާން ކިޔަވައި އަންހެނާ ގަޔަށް ފުމެލުމަކީ މައްސަލައެއް ނޫން ކަމަށާއި އެހެނަސް އަންހެނަކަށް ނުވަތަ މަޙުރަމަކަށް ނުވާ މީހަކަށް އޭނާގެ ހަށިގަނޑުން ބައެއް ދެއްކުމަކީ ހުއްދަވެގެންވާ ކަމެއް ނޫން ކަމަށެވެ. އަދި މަޙްކަމަކު ފިޔަވައި އަންހެނެއްގެ ގައިގައި ހުރަހަކާ ނުލައި އަތްލައިގެން ނުވާނެ ކަމަށާއި އޭނާގެ ޙިޖާބު ނަގައިގެން ނުވާނެއެވެ. އެފަދަ ޙާލަތުގައި އަންހެނަކު ނުވަތަ މަޙްކަމަކު ލައްވައި ރުޤްޔާކުރުން ނުވަތަ އަންހެނާ އަމިއްލައަށް ރުޤްޔާ ކުރެވޭނެ ކަމަށް ވަނީ ބުނެފައެވެ.\nޝަރްޢީ ރުޤްޔާކުރުމުގެ ނަމުގައި ޖިންނީންނާއި، ވަލީވެރިންގެ ކިބައިން ކަންކަން ހިންމަވައިދެއްވާތޯ ދެންނެވުމަކީ ރުޤްޔާގެ ތެރޭގައި ހިމެނޭ ކަންކަމެއް ނޫން ކަމަށެވެ. މިގޮތުން، ބަލިމީހާ އާއި، ބަލިމީހާގެ މަންމަގެ ނަން އޮޅުންފިލުވުމާއި، ބަލިމީހާގެ ފުނާ، ނުވަތަ އިސްތައްޓެއް ނުވަތަ އަންނައުނު ފަދަ ތަކެތި ހޯދުމަކީވެސް ރުޤްޔާ ކުރުމުގައި ހިމެނޭ ކަމެއް ނޫން ކަމަށެވެ. އަދި އެއީ ސިހުރު ހާހޫރަ ހަދާ މީހުން ކުރާ ކަންކަން ކަމަށް ހުތުބާގައިވެއެވެ.\nމީގެ އިތުރުން ފާލުބެލުމާއި، އިރުވަރު ބެލުމާއި، އަކަ ކުރެހުމާއި، ކީރިތި ޤުރްއާނުގެ އާޔަތްތަކާއި، ﷲ ގެ އިސްމުފުޅުތަކާއި ސިފަފުޅުތައް ނުބައިކޮށް ލިޔުމާއި، ބަލިމީހާގެ ހަށިގަނޑު ތެރެއަށް ޖިންނިޝައިޠާނުން ވައްދައި އެ ޝައިޠާނުންގެ ކިބައިން ކަންކަން އޮޅުން ފިލުވުމާއި، ﷲ ގެއިސްމުފުޅު ނަންގަތުމެއް ނެތި ޖަނަވާރާއި ދޫނި ފަދަ ތަކެތި ކަތިލަން ބުނުމަކީ ޝަރްޢީރުޤްޔާއާ އެއްވެސް ގުޅުމެއްހުރި ކަންކަމެއް ނޫން ކަމަށެވެ. އަދި އެގޮތަށް އެކަންކުރުމަކީ ޙަރާމްކަމެއް ކަމަށް ހުތުބާގައިވެއެވެ.\nޝަރުޢީ ގޮތުން ހުއްދަ ވަސީލަތްތަކުގެ ބޭނުން ނާޖާއިޒުގޮތުގައި ހިފުމަކީ އެއްވެސް މީހަކު ކޮށްގެންވާނެ ކަމެއް ނޫން ކަމަށެވެ. އަދި މަކަރުވެރި ކެހިވެރި ރޭވުންތަކުގެ ތެރެއިން ތިމާމެންގެ ހަވާނަފްސުގެ އެދުންތަކާއި ޣަރީޒާތައް ފުއްދައިގަތުމަށް އޮތް ނުބައި މަގަކަށް ރުޤްޔާ ހަދައިގެން ނުވާނެ ކަމަށް ހުތުބާގައިވެއެވެ.\nމީސްތަކުންގެ ކަންކަން މިފަދައިން ހުރެއްޖެނަމަ އެ މުޖުތަމުއެއްގައި ހެޔޮކަމެއް ނޯންނާނެ ކަމަށް ހުތުބާގައި ބަޔާންކުރިއިރު، ފަސާދަ އާންމުވެ މުޖުތަމައު މިހާރު މިއޮތް ހާލަތަށްވުރެ ނުބައި ހާލަތަކަށް ވެއްޓުމުގެ ކުރިން ޒިންމާދާރު ވެރިންނާއި، އިލްމުވެރިންނާއި، މުރައްބީންނާއި މައިންބަފައިން މިކަމާއި މެދު ވިސްނާ ފިޔަވަޅު އެޅުމަށް ގޮވާލިއެވެ.


Baiveriyaa: Miee majaa, thafaathu filmeh\nބައިވެރިޔާ: މިއީ މަޖާ، ތަފާތު ފިލްމެއް\nއަހުމަދު އަޒްމީލް (ޔާނިޝް)\nމަލީހާ ވަހީދު (އިވްރިޝާ)\nޔޫސުފް ޝަފީއު (ވެރާޝް)\nޝީލާ ނަޖީބު (ރިޔާޝާ)\nމުހައްމަދު ފައިސަލް (ބައްސާމް)\nނާޝިދާ މުހައްމަދު (ނޫރާ)\nއަހުމަދު ސައީދު (ޖާނޫ)\nއަހުމަދު ސުނީ (ވާފިރު)\nހުސެއިން ޝިބާއު (ނާސިރު)\nޔޫސުފް ޝަފީއު (ޔޫއްޕެ)އަކީ މިހާތަނަށް ދިވެހި އެއްވެސް ފިލްމީ ތަރިއަކަށް ރާއްޖޭގައި ނުލިބޭހާ ބޮޑު މަގުބޫލުކަމެއް ލިބިގެން ގޮސްފައިވާ ތަރިއެކެވެ. އޭނާގެ މޮޅު އެކްޓިންއަށް މަރުނުދޭ މީހަކު ނެތެވެ. އިއްޔެ ރޭ އޮލިމްޕަހުން ވެސް އެކަން ފެނިގެން ދިޔަ އެވެ. ސްޓޭޖަށް އެރުމަށް ޔޫއްޕެއަށް ގޮވާލުމުން މުޅި އޮލިމްޕަސް ތަރުހީބު އަޑުން ގުގުމާލި އެވެ.\nމިފަހަރު އޮލިމްޕަސް ސްޓޭޖަށް އެރީ އޭނާގެ މަޝްހޫރު ރޮމޭންޓިކް އެކްޓިން ނޫނީ ނުބައި ރޯލެއް ދައްކާކަށް ނޫނެވެ. މުޅިން އެހެން ރަހައެއް ދެއްކުމަށެވެ. އޭނާ މިފަހަރު ބޭނުންވީ އޮލިމްޕަސް ރޮއްވާލުމުގެ ބަދަލުގައި ހެއްވާލާށެވެ. ސްޓޭޖަށް އެރީ "ނުހީ ނުތިބެވޭނެ" ކަމަށް ބުނަމުންނެވެ. ފިލްމް "ބައިވެރިޔާ" އާއެކު އެވެ.\n"ބައިވެރިޔާ" ގޮވައިގެން ހެއްވާލަން ސްޓޭޖަށް އެރި ޔޫއްޕެއަށް އެކަން ހާސިލުވިތޯ އުފެދޭ ސުވާލާއެކު އޭނާގެ ފިލްމުގެ ރިވިއު ކޮށްލާނަމެވެ. އެކަމަކު އެންމެ ފުރަތަމަ ފިލްމުގެ މެއިން ކާސްޓް އަދި ކްރެޑިޓްސް އެވެ.\nފިލްމް ލޯންޗުކުރަނީ --\nޑައިރެކްޓްކުރީ: ޔޫސުފް ޝަފީއު (ޔޫއްޕެ)\nކޮންސެޕްޓް: ޔޫއްޕެ، އިސްމާއިލް ޝަފީއު އަދި ފައިސަލް\nވާހަކަ އަދި ސްކްރީންޕްލޭ: ޔޫއްޕެ\nކޮސްޓިއުމް ޑިޒައިން: ސޭންޑީ\nފިލްމު އެޑިޓިން: ޔޫއްޕެ\nފިލްމުގެ ދިގުމިން:2ގަޑި އިރާއި 30 މިނެޓް\nސްޓޫޑިއޯ: އެންވިޝަން އެންޓަޓައިންމަންޓް\nމި ފިލްމުގައި ވަނީ ކިހިނެތް؟\nމި ފިލްމަކީ ތިން އެކުވެރިއެއްގެ ދިރިއުޅުމުގައި ދިމާވާ ކަންތައްތަކެއްގެ މައްޗަށް ބިނާވެފައިވާ ފިލްމެކެވެ. އެއީ، ޔާނިޝް (އަޒޭ) އާއި ވެރާޝް (ޔޫއްޕެ) އަދި ބައްސާމް (ފައިސަލް) އެވެ.\nޔާނިޝްއަކީ އޮފީހެއްގައި ވަޒީފާ އަދާކުރާ، މާލޭގައި ކޮޓަރިއެއް ކުއްޔަށް ހިފައިގެން އުޅޭ ޒުވާނެކެވެ. އޭނާ ދިރިއުޅެނީ ޖާނޫ (ސައީދު)ގެ ގެއިން ކޮޓަރިއެއް ކުއްޔަށް ހިފައިގެންނެވެ. ވެރާޝްއަކީ މަޝްހޫރު ޕްރޮޑިއުސަރެކެވެ. ބައްސާމަކީ ހަަމައެހާ މަޝްހޫރު ޑައިރެކްޓަރެކެވެ. ތިން މީހުންގެ ވަރުގަދަ ރަހުމަތްތެރިކަމުގެ ގުޅުމުގެ ތެރެއަށް އަންނަނީ އަންހެން ކުއްޖެކެވެ. އެއީ އިވްރިޝާ (މަލީހާ) އެވެ. އޭނާ މާލެ އަންނަނީ ބޭބެ (ސުނީ)އަށް ފިލައިގެން ފިލްމް ކުޅޭށެވެ.\nފިލްމް ފެށުމާއެކު ހާއްސަ ފެނިލުމެއްގައި ސައީދުގެ އަސްލު އަންހެނުން ފާތިމަތު އަޒީފާ (އަޒޫ) ފެނިގެންދެ އެވެ. މަޝްހޫރު ފިލްމީ ތަރި ސަޖުނާގެ ރޯލުން އަޒޫ ފެނިގެންދިޔައިރު ފިލްމްގައި އޭނާ ޔާނިޝްއާ ކައިވެނިކުރެ އެވެ. ވަރަށް ހިތްގައިމު ލަވައަކަށްފަހު އެނގިގެން ދަނީ ނުވަ މަސް ނުވަނީސް އެ ކައިވެނި ރޫޅިގެންދާ ކަމެވެ. އެ ކައިވެނި ރޫޅިގެން ދިޔުމާއެކު ފިލްމީ ތަރިން ދެކެ ޔާނިޝް އަންނަނީ އަމަށަކު ރުޅިއެއް ނޫނެވެ. އެއިން މީހަކު ހިނގާ ފިޔަވަޅެއް މަތީ ފިޔަވަޅު ވެސް ނާޅަ އެވެ.\nމިހެން ހުއްޓާ، ޔާނިޝް ދިރިއުޅޭގެ ޖާނޫގެ ގޭގެ ކޮޓަރިއެއް ކުއްޔަށް ހިފައިގެން އިވްރިޝް އެ ގެއަށް އާދެ އެވެ. ފިލްމް ފެށިގެން ދަނީ އެ ހިސާބުންނެވެ.\nފިލްމުގައި ޖާނޫގެ ރޯލުން ފެނުނު ސައީދު އޭނާގެ އަންހެނުން އަޒޫއާއެކު: ފިލުމުގައި އަޒޫގެ ހާއްސަ ފެނިލުމެއް\nފިލްމް ކުޅެން ފެން ބޮވައިގެންފައި ހުރި އިވްރިޝާ ޗާންސެއް ހޯދުމަށް އެންމެ ފުރަތަމަ ދަނީ ވެރާޝްގެ ގެއަށެވެ. ވެރާޝްއާ ދިމާވާ ގޮތްނުވެ އޭނާއާ ބައްދަލުވަނީ ވެރާޝްގެ އަންހުނުން ރިޔާޝާ (ޝީލާ)އާ އެވެ. ނޫނެވާ އެއީ ޒީލަގަދަ އަންހެނެކެވެ. ފިރިމީހާ އެހެން އަންހެނަކާ ބައްދަލުކުރުމުގެ ފުރުސަތު ނުދިނުމަށް އެ ގެއަށް އިވްރިޝާ ނުވައްދަ އެވެ. އިވްރިޝާ ބޭރުގައި ހުއްޓައި ބައްސާމްއަށް އެގެއަށް އާދެވެ އެވެ. ބައްސާމްއަށް ހީކުރެވެނީ އެއީ ވެރާޝްގެ ކޮއްކޮ ކަމަށެވެ.\nދެން އިވްރިޝާ ފިލްމަކުން ޗާންސެއް ހޯދަން ދަނީ ބައްސާމް ގާތަށެވެ. ވެރާޝްގެ ކޮއްކޮ ކަމަށް ހިތާ ވަރަށް ފަސޭހައިން ބައްސާމް ފުރުސަތު ދޭން ވެސް އެއްބަސްވެ އެވެ. އެކަމަކު ވެރާޝްގެ ކޮއްކޮ ފިލްމް ކުޅުން މަނާކޮށްފައިވާކަން ބައްސާމަށް އެނގެ އެވެ. ޗާންސް ނުލިބިދާނެތީ އިވްރިޝާ ދޮގުތަކެއް ހަދަ އެވެ. އެއީ ވެރާޝްގެ ކޮއްކޮ ކަމަށް ބުނެ އޮޅުވާލަ އެވެ. އަދި ބޭބެއާ ސިއްރުން އެ ފިލްމުގެ މަސައްކަތް ކުރުމަށް އެދެ އެވެ. ބައްސާމް، އިވްރިޝާގެ މަޅީގައި ވަރަށް ފަސޭހައިން ޖައްސާލި އެވެ.\nއެއް ގޭގައި އުޅުނަސް ޔާނިޝް އާއި އިވްރިޝާ ދިޔައީ "ހަނގުރާމަ" ކުރަމުންނެވެ. އެންމެ ސަބަބެއް އޮތުމުންނެވެ. އިވްރިޝާ ފިލްމު ކުޅެން ބޭނުންވާތީ ޔާނިޝް ފޫހިވަނީ އެވެ. ޔާނިޝް، އިވްރިޝާއާމެދު ދެކޭ ގޮތް ބަދަލުވީ، ބައްސާމްއާއެކު އިވްރިޝާ ހުއްޓައި ފެނި، އެއީ ވެރާޝްގެ ކޮއްކޮ ކަމަށް ބުނުމުންނެވެ. އަނެއްކާ ވެސް އަނެއް އޮޅުވާލުމެވެ. މިފަހަރު ޔާނިޝްއަށެވެ. އިވްރިޝާގެ މަޅި ފަތީގައި ޔާނިޝް ޖައްސާލީ، ބޭބެ ފިލްމު ކުޅުމާ ދެކޮޅު ހަދާތީ ވެރާޝްގެ ގޭގައި ނޫޅި، ކުއްޔަށް ކޮޓަރިއެއް ހިފައިގެން އުޅެނީ ކަމަށް ބުނެ އެވެ. އަސްލު ވެރޭޝްގެ ކޮއްކޮ ހުންނަނީ މެލޭޝިއާގައި ކިޔާވަށެވެ.\nއެންމެ މަޖަލީ ޝީލާ އާއި ޔޫއްޕެގެ ޒުވާބުތައް\nއިވްރިޝާގެ އޮޅުންވާލުންތަކުގެ ސަބަބުން އެންމެ ބޮޑު ގެއްލުމެއް ލިބެނީ ވެރާޝްގެ ދަމަފިރިންނަށެވެ. ވަރަށް ލޯބިން އުޅެމުން އަންނަ ދެމީހުންގެ ދެމެދު ޝައްކުތައް އުފެދެ އެވެ. ވެރާޝް، އުޅެނީ އިވްރިޝާގެ ފަހަތުން ކަމަށް ރިޔާޝާއަށް ހީވާއިރު ވެރާޝްއަށް ހީވަނީ ރިޔާޝާ އާއި ބައްސާމްއާ ދެމެދު ގުޅުމެއް އޮންނަ ކަމަށެވެ.\nޝީލާއި ޔޫއްޕެ މި ފިލުމުގައި ވަރަށް ކުޅަދާނަ --\nއެހެން ދިމާވަނީ ބައްސާމް، އިވްރިޝާ ގެއަށް ޑްރޯޕްކޮށްދޭން އަންނަ ފެށުމުންނެވެ. ވެރާޝްގެ ކޮއްކޮ ކަމަށް ހީކޮށް ބައްސާމް އިވްރިޝާ ގޮވައިގެން އަންނަނީ ވެރާޝް ގެއަށެވެ. އިވްރިޝާ ހަދާ ގޮތަކީ ބައްސާމްއާއެކު އެ ގެއަށް ގޮސް، ބައްސާމް ދާ ދެން ފިލައި އޮވެ، އޭނާ ދިޔުމުން އެ ގެއިން ނިކުމެގެން ދަނީ އެވެ. ވަގަށް އިވްރިޝާ، ގެއިން ނިކުންނަ ތަން ފެންނަނީ ރިޔާޝާއަށެވެ. ބައްސާމް ސައިކަލްގައި ނައްޓާލާތަން ފެންނަނީ ވެރާޝްއަށެވެ.\nމިކަންތައް ގަނޑުގެ ސަބަބުން ވެރާޝް އާއި ރިޔާޝާއާ ދެމެދު އަބަދުވެސް އޮންނަނީ ޒުވާބެކެވެ. އެކަމަކު އެ ޒުވާބު ވަރަށް ލޯތްބެވެ. ޒުވާބު ނިންމާލަނީ ވެސް "އައިލަވްޔޫ"އަކުންނެވެ. އަދި އެކަކު އަނެއްކަކަށް "ހޮއް ހޮއް" ވެސް ޖަހަ އެވެ.\nކޮންމެއަކަސް ފިލްމްގައި އެންމެ ބޮޑު މަޖާ ގަނޑަކަށް ވަނީ ޝީލާ އަދި ޔޫއްޕެގެ ޒުވާބެވެ. ފިލްމް ބެލި ގިނަ ބަޔަކު އެންމެ ގަދައަށް ހެއްވާލީ މި ދެ ތަރިންގެ ޒުވާބުންނެވެ. އެ ތަރިން އެ ރޯލު އަދާކޮށްފައިވާ ގޮތް ވަރަށް މޮޅެވެ. ޔޫއްޕެ މަޖާ ރޯލަތަކުން މަދުން ފެނިގެން ދިޔަސް އޭނާއަށް މިކަން ވެސް ވާނެކަން ވަނީ ސާބިތުކޮށްދީފަ އެވެ. ޔޫއްޕެ ވަރެއް ހަމަ ނެތެވެ. ހަމައެހެންވެ ޒީލަގަދަ ރޯލުތަކަށް ރާއްޖޭގައި އެންމެ ފައްކަލީ ޝީލާއޭ އަބަދު ވެސް ބުނެ އެވެ. އެކަން އޭނާ މިފަހަރު ވެސް ސާބިތުކޮށްދީފި އެވެ. ރިޔާޝާގެ ރޯލު އެއަށްވުރެ ފުރިހަމައަށް އެހެން މީހަކަށް ކުޅެވިދާނެ ކަމަށް ގަބޫލެއް ނުކުރެވެ އެވެ.\nފިލްމްގައި އުފެދޭ އޮޅުންބޮޅުން ގަނޑާއެކު ޔާނިޝް އަދި ބައްސާމަށް ވެސް އިވްރިޝާ ދެކެ ލޯބިވެވެ އެވެ. ދެ މީހުން ވެސް ބައިވެރިޔަކަށް ހަދަން ބޭނުންވަނީ އިވްރިޝާ އެވެ. އެކަމަކު އިވްރިޝާގެ ޝައުގެއް ބައްސާމަކަށް ނެތެވެ. އޭނާއާއެކު އިވްރިޝާ އުޅެނީ އަމިއްލަ ބޭނުމަށެވެ. ފިލުމުން ރޯލު ލިބޭތީ އެވެ.\nޔާނިޝްއާ ވެސް އިވްރިޝާއެއް ގަޔަކާ ނުވެ އެވެ. ފެނުނު މަންޒަރުތަކަކުންނެވެ. ޖާނޫ (ސައީދު)އަކީ ފިލްމްތަކަށް ވަރަށް ސަޕޯޓްކުރާ މީހެކެވެ. ޔާނިޝްގެ ގޭގެ ވެރިމީހާ ޖާނޫގެ އަންހެނުން ނޫރާ (ނާއްކޮ) ހުންނަނީ ޔާނިޝްއަށް ހިތްކިޔާފަ އެވެ. ޔާނިޝް ފެންވަރާ ތަން ވެސް ބަލަ އެވެ. ކޮޓަރިއަށް ގަދަކަމުން ވެސް ވައްދަ އެވެ. އެ މަންޒަރުތައް އިވްރިޝާއަށް ފެނެ އެވެ. އޭނާއަށް ހީވެފައި އޮންނަނީ ޔާނިޝް އާއި ނޫރާއާ ދެމެދު ގުޅުމެއް އޮންނަ ކަމަށެވެ.\nޔޫއްޕެ އަދި ނާއްކޮ: ނާއްކޮގެ ރޯލު ކުޑަ\nއިވްރިޝާ ފިލްމް ކުޅެން ތައްޔާރުވަމުންދާއިރު އޭނާގެ އަސްލު ބޭބެ (ސުނީ) އޭނާ ހޯދުމުގެ މަސައްކަތް ކުރެ އެވެ. އެކަމުގައި އޭނާއަށް އެހީ ވަނީ ނާސިރު (ޝިބާއު) އެވެ. ނާސިރާއި ބޭބެ ވާފިރު އަބަދު ތިބެނީ ވިރާޝްގެ ގޭ ދޮރުމަތީ ފާރައަށެވެ.\nދެން ފިލްމްގައި ފެނިގެން ދަނީ އިވްރިޝާ ހޯދުމަށް ވާފިރު ކުރާ މަސައްކަތާއި ބައްސާމް އަދި ޔާނިޝް އިވްރިޝާގެ ފަހަތުން އޭނާގެ ލޯބި ހޯދަން އުޅޭ ތަނެވެ. އަދި ވެރާޝްގެ އަސްލު ކޮއްކޮ ރާއްޖެ އައިސް އަނެއްކާވެސް އޮޅުންގަނޑު ބޮޑުވާ ތަނެވެ. ވެރާޝްގެ ކޮއްކޮއަކީ މި ފިލްމްގެ އެންމެ ބޮޑު ސަޕްރައިސް އެވެ. އެ ރޯލުން ފެނިގެން ދަނީ ވެސް ހާއްސަ މޫނެކެވެ.\nއެކަމަކު ދެން ފިލްމް ކިޔައިދޭކަށް ނެތީމެވެ. ކުރި މަރާނުލުމަށް މިހާ ހިސާބުން އެ ބައި ނިންމާލާނަމެވެ. ފިލްމްގެ އެންމެ ފޯރިގަދަ ބައި އަމިއްލައަށް އޮލިމްޕަސްއަށް ގޮސް ބަލައިލާށެވެ.\nއަޒޭ އާއި މަލް ކަމުދޭ!\nފިލްމްގައި ތަރިން ވަނީ ހުނަރު ދައްކާލާފަ އެވެ. އޮވަރޯލުކޮށް އެކްޓިން ރަނގަޅެވެ. ޔޫއްޕެ އާއި ޝީލާއަށް ކުރިން ވެސް ތައުރީފު ކުރެވިއްޖެ އެވެ. ދެން އެންމެ ފާހަގަވީ ސައީދެވެ. ސައީދު ވަނީ ފިލްމްގައި ފިލްމީ ގިނަ ކެރެކްޓާތަކެއް ނަކަލުކޮށްފަ އެވެ. ސައީދުގެ އެކްޓިންއަކީ އެންމެން އިންސާފުކޮށް ރުހުން ދީފައިވާ އެކްޓިނެކެވެ. ހަމަ އެގޮތަށް ފައިސަލްއަކީ ވެސް އެފަދަ އެކްޓަރެކެވެ. "ވާށޭ މަށާއެކީ"ގައި ދައްކާލި މޮޅު އެކްޓިން ފައިސަލް މި ފިލްމްގައިވެސް ދެއްކި އެވެ. އަދި ފައިސަލް އަޒޭއާ އެއް ފެންވަރަކަށް ވަރުގަދައަށް ނަށާ ލަވައެއް ވެސް ފެނިގެންދެ އެވެ. އެއީ ފައިސަލްގެ ތަފާތު ފެނިލުމެކެވެ.\nފިލްމްގެ ޕޯސްޓަރެއް: މަލް އާއި އަޒޭގެ ތަފާތު އެކްޓިނެއް ފެނުނު --\nސުނީ އާއި ޝިބާއުގެ ރޯލު ވެސް ކަމުދެ އެވެ. އިންސާފުކޮށްފައިވަނީ ވެސް ރަނގަޅަށެވެ. އެހެނަސް ހީކުރި ވަރަށްވުރެ ނާއްކޮގެ ރޯލު ކުޑަ އެވެ.\nފިލްމްގެ ލީޑް އެކްޓްރެސް މަލީހާ (މަލް)ގެ އެކްޓިން އޭނާގެ ކުރީގެ ފިލްމްތަކާ ބަލާފައި ރަނގަޅެވެ. މަލްއަކީ ދާއިރާގައި މުސްތަގުބަލު އޮތް އެކްޓްރެސްއެއްކަން އޭނާ މި ފިލުމުން ބުނެދިނެވެ. ހަމައެހެންމެ އަދި މާގިނަ ފިލްމްތަކެއް ނުކުޅޭ އަޒޭ ވެސް މި ފިލްމްގައި ތަފާތެވެ. އަޒޭ ކުއްތާއަކަށް ބަދަލުވެ "ވޮއް ވޮއް" ޖެއްސި މަންޒަރަކީ ފިލްމުން އެންމެ ގިނަ ބަޔަކަށް ކަމުދިޔަ މަންޒަރަށްވާނެ އެވެ. ރޯ މަންޒަރުތަކުން އަދި ކުޅަދާނަކަން ނުދެއްކުނަސް މި ފިލްމުގައި މަޖާ ރޯލުން އަޒޭ ވަނީ އޭނާއަކީ ވެސް އެކްޓްކުރެވިދާނެ މީހެއްކަން ސާބިތުކޮށްދީފަ އެވެ.\nމި ފިލްމުން ކަމުނުދިޔަ ކަމެއް ފާހަގަކުރާނަމަ ބުނެވޭނީ ބްރޭކަށްފަހު ފޫހިކަމެއް އިހުސާސްވެ ދިގުލައިގެން ދިޔުމެވެ. އެހެނަސް އެ ފޫހިކަން ވެސް ފިލްމަށް ގެނައި ވަރުގަދަ ޓްވިސްޓާއެކު ދުއްވާލި އެވެ.\nމިފަދަ ކޮލިޓީ ފިލްމްތައް އޮލިމްޕަހުން ފެނަލެއް މަދެވެ. މި ފިލްމަކީ ބޮލީވުޑްގެ ރަހަތަކެއް ހުރި، ބިޒީ ލައިފް އެއްކައިރިކޮށްލައި އާއިލާއެކު ހީ މަޖާކޮށްލަން ބަލާލަން ހަމަ ރަނގަޅު ފިލްމެކެވެ.


Khiyaanaathuge faisaa in gai yacht anekkaaves vikkaalanee | Mihaaru\nޚިޔާނާތުގެ ފައިސާ އިން ގަތް ޔޮޓް އަނެއްކާވެސް ވިއްކާލަނީ\nޚިޔާނާތުގެ ފައިސާ އިން ގަނެފައިވާ ސުޕަ ޔޮޓް. --ފޮޓޯ:އޭއެފްޕީ\n21 އޮކްޓޯބަރ 2019 - 14:11\nގާތްގަނޑަކަށް 300 ފޫޓު (90 މީޓަރު) ގެ "އިކުއަނިމިޓީ" ޔޮޓުގައި ޕޫލާއި ހެލިޕެޑަކާއި ސިނަމާއެއް ހުރެ އެވެ. ކޭމަން އައިލެންޑްސްގައި ރަޖިސްޓްރީކޮށްފައިވާ ޔޮޓް ގަނެފައި ވަނީ 1އެމްޑީބީގެ ޚިޔާނާތުގައި އެންމެ ބޮޑަށް ބައިވެެރިވި ލޯ ޓައެކް ޖޯ އެވެ. އިންޑޮނީޝިއާ އިން އެ ޔޮޓް މިދިޔަ އަހަރު ހިފެހެއްޓުމަށް ފަހު އޮގަސްޓް މަހު ވަނީ މެލޭޝިއާ އަށް ގެންގޮސްފަ އެވެ.\nޔޮޓް ވިއްކާލި ކަމަށް ކުރިން ބުނެފައި ވަނީ ހޮޓަލާއި ރިސޯޓް ހިންގާ ކުންފުންޏެއް ކަމަށްވާ ޖެންޓިން މެލޭޝިއާ އަށް ކަމަށެވެ. މެލޭޝިއާގެ އެޓާނީ ޖެނެރަލް އެޕްރީލް މަހު ވިދާޅުވެފައި ވަނީ ޔޮޓް ވިއްކާލާ 126 މިލިއަން ޑޮލަރަކީ އެ ޔޮޓް ނީލަމަށްލީ ފަހުން ލިބުނު އެންމެ ރަނގަޅު އަގު ކަމަށެވެ.\nނަމަވެސް ޔޮޓް ކުންފުންޏެއް ކަމަށްވާ ކޭމްޕާ އެންޑް ނިކޮލްސަންގެ ލިސްޓިންގައި އެ ޔޮޓް ވިއްކާލަން އަނެއްކާވެސް ވަނީ އިއުލާންކޮށްފަ އެވެ. ޔޮޓް ވިއްކާލާ އަގެއް މިފަހަރު ހާމަކޮށްފައެއް ނުވެ އެވެ. ނަމަވެސް މީޑިއާ ރިޕޯޓްތަކުން ބުނެފައި ވަނީ އެ ޔޮޓް ވިއްކާލަނީ 200 މިލިއަން ޑޮލަރަށް ކަމަށެވެ. ޔޮޓް ވިއްކާލުމާ ގުޅޭ ގޮތުން ޖެންޓިން އިން އެއްވެސް ވާހަކައެއް ނުދައްކަ އެވެ.\nއެ ޔޮޓް މިހާރު ވެސް ބޭނުން ކުރެ އެވެ. ޔޮޓް ކުއްޔަށް ދެނީ ހަފުތާއަކު 1.2 މިލިއަން ޑޮލަރަށެވެ. މީޑިއާ ރިޕޯޓްތައް ބުނާ ގޮތުގައި ކައިލީ ޖެނާގެ 22 ވަނަ އުފަން ދުވަސް ފާހަގަ ކުރުމަށް ވެސް އެ ޔޮޓް ވަނީ ބޭނުންކޮށްފަ އެވެ.\n1އެމްޑީބީގެ ޚިޔާނާތުގެ އަގު 4.5 ބިލިއަން ޑޮލަރަށް އަރާ ކަމަށް އެމެރިކާގެ ޖަސްޓިސް ޑިޕާޓްމަންޓުން ބުނެ އެވެ.\nޚިޔާނާތުގެ ފައިސާއިން ރާއްޖޭގަ އެއްވެސް މީހަކު އެއްވެސް މުދަލެއް ގެދޮރެއް ހޯދިކަން މިހާތަނަށް އެނގިފައެއްނެތް، ޚިޔާނާތެއް ނުވަންޏާވެސް އެހެންވެދާނެތާ ދޯ!؟\nމުޅިންވެސް ލާރިގަނޑު އެކައުންޓްތަކުގައި ޓްރާންސްފަރ ވަމުންދިޔައީ، އެވެސް އެކައުންޓްތަކުގެ ވެރިފަރާތަކަށް ނޭގި!


Bandah fas mahugai 10k ge dhuvumeh\nއިންޑިޔާގެ ބެންގަލޫރޫގައި ބޭއްވި ޓީސީއެސް ވޯލްޑް 10ކޭ ބެންގަލުރޫ 2020 ގައި ބަނޑަށް ފަސް މަހުގެ މާބަނޑު އަންހެނަކު ބައިވެރިވެ 62 މިނިޓުން ރޭސް ފުރިހަމަ ކޮށްފި އެވެ.\nއަންކިތާ ގޯރް މި ދުވުން ދުވެ ރޭސް ފުރިހަމަކުރީ މިދިޔަ އާދީއްތަ ދުވަހު އެވެ. އަންކިތާ އަކީ ފާއިތުވީ ނުވަ އަހަރު ވެސް ދުވުމުގައި ހޭދަކުރި މީހެކެވެ. އަދި ދުވުމަކީ އޭނާއަށް ނޭވާ ލުން ފަދަ އެކްޓިވިޓީ އެކެވެ. އެހެންވެ އޭނާ އަބަދުވެސް ހުންނަނީ ދުވަން އާދަވެފަ އެވެ.\n"މިއީ ފާއިތުވީ ނުވަ އަހަރުއްސުރެ އަހަރެމެން ކުރަމުން އަންނަ ކަމެއް. ގާތްގަނޑަކަށް ކޮންމެ ދުވަހަކު ހެން. ހެނދުނު ހޭލުމާ އެކު ދަނީ ދުވަން. ބައެއް ފަހަރަށް ބަލިވެގެންނާ އަނިޔާ ވެގެން ނުދުވެ ހުއްޓަސް މިއީ އަހަރެންގެ ކޮންމެ ދުވަހެއްގެ ދިރިއުޅުމާ ގުލިފައިވާ ކަމެއް. ދުވުމަކީ އަހަންނަށް ނޭވާ ލުން ފަދަ ގޮތަކަށް ކުރެވޭ ކަމެއް،" އަންކިތާ ބުންޏެވެ.\nއަންކިތާ ބުނާ ގޮތުގައި މާބަނޑު ދުވަސްވަރު ވެސް ދުވުމަކީ ނުރައްކާތެރިކަމެއް ނޫނެވެ. އަދި އެއީ މާބަނޑު މީހުން ކުރަން ރަނގަޅު ކަސްރަތެކެވެ.\n"އެމެރިކަން ކައުންސިލް އޮފް ހެލްތުގެ ގައިޑްލައިންގައި ވެސް ބުނެފައިވޭ އާއްމުކޮށް ދުވާ މީހެއް ނަމަ މާބަނޑު ދުވަސްވަރުވެސް ދުވުން އެއީ ރަނގަޅު ކަމެކޭ،" އަންކިތާ ބުންޏެވެ.\nއަންކިތާ އަކީ ޕްރޮފެޝަނަލް އިންޖިނޭރެކެވެ. އަދި 2013 އިން ފެށިގެން ކޮންމެ އަހަރަކުވެސް އޭނާ ޓީސީއެސް ވޯލްޑް 10ކޭގައި ބައިވެރިވެ ދުވެ އެވެ. އަދި ބާލިން، ބޮސްޓަން، ނިއު ޔޯކްގައި އޮތް ބައިނަލްއަގުވާމީ ފަސް މެރެތަން އެއްގައިވެސް އަންކިތާ ދުވެފައި ވެއެވެ. މި ދުވުމަށް އޭނާ ތައްޔާރުވި ގޮތް ވެސް އަންކިތާ ކިޔައިދިނެވެ. އޭނާ ބުނީ ކުރީގައި ދުވާ ގޮތާއި ބަނޑުބޮޑުވީމަ ދުވާ ގޮތް ތަފާތު ކަމަށެވެ.\n"ބަނޑުބޮޑުވީމަ ދުވަން ތައްޔާރުވުމުގެ ގޮތުން އެންމެ ފުރަތަމަ ދުވީ ވަރަށް މަޑުމަޑުން ދުވާލަކު 5-8 ކިލޯ މީޓަރު. އޭ ގޮތަށް ދުވާއިރުވެސް ދުވެލާފަ އިރުކޮޅަކަށް ބްރޭކެއް ނަގާފަ ހިނގާލާފަ އެގޮތަށް ކުރިޔަށް ގެންދިޔައީ،" އަންކިތާ ބުންޏެވެ.\nމީގެ ކުރީ ފަހަރު ދުވި ދުވުންތަކުން އަންކިތާ އަށް މެޑަލްތައް ވެސް ލިބިފައި ވެއެވެ. ނަމަވެސް މިފަހަރު މެޑެލް ނުލިބުނެވެ. ސަބަބަކީ އޭނާ ދުވީ ތަންތަންކޮޅަށް މަޑުކޮށްފައި ބައެއް ހިސާބުގައި ހިނގާފައި ކަމަށް ވާތީ އެވެ.\nއޭނާ ދުވުމާ ގުޅޭ ގޮތުން އޭނާ ދައްކާ އަންހެނުންގެ ޚާއްސަ ޑޮކްޓަރު ބުނަނީ ކީކޭތޯ ސުވާލުކުރުމުން އަންކިތާ ބުނީ ޑޮކްޓަރު އޭނާއަށް ދުވަން ހިތްވަރު ދިން ކަމަށެވެ. އަދި ދުވުމަކީ ރަނގަޅުކަމެއް ކަމަށާއި ނަމަވެސް މާ ބާރަށް ނުދުވަން ޑޮކްޓަރު އިރުޝާދު ދިން ކަމަށް އަންކިތާ ބުންޏެވެ.\n"ބަލިވެ އިނުމާ ގުޅިގެން އަހަރެންނަށް އެއްވެސް ކަހަލަ ސިއްހީ މައްސަލައެއް ކުރިމައްޗެއް ނުވޭ. އެހެންވެ ޑޮކްޓަރު އޯކޭ ދިނީ ދުވަން. ފާއިތުވީ ތިން އަހަރުއްސުރެ އަހަރެން ފިޒިއޮތެރަޕީގެ ޚިދުމަތް ހޯދަމުންދާ ފިޒިއޮތެރަޕިސްޓް ވެސް ބުނި އެންމެ ރަނގަޅޭ މަޑުމަޑުން ދުވެލިޔަސް. އެކަމުން އަހަންނަށާއި ބަނޑުގައި އޮތް ދަރިފުޅުގެ ސިއްހަތަށް ވެސް ފައިދާ ކުރާނޭ ބުނީ" އަންކިތާ ބުންޏެވެ.\nނަމަވެސް އަންކިތާ ދުވަން ނިންމުމުން އާއިލާގެ މީހުން އެކަމާ ވަރަށް ކަންބޮޑުވެގެން އުޅުނު ކަމަށް ވެސް އޭނާ ބުންޏެވެ.\n"އަހަރެންގެ މަންމަ ވަރަށް ހާސްވެގެން އުޅުނު. ނަމަވެސް ޑޮކްޓަރު އޯކޭ ދީފިޔޭ ބުނުމުން މަންމަ ވެސް ހިތްހަމަޖެހިއްޖެ. ބައްޕަ ވަރަށް ސަޕޯޓްކުރި ދުވަން. ބައްޕައަކީ ވެސް ކުޅިވަރު ކުޅޭ މީހަކަށް ވާތީ ބައްޕަ ވަރަށް އުފާވޭ އަހަރެން ދުވާތީ. އަދި ފިރިމީހާގެ ސަޕޯޓް ވެސް ފުރިހަމައަށް ލިބޭ. އަދި އަހަންނާއެކު ފިރިމީހާ ވެސް ދުވި. ޑޮކްޓަރު ކައިރީ ދުވަން އޯކޭ ތޯ އަހަން ދިޔަ ދުވަހުވެސް އަހަންނާއެކު ފިރިމީހާ ދިޔަ. އެހެންވެ ޑޮކްޓަރު އޯކޭ ދިނީމަ ފިރިމީހާ ވެސް ހުރީ މުޅިން ހިތްހަމަޖެހިފައި،" އަންކިތާ ބުންޏެވެ.


BREAKING: L. Gamun Anhenaku Covid-19 Ah Fassi Vejje - Vaguthu\nލ. ގަމުން އަންހެނަކު ކޮވިޑް-19 އަށް ފައްސިވެއްޖެ\nލ. ގަމުން އަންހެނަކު ކޮވިޑް-19 އަށް ފައްސިވެއްޖެ އެވެ.\nއެރަށުން އަންހެނަކު ކޮވިޑް-19 އަށް ފައްސިވެފައިވާ ކަން އެރަށުގައި ހުންނަ ރީޖަނަލް ހޮސްޕިޓަލުން ވަނީ ވިދާޅުވެފައެވެ.\nއެ ރަށު ހޮސްޕިޓަލުން ވިދާޅުވީ، އެރަށުން މިއަދު ކޮވިޑް-19 އަށް ފައްސިވެފައި ވަނީ އެރަށުގައި ހޯމް ކަރަންޓީން މުއްދަތު ހަމަވުމުން އިއްޔެ ސުންކު ނެގި 43 އަހަރުގެ އަންހެނަކު ކޮވިޑް-19 އަށް ފައްސިވެފައިވާ ކަމަށެވެ.\nއަދި އެ މީހާއާ ގުޅުން ހުރި ދެ މީހެއްގެ ނަތީޖާ ނުލިބޭ ކަމަށްވެސް ރީޖަނަލް ހޮސްޕިޓަލުން ވިދާޅުވިއެވެ.\nކޮވިޑް-19 އާ ގުޅިގެން ބަލަން ޖެހޭ ކަންކަން ބެލުމަށް އެރަށް އޮތީ މޮނީޓަރިންގގައެވެ. އެ ރަށް މޮނީޓަރިންގއަށް ލާފައި ވަނީ އެ އަތޮޅުގެ ފޮނަދޫގައި ކަރަންޓީންގައި ނެތް ހަތަރު މީހުން ކޮވިޑް-19 އަށް ފައްސިވުމުންނެވެ.\nމި ވޭދަނަތަކާއި ގުޅިގެން ގިނަބަޔަކު ވަނީ ކަރަންޓީންކޮށްފައެވެ. އަދި އެ މީހުންނާއި ގާތުން އެއްތާވި މީހުން ހޯދައި، އެ މީހުންގެ ސުންކުވެސް ނަގާފައި ވެއެވެ. އެ ނެގި ސުންކުތަކުގެ ތެރެއިން އެންމެ ގާތުން އެއްތާވި އެއްވެސް މީހަކު ކޮވިޑް-19 އަށް ފައްސިވެފައެއް ނުވެއެވެ.\nއަދި އެ ދެރަށުންވެސް ވަކި ތަރުތީބެއް ނެތި ސުންކުތަކެއް ނަގާފައި ވެއެވެ. މި ހަތަރުމީހުންނަކީ މިހާރު ގިނަބަޔަކު ފައްސިވަމުންދާ، ގއ. ދެއްވަދޫން އެރަށަށް ދިޔަ، އެރަށު ބައެކެވެ. ދެއްވަދޫންވެސް މިހާތަނަށް 33 މީހަކު ވަނީ ކޮވިޑް-19 އަށް ފައްސިވެފައެވެ.\nޖެނުއަރީ 13, 2021 16:46\nސްކޫލްތަން ހުޅުވޭ ނެތޯ


މަސްތުވާތަކެތި: އެތަކެއް ކުށެއްގެ މުގޫ\nJuly 03, 2019 22:39:10\nމަސްތުވާތަކެއްޗަކީ މާތްވެގެންވާ އިސްލާމްދީނުގައި ހަރާމް ކުރައްވާފައިވާ އެއްޗެކެވެ. މަސްތުވާތަކެތި ބޭނުން ކުރާ މީހާއާއި، އެތަކެތި އުފުލާދޭ މީހާއަށް ﷲ ވަނީ ލައުނަތް ލައްވާފައެވެ. މާތްﷲ މަސްތުވާތަކެތި ހަރާމް ކުރައްވާފައިވަނީ މަތިވެރި ހިކުމަތަކަށްޓަކައެވެ. އެއީ މަސްތުވާތަކެއްޗަކީ އެތަކެއް ކުށެއްްގެ އަސްލުކަމަށް ވުމާއި، އޭގެން ހަށިގަނޑަށް ލިބޭ ގެއްލުމުގެ ބޮޑުކަމުންނެވެ. ހަށިގަނޑަށް ގެއްލުން ލިބޭ ކޮންމެ އެއްޗެއް އަދި ކޮންމެ ކަމެއް ﷲ ވަނީ ނަހީކުރައްވާފައެެވެ.\nމަސްތުވާތަކެތީގެ ވަބާއަކީ މިއަދު އަޅުގަނޑުމެންގެ މި ކުޑަކުޑަ ޖަޒީރާ ޤައުމުގައިވެސް ފެތުރުފައިވާ ވަރަށް ނުރައްކާތެރި ވަބާއެކެވެ. ހަލުވި ކަމާއި އެކު ރާއްޖޭގެ އުތުރާއި ދެކުނުން، އަދި ހުޅަގުން އިރަށް މި ވަބާ ފެތުރެމުން އަންނައިރު، އެ ވަބާގެ ޝިކާރައަކަށް ވެފައިވާ އެތައް ބަޔަކު މިޤައުމުގައި އެބައުޅެއެވެ. ހާއްސަގޮތެއްގައި މާދަމާ ޤައުމުގެ ހުންގާނުގައި ހިފަން ތިބި އަދުގެ ޅަ ޒުވާނުން މި ވަބާގެ ޝިކާރައަކަށްވެ ހަލާކުވެގެންދާ ކަމީ ހިތާމަހުރި ކަމެކެވެ.\nމަސްތުވާތަކެއްޗަކީ އިޖުތިމާއީ އެތައް ކުށެއްގެ އަސްލުކަމީ އެންމެން ދަންނަ ބޮޑު ސިއްރެކެވެ. މަސްތުގެ ހާލުގައި ހުރެ މާރާމާރީއާއި، ފޭރުމާއި ވައްކަމާއި މިހެންގޮސް ލެއްވިހާ ކުށަކަށް އަރައިގަންނަ މީހުންގެ އަދަދު މިއަދު މި ކުޑަ މުޖުތަމައުގައިވެސް އަތުން ގުނާލެވޭ ވަރަށް ވުރެ ގިނައެވެ. މަސްތުވާތަކެތީގެ ވިޔަފާރި ފުޅާވެ ރާއްޖޭގެ ހުރިހާ ކަންކޮޅެއްގައިވެސް އެ ވިޔަފާރި މިވަނީ އަތްގަދަކޮށްފައެވެ. މަސްތުވާތަކެތީގެ އަގު ބާޒާރުގައި ހެޔޮވެއްޖެއެވެ. ފާޅުގައި އެހެރެގެން މަސްތުވާތަކެތީގެ ވިޔަފާރިކޮށް އޭގެ ބޭނުން ކުރަނީއެވެ. ސުބްހާނަﷲ އެވެ. މިއީ އަޅުގަނޑުމެން މޭ ފުއްޕާލައިފައި މޭގައި އަތްޖަހާލުމަށް ބުނާ ސައްތައިން ސައްތަ މުސްލިމު ޤައުމުގެ ހާލަތެވެ.\nކުށުގެ ވެއްޓަށް ނުކުންނަ މީހުންގެ އަދަދު އިންތިހާއަށް އިތުރުވެފައިވާ ކަމަށް ތަފާސް ހިސާބުތަކުން ދައްކައެވެ. އަދި އޭގެ ތެރޭގައިވެސް ގިނައީ އުމުރުން 16 އަހަރާއި 22 އަހަރާއި ދެމެދުގެ މީހުން ކަމީ ޤައުމުގެ މުސްތަޤުބަލު އޮންނާނެ ބަނަ ގޮތް ހާމަވާ ކަމެކެވެ. ޤައުމުގެ މާދަމާ އެވަނީ މަސްތީ ހާލުގައެވެ.\nމަސްތުވާތަކެތީގެ ވަބާއަކީ ޤައުމުން ފޮހެލަން އުނދަގޫ އެހެނަސް ފޮހެލެވިދާނެ ވަބާއެކެވެ. ބޭނުންވަނީ އެކުވެރި އިހްލާތްތެރި މުޖުތަމައެކެވެ. އަދި ކެރިގެން މަސްތުވާތަކެއްޗާއި ދެކޮޅަށް އަޑު އުފުލާ، އަމަލީ ގޮތުން އެކަން ދައްކާނެ ދަރީންތަކެކެވެ.


Barca aaeku alun kuriah dhaan undhgoo: Messi ge Bahppa\nބާސާއާއެކު ކުރިއަށްދާން އުނދަގޫ: މެސީ ބައްޕަ\nބާސާލޯނާގައި ހަރުކޮށްފައިވާ މެސީގެ ޕޯސްޓަރެއް\nބާސެލޯނާއާއެކު އަލުން ކުރިއަށް ދާން އޭނާގެ ދަރިފުޅަށް އުނދަގޫ ވެއްޖެ ކަމަށް، ލިއޮނެލް މެސީގެ ބައްޕަ ޖޯޖް މެސީ ބުނެފި އެވެ.\nމެސީގެ އެޖެންޓްކަން ވެސް ކުރާ ޖޯޖް ވަނީ އިއްޔެ ސްޕެއިނަށް ގޮސް ބާސާގެ މެނޭޖްމެންޓާ ބައްދަލު ކޮށްފަ އެވެ. ކުލަބު ދޫކޮށްލަން މެސީ ބޭނުން ވާކަން ހާމަ ކުރިތާ މިހާރު ނުވަ ދުވަސް ވީއެވެ. އެކަމުގައި ކުރިއެރުމެއް ނުލިބެ އެވެ. މެސީގެ ހުށަހެޅުމަށް އެއްބާރުލުން ލިބޭތޯ ޖޯޖް ކުރި މަސައްކަތަށް ވެސް ކާމިޔާބެއް ނުލިބުނެވެ. ބާސާގެ ވެރިން ޖޯޖް ގާތު ވިދާޅުވެފައި ވަނީ، މެސީގެ ކޮންޓްރެކްޓް އާ ކުރުމުގެ ވާހަކަތަކަށް ކުލަބް ތައްޔާރަށް އޮތް ކަމަށެވެ. އަދި ކުލަބު ދޫކޮށްލުމުގެ ވާހަކަ ދައްކަން ބާސާއިން ބޭނުން ނުވާކަމަށް ވެސް ޖޯޖް ގާތު ބާސާގެ ވެރިން ވިދާޅުވެފައި ވެއެވެ.\nބާސެލޯނާގެ އެއާޕޯޓުން ޖޯޖްއާ ނޫސްވެރިން ސުވާލު ކުރި އެވެ. އޭނާ ބުނީ އެއްވެސް ކަމެއް އޭނާއަށް ނޭންގޭ ކަމަށެވެ. އަދި މެސީއަށް ބާސާ އާއެކު ކުރިއަށް ދިއުން ދަތި ވެފައިވާ ކަމަށެވެ. ޖޯޖް ބުނީ މެންޗެސްޓާ ސިޓީއާ ވެސް އަދި އެ ޓީމުގެ ކޯޗް ޕެޕް ގާޑިއޯލާ އާ ވެސް އޭނާ ވާހަކަ ނުދައްކާ ކަމަށެވެ.\nމެސީގެ ބައްޕަ (މ) ނޫސްވެރިންގެ ކިބައިން ސަލާމަތްވެ ކާރަށް އަރަން މަސައްކަތް ކުރަނީ\n"އަހަންނަކަށް ނޭނގެ، އަހަންނަށް އެއްވެސް އެއްޗެއް ނޭނގޭ،" މެސީ ބާސާ ދޫކޮށްލަނީތޯ ސުވާލު ކުރުމުން ނޫސްވެރިންގެ ސުވާލުތަކުން ރެކެން މަސައްކަތް ކުރި ޖޯޖް ބުންޏެވެ. މެސީ ބާސާގައި ދެމިހުރުމާ މެދު އޮތް ފުރުސަތަކީ ކޮބައިތޯ ސުވާލު ކުރުމުން ޖޯޖް ބުނީ "އުނދަގޫ ވަރަށް އުނދަގޫ." ކަމަށެވެ.\nމެންޗެސްޓާ ސިޓީ އާ ވާހަކަ ދައްކަންތޯ އަދި ސިޓީ އަކީ މެސީއަށް އެންމެ ރަނގަޅު ފުރުސަތުތޯ ސުވާލު ކުރުމުން ޖޯޖް ބޫނީ މީހެންނެވެ.\n"އަހަންނަކަށް ނޭނގެ، ޕެޕް [ގާޑިއޯލާ] އާ އަހަރެން ވާހަކަ ނުދައްކަން، އަހަރެން އެއްވެސް މީހަކާ ވާހައެއް ނުދައްކަން."\nކޮންމެ ސީޒަނެއް ނިމުމަށް ފަހު ހިލޭ ޓްރާންސްފާގައި މެސީއަށް ކުލަބު ދޫކޮށްލުމުގެ އިހްތިޔާރު ލިބެ އެވެ. އެކަން ފުރިހަމަ ވާނީ ޖޫން 10 ގެ ކުރިން އެ ޓްރާންސްފާގެ ހުރިހާ ކަމެއް ނިންމުމުންނެވެ. ކޮންޓްރެކްޓްގައި ފާހަގަ ކުރާ އެ މުއްދަތު އައިރު ފުޓްބޯޅައިގެ ހަރާކްތްތައް އޮތީ ކޮރޯނާ ވައިރަސް އާ ގުޅިގެން މެދުކަނޑާލާފަ އެވެ. ކުރިއަށް ނުގެންދެވިގެން މާޗް މަހު ހުއްޓާލި ލަލީގާ ވެސް ފެށީ ޖޫން 11 ގަ އެވެ. އެހެން ނަމަވެސް މެސީ 33، ވަނީ ޓްރާންސްފާގެ ކަންކަން މިހާރު ފުރިހަމަ ކުރުމުގެ އިހްތިޔާރު ދިނުމަށް ބާސެލޯނާ އަށް ހުށަހަޅާފަ އެވެ. މެސީގެ ގާނޫނީ ޓީމުން ގަބޫލު ކުރަނީ، ވައިރަސް އާ ގުޅިގެން ސީޒަން ދިގުލައިގެން ދިއުމަކީ އިސްތިސްނާ ހާލަތެއް ކަމަށެވެ.\nލަލީގާއިން ވަނީ، ހިލޭ ޓްރާންސްފާގައި ކުލަބު ދޫކޮށް ދިއުމުގެ ފުރުސަތު މެސީއަށް ނެތް ކަމަށް ބުނެފަ އެވެ. ކުލަބު ދޫކޮށްލަން އޭނާ ބޭނުންވާނަމަ ޓްރާންސްފާ ފީގެ ގޮތުގައި 700 މިލިއަން ޔޫރޯ ދައްކަން ޖެހޭނެ ކަމަށް ލަލީގާއިން ނިންމި އެވެ. އެއީ ބާސެލޯނާ އާއެކު މެސީ ހަދާފައިވާ ކޮންޓްރެކްޓްގައި އޭނާގެ ރިލީޒް ކްލޯސްގެ ގޮތުގައި ހިމަނާފައިވާ އަދަދެވެ